Mikan avahah huttuvaa! Dhen othee kaaku kameh neynge? | Mihaaru\nރިޕޯޓް / ޓެރަރިޒަމް\nމިކަން އަވަހަށް ހުއްޓުވާ! ދެން އޮތީ ކާކު ކަމެއް ނޭނގެ؟\n17 މެއި 2021 - 08:09\nއަހަރުތަކެއް ކުރިން، ވަރަށް ސިއްރުން ހަރުކަށި ފިކުރުގައި ބައެއް ދިވެހިން އުޅެމުން ދިޔަ ނަމަވެސް، މީގެ 25-30 އަހަރު ކުރިން ރާއްޖޭގައި ހަރުކަށި ފިޔަވަޅުތައް ވަނީ އާންމުވާން ފަށައިފަ އެވެ. މާ ބޮޑެތި ދިރާސާތަކެއް ހެދިފައި ނެތަސް، އެކަން އެންމެ ފުރަތަމަ ފެންނަން ފެށީ ބައެއް މީހުންގެ އަމަލުތަކުންނެވެ. އޭރު ދިވެހި އާންމު ރައްޔިތުން ދެކެމުންް އައީ އެއީ މަޖާ ކަމެއްގެ ގޮތުގަ އެވެ. ބުނާ އަޑު އިވެނީ، އެވެނި ގެއެއްގެ މުޅި ގޭގައި އެއްކޮށް ހުންނަނީ ކަޅު ފަރުދާ ކަމަށެވެ. މިވެނި ގެއެއްގެ މީހުން، ދަތް އުނގުޅާ ބުރުހަކުން ދަތެއް ނޫނގުޅަ އެވެ. އެ މީހުން ދަތް އުނގުޅަމުން ދަނީ ފިހިކޮޅަކުންނެވެ. -- އެ ވާހަކަތައް ދެކެވެމުން ދިޔައީ އާ ކަމަކަށް ވެގެންނެވެ. ސިއްރުސިއްރުންނެވެ. މަޖަލަކަށް ވެގެންނެވެ.\nއެކަމަކު އާންމުންނަށް ވެސް ނޭނގުނު ކަމަކީ، އެ ކަޅު ފަރުދާގެ ނިވަލުގައި ތިބެގެން އެހެން ކަންތައްތަކެއް ރާއްޖޭގައި ހިނގަމުން ދިޔަ ކަމެވެ. މިސްކިތްތަކާއި ސްކޫލުތަކަށް ހަރުކަށި ފިޔަވަޅުތައް މަޑުމަޑުން ވަންނަމުން ދިޔަ ކަމެވެ. ބައެއް ސްކޫލުތަަކުގައި ކުޑަކުދިން ހަރުކަށި ފިޔަވަޅުތައް ފޮލޯ ކުރަމުން ދިޔަ ތަން އާންމުންނަށް ފެންނަމުން ދިޔަ އިރު، ވަރަށް ގިނަ މީހުން ބުނަމުން އޭރު ދިޔައީ "އެއޮއް ނުލަފާކޮށް އުޅުނު ސޮރު މިވެނި މީހަކާ ޖެހިގެން މިހާރު އިސްލާހު ވެއްޖެ" ކަމަށެވެ. އެކަމަކު އެ އިސްލާހުގެ އަޑީގައި މުޅިން އެހެން ކަންކަން ހިނގަމުން ދިޔަ އެވެ. ނުލަފާ ސޮރު "އިސްލާހު"ވެ، އޭގެ މައްޗަށް ވެސް "އިސްލާހު"ގެ ފިލާވަޅުތައް އައީ ނަގައިދެމުންނެވެ. އެއީ ދެން ތިބި މީހުންނާ ދޭތެރޭ ނަފްރަތާއި ރުޅިވެރި ކަމުގެ ފިކުރެވެ. އެ މީހުން ނޫން އެންމެން ކާފަރު ކުރުމުގެ ފިކުރެވެ. އެ އެންމެން އެއީ މަރަން ޖެހޭ ކަމުގެ ފިކުރެވެ. ހަނގުރާމަތަކަށް ގޮސް "ޖިހާދު" ކުރަންވީ ފިކުރެވެ.\nއެ މަޖާގަނޑުން މީހުން ހޭލައްވާލީ، ސެޕްޓެމްބަރު 29، 2007 ވަނަ ދުވަހު އެވެ. އެ ދުވަހު ސަލްޓަން ޕާކުގައި ގޮއްވާލި ބޮމާ އެކު އެވެ. ތަހުގީގުތައް ހިންގާލި އިރު ހަރުކަށި ފިޔަވަޅު އޮތީ މައިތިރި ކުރެވޭ ހިސާބެއްގައެއް ނޫނެވެ. ބައެއް ރަށްރަށް އެއްކޮށްހެން ވަނީ ހަރުކަށި ފިކުރުން ސިކުނޑި ދޮވެލައިފަ އެވެ. އޭގެ ހަފުތާއެއްހާ ދުވަސް ފަހުންް، އޮކްޓޫބަރު7ގައި އއ. ހިމަންދޫގައި ސަލާމަތީ ބާރުތަކާ ދެކޮޅަށް އެ ރަށުގެ ހަރުކަށި ފިކުރުގެ ބޮޑު ގުރޫޕަކުންް ނުކުމެ ހަމަލާ ދިން ހިސާބުން މިކަމުގެ ސީރިއަސްކަން މުޅި ދައުލަތަށް ވަރަށް ބޮޑުވެގެން ދިޔަ އެވެ.\nސަލްޓަން ޕާކުގައި ގޮއްވާލި ބޮމުގެ ބައިތަކެއް -- ފޮޓޯ: ހަވީު އާކައިވް\nހިމަންދޫގެ އެންމެ އަޑިއަށް ފީނާލި އިރު، އެ ރަށުގެ ދެ އަވަށުގެ ތެރެއިން އެއް އަވަށަށް އޮތީ، ހަރުކަށި ފިކުރުގެ ދާދާއިން ރަސްކަން ފަތުރާލައިފަ އެވެ. އެ ރަށުގައި އުމުރުން އެންމެ ފަސް، ހަ އަހަރުގެ އަންހެން ކުދިން ވެސް މޫނު ނިވާކޮށް، އެ އުމުރުގެ ކުޑަ ފިރިހެން ކުދިންގެ ވެސް ވިސްނުން ވަނީ ބަދަލުކޮށްލައިފަ އެވެ. ކުރިން ހަރަކާތްތެރި ގެތަކަށް ވަދެލާ އިރު ފެންނަމުން ދިޔައީ މަޑުމައިތިރި ކަމާއި، އަންހެންވެރިން ކަންކަނަށް ވަދެ ފިލައި ތިބި މަންޒަރެވެ. އޭރުގެ ސަރުކާރަށް އެކަން ރޭކާލި އިރު ދެން އޮތީ ވާނެ ހައެތި ވެ ނިމިފަ އެވެ. ދެން ކުރެވޭނެ މާ ބޮޑު ކަމެއް ނެތެވެ. އޭގެ ފަހުން މުޅި ރާއްޖެ ކޮނެ ހާވާލި އިރު، އެކި ރަށްރަށުގައި ވެސް ހަރުކަށި ފިކުރުގެ ބޮޑެތި އައްޑާތައް ހިންގަމުން ދިޔަ އެވެ. ބައެއް ރަށްރަށުގައި އެކަން އޮތީ ސަލާމަތް ނުވާ ހިސާބުގަ އެވެ.\nހިމަންދޫގައި ސަލާމަތީ ބާރުތަކާ ދެކޮޅަށް ނުކުމެތިބި ބައެއް މީހުން -- ފޮޓޯ؛ ހަވީރު އާކައިވް\nސަލްޓަން ޕާކުގެ ބޮމުގެ ހަމަލާ އަށް 15 އަހަރު ވަނީ އެވެ. ހަރުކަށި ފިކުރުގެ އަސަރުތައް ރާއްޖޭގައި އަދިވެސް އެގޮތުގައި އޮތީ އެވެ. ސަރުކާރުތަކަށް އެކަމެއް ނުވެއް ހުއްޓުނެވެ. ދީނީ ނަސޭހަތް ދޭ މީހުންނަކަށް ވެސް އެކަމެއް ނުއެއް ހުއްޓުވުނެވެ. އެ މީހުންްގެ ޕްލޭންތަކާއި އެ މީހުންްގެ ޖާސޫސީ މައުލޫމާތުތައް މާ ވަރުގަދަ ކަމަށް ފެނެ އެވެ. އޭގެ ނަތީޖާ އަކީ، ދައުލަތުގެ އެއްވެސް އިންޓެލިޖެންސަކަށް ފަހުމް ވެސް ނުވާ ގޮތަށް ބޭނުންއިރަކު ބޭނުން ކަމެއް ކޮށްލުމުގެ ގާބިލްކަން ލިބުމެވެ. ބޭނުން މީހަކަށް ހަމަލާ ދެވުމެވެ. ސަލްޓަން ޕާކުގެ ބޮމުގެ ހަމަލާ އަށް ފަހު، ރާއްޖޭގައި މިގޮތަށް ހިންގާފައިވާ ޓެރަރިޒަމްގެ ހުރިހާ އަމަލެއްގައިހެން އެ މީހުންގެ ބައިވެރިވުން އޮތް ކަމަށް އެކި ރިޕޯޓްތަކުންް ދައްކަ އެވެ.\nމިއީ އޭގެ ކަޅު ސޮފުހާތަކެވެ.\nސަޕްޓަން ޕާކުގެ ބޮމުގެ ހަމަލަ\nރާއްޖޭގައި ޓެރަރިޒަމްގެ ހަމަލާތަކުގެ ފެށުން އައީ މި ހިސާބުންނެވެ. ތަހުގީގުތަކުން މިހާތަނަށް އެނގިފައިވާ ގޮތުގައި، ޓޫރިސްޓުންނަށް އަމާޒުކޮށް، ބާރުގަދަ އައިއީޑީއެއް ގޮއްވާލަން ރާވައި، އަދި ކުދި މޮހޮރު އަޅައިގެން އެ ހަދާފައި ވަނީ ވެސް ހަރުކަށި ފިކުރަށް ގޮސް ހުސްވެފައިވާ ޒުވާނުންތަނެއް ގުޅިގެންނެވެ.\nސަލްޓަން ޕާކުގެ ބޮމާ ގުޅިގެން ފުލުހުން އާންމުކުރި ދެ މީހުން ހަރަކާތްތެރިވި ގޮތް -- ފޮޓޯ: ހަވީރު އާކައިވް\nސަލްޓަން ޕާކުގެ މައި ދޮރާ ވަރަށް ކައިރިން، ސެޕްޓެމްބަރު 29، 2007ގެ މެންދުރު ފަހު 2:30 ހާއިރު ދިން ހަމަލާގައި، 12 ޓޫރިސްޓަކާއި އާންމުންގެ ތެރެއިން އެކަކު ޒަހަމްވި އެވެ. ކާފަރުން މެރުމަކީ ޖިހާދެއް ކަމަށް ބުނެ، ދިން ހަމަލަ އާ ގުޅިގެން 14 މީހަކު ފުލުހުން ހައްޔަރުކޮށް އޭގެ ތެރެއިން ބައެއް މީހުންގެ މައްޗަށް ޝަރީއަތް ކުރި އެވެ. އެކަމަކު، ކުށް ސާބިތުވީ އޭގެ ތެރެއިން ބައެއް މީހުންގެ މައްޗަށެވެ.\nމީގެ ތެރެއިން ބައެއް މީހުން ފިލައިގެން އުޅުމަށް ފަހު، އަހަރުތަކެއް ފެނި، އެ މީހުންގެ ޝަރީއަތް މިހާރު ވެސް ދަނީ ކުރިއަށެވެ.\nހިމަންދޫގައި ހިނގި ބޮޑު ހަމަނުޖެހުން\nސަލްޓަން ޕާކުގެ ބޮމުގެ ހަމަލާ އަށް ފަހު، އެ ހަމަލާގައި ހިމެނޭ ބައެއް މީހުން ހޯދަން އަތްފުނާ އެޅި އެއް ރަށަކީ އއ. ހިމަންދޫ އެވެ. އެކަމަކު އެ ރަށުން ކުރިމަތިވީ އެއަށް ވުރެ މާ ނުރައްކާތެރި ހަމަލާއެކެވެ. ފުލުހުންނަށް ނުކިޔަމަންތެރިވެ، އޭގެ ތެރެއިން ބައެއް މީހުން ފުލުހުންނާ ކުރިމަތިލީ އެވެ. ދެން އެ ރަށުގައި ފަޅައިގެން ދިޔަ ހުޅުގަނޑު ވަރަށް ސީރިއަސް އެވެ.\nހިމަންދޫގައި އޭރު، ގެއެއްގެ ބައެއް މިސްކިތަކަށް ހަދައިގެން އާންމު ޖަމާއަތާ ވަކިން ނަމާދުކުރާތާ ދެ އަހަރުވެއްޖެ އެވެ. ބޮޑު ހަމަނުޖެހުމުގެ އަހަރެއްހާ ދުވަސްކުރިން، އެ ރަށުގައި ވަކިން ޖަމާއަތް ހަދައިގެން ނަމާދުކުރަމުން ދިޔަ ތަނެއް ފުލުހުން ބިމާހަމަކޮށްލައި 25 މީހަކު ހައްޔަރު ވެސް ކުރި އެވެ. އެކަމަކު އެ ފިކުރު އެ ރަށުން ފޮހެވިގެނެއް ނުދެ އެވެ.\nހަމަލާގައި ބައިވެރިވި ބައެއް މީހުންް އެ މީހުން ހެދި "މިސްކިތުގައި" މަޑުކޮށްލައިގެން -- ފޮޓޯ: ހަވީރު އާކައިވް\nހިމަންދޫ "ބަދަލުކޮށްލީ" އެ ރަށަށް ދިޔަ ހަރުކަށި ފިކުރުގެ ބަޔަކު އިސްކޮށް ތިބެގެންނެވެ. އަދި ރަށު ސްކޫލަށް ފޮނުވުމާއި ރަށުގައި ހިނގަމުން ދިޔަ އެހެން ހަރަކާތްތަކުން އެ މީހުން ދުރުވި އެވެ.\nފުލުހުން، އޮކްޓޫބަރު 6، 2007 ގައި އެ ރަށަށް އަރައި، ބައެއް މީހުން ހައްޔަރު ކުރަން ފެށުމާ އެކު ދެން ކުރިމަތިލީ ވަރަށް ބޮޑު ހަމަނުޖެހުމަކަށެވެ. ފުލުހުންނަށް ކޮންޓްރޯލް ނުވެގެން، އެންމެ ފަހުން ހަތިޔާރާ އެކު ސިފައިން ގޮސްގެން ދަންވަރު ތިނެެއް ޖަހާކަން ހާއިރު ރަށް މައިތިރިކުރި އިރު ކަމުދާކަށް ނެތެވެ. ސިފައިންގެ ތިން މީހަކަށް އަނިޔާވެ، އެކަކަށް ވަނީ ވަރަށް ސީރިއަސް ޒަހަމްތައް ލިބިފަ އެވެ. ހެލްްމެޓް އަޅައިގެން، 150އެއްހާ މީހުން ނުކުމެ ތޫނު ދަގަނޑާއި ލަކުޑިބުރިންް ވެސް ހަމަލާތައް ދިނެވެ. އޮއްގާ އުކާފައި ވެ އެވެ. ސަފައިންގެ އެކަކު ރަހީނު ވެސް ކުރި އެވެ.\nހިމަންދޫ ހަމަނުޖެހުމުގައި ހައްޔަރު ކުރި މީހަކު ނުކިޔަމަންތެރިކަން ދައްކަނީ -- ފޮޓޯ: ހަވީރު އާކައިވް\nމި މައްސަލާގައި އެތައް ބަޔަކު ހައްޔަރުކޮށްގެން ގެނެސް، 90 ވަރަކަށް މީހުންނަށް ހުކުމް ކުރި އެވެ. އޭގެ ތެރޭގައި 10 އަހަރުގެ ހުކުމްތައް ވެސް ހިމެނެ އެވެ. އެކަމަކު، މި މައްސަލާގައި އެންމެ ބޮޑެތި ތުހުމަތު ކުރެވުނު ބައެއް މީސްމީހުންް އަތުލައެއް ނުގަނެވެ އެވެ. ޖަލަށް ލީ މީހުން ސިޔާސީ ނުފޫޒުތަކުގެ ތެރެއިންނާއި އެކި ގޮތްގޮތުން މިނިވަންވެ، މިހާރު އެކަކު ވެސް ޖަލަކު ނެތެވެ. އެކަމަކު ހިމަންދޫގެ މީހުންގެ ތެރެއިން ބައެއް މީހުން ޖަލުން ނުކުތީ، ޖަލު ތެރޭގައި ވެސް އެ ފިކުރު ވަރަށް ގަދައަށް ފަތުރައިފަ އެވެ. އަދި ޖަލުން ނުކުމެ އެކި ނަންނަމުގައި ޖަމިއްޔާތަށް ހަދައިގެން އެ މީހުންގެ ފިކުރު އެހެން ގޮތްގޮތުން ފަތުރަން ފެށި އެވެ.\nހިލްއަތު ރަޝީދަށް ދިން ހަމަލަ\nނޫސްވެރިޔާ އަދި ބްލޮގާ ހިލްއަތު ރަޝީދަށް ޖޫން 4، 2012 ގައި ދިން ހަމަލާ އަކީ ވަރަށް ރަހުމް ކުޑަ ހަމަލާއެކެވެ. އޭނާ އަށް ދިން ހަމަލާ ވެސް މިހާތަނަށް ހިމެނިފައި ވަނީ ދީނީ ގޮތުން ހައްދުފަހަނައަޅާފައިވާ މީހުން ދިން ހަމަލާއެއްގެ ގޮތުގަ އެވެ.\nއަމިއްލަ ގޭ ކުރިމަތީގައި ހުއްޓާ ބަޔަކު ގޮސް އޭނާގެ ކަރުގެ ނޭވާ ހޮޅީގައި ވަޅި އަޅައި، އޭނާ އެރޭ "ކަތިލާލި" އެވެ. އޭނާގެ ފުރާނަ ސަލާމަތްކުރަން ޑޮކްޓަރުން ތިން ގަޑިއިރުގެ އޮޕަރޭޝަނެއް ކުރުމަށް ފަހު ބުނެފައި ވަނީ ހިލްއަތުގެ ފުރާނަ ސަލާމަތްވީ ލޭހޮޅިއެއް ބުރިވެފައި ނުވާތީ ކަމަށެވެ. ހަގީގަތަކީ، ހަމަލާ ދިން މީހުން ހީކޮށްގެން ތިބީ އެ މީހުންގެ ހަމަލާއިން ހިލްއަތު މަރުވާނެ ކަމަށެވެ.\nހިލްއަތު ރަޝީދަށް ދިން ހަމަލަ ފުލުހުން ތަހުގީގު ކުރަނީ -- ފޮޓޯ: ހަވީރު އާކައިވް\nމި މައްސަލާގައި މިހާތަނަށް އައިއިރު ވެސް އެއްވެސް މީހަކު ހައްޔަރުކޮށް ތަހުގީގެއް ހިންގައިފައެއް ނުވެ އެވެ. ހިލްއަތަށް ހަމަލާ ދީފައިވަނީ، ޑިސެމްބަރު 2011ގައި އޭނާ ނުކުމެ ދީނީ މިނިވަންކަމަށް ގޮވާލައި، މަރުގެ އިންޒާރުތަކެއް ލިބިފައި އޮއްވަ އެވެ.\nޑރ. އަފްރާޝީމް އަލީ އަވަހާރަކޮށްލުން\nދީނީ އެކި މައްސަލަތަކުގައި ފުރައްސާރަ އާއި ތަފާތު ހަމަލާތައް އައުމަށް ފަހު، އުނގޫފާރު ދާއިރާގެ މެމްބަރު އަދި އިސްލާމީ ތައުލީމު ހާސިލް ކުރައްވައިގެން ހުންްނެވި ޑރ. އަފްރާޝީމް އަލީ އަވަހާރަކޮށްލުން ވެގެން ދިޔައީ ރާއްޖޭގައި މިހާތަނަށް ހިނގި މިފަދަ އެންމެ ނުރައްކާތެރި ހާދިސާ އަށެވެ.\nޑރ. އަފްރާޝީމް އަވަހާރަކޮށްލީ އޮކްޓޫބަރު 1، 2012 ގަަ އެވެ. އޭނާ ޓީވީ ޕްރޮގްރާމެއްގައި ބައިވެރިވެ ވަޑައިގަތުމަށްފަހު ގެއަށް ވަޑައިގެން ގޭ ދޮރުހުޅުވާލިތަނާ ބަޔަކު ހަމަލާދިނީ އެވެ. ކަރުގައި ވަޅި އަޅާފައި ހުރުމުގެ އިތުރުން ބޮލުގެ ފުއްކިބައިގައި އެއްޗަކުންް ޖަހާފައި ވެ އެވެ. ލޭތައް ބުރައިގެން ގޮސް އެކި ތަންތަނުގައި ހުއްޓެވެ. އަފްރާޝީމް އަވަހާރަވީ ހަމަ އެ ވަގުތު އެތަނަށެވެ.\nޑރ. އަފްރާޝީމްގެ ޖަނާޒާގައި އޭނާގެ ދަރިފުޅާއި ބައްޕަ، މަންމަ އަދި އަނބިކަނބަލުން -- ފޮޓޯ: ހަވީރު އާކައިވް\nމި މައްސަލާގައި މެއިން ސަސްޕެކްޓުންގެ ގޮތުގައި ތިން މީހަކު ހައްޔަރުކުރި އެވެ. އެކަމަކު އޭގެ ތެރެއިން ދެ މީހަކު ސަލާމަތްވެ، އެކަކު އަދިވެސް ހުރީ ޖަލުގަ އެވެ. އަފްރާޝީމް އަވަހާރަކޮށްލި ކަމަށް އޭނާ އިންކާރު ކުރެ އެވެ. މި މައްސަލައިގެ ތަހުގީގަކީ، މި ސަރުކާރު ވެރިކަމަށް އައުމަށް ފަހު އެކުލަވާލި ރިޔާސީ ކޮމިޝަނުން އެންމެ އިސްކަން ދީގެން ކުރަމުން އަންނަ އެއް ތަހުގީގެވެ.\nއެ ކޮމިޝަނުން މިހާތަނަށް ހޯދި ހޯދުންތަކުން ބުނެފައި ވަނީ ޑރ. އަފްރާޝީމް އަވަހާރަކޮށްލުމުގެ އަޑީގައި އޮތީ ދީނީ ހިލާފުވުންތައް ކަމަށެވެ.\nނޫސްވެރިޔާ އަދި ސޯޝަލް މީޑިއާ އެކްޓިވިސްޓް އަހުމަދު ރިލްވާން ވީނުވީއެއް ނޭނގި ގެއްލުނީ އޮގަސްޓް 8، 2014 ގަ އެވެ.\nމި މައްސަލައިގެ ތަހުގީގު ވެސް އަދި ނުނިމެ އެވެ. މި މައްސަލަ އަކީ ވެސް ރިޔާސީ ކޮމިޝަނުން އެންމެ އިސްކަންދީފައިވާ އެއް މައްސަލަ އެވެ. އެ ކޮމިޝަންގެ ހޯދުންތަކަށް ބަލާއިރު ރިލްވާން "މަރާލުމަށް ފަހު ކަނޑު ފެއްތީ" އެވެ. އަދި އޭނާ ކިޑްނެޕް ކުރުމާއި ގެއްލުވާލުން/ މަރާލުން ގުޅިފައި ވަނީ ވެސް އޭނާ ފާޅުކުރަމުން ދިޔަ ދީނީ ހިޔާލުތަކަކާ ގުޅިގެން ކަމަށް ތަހުގީގުތަކަށް ވަނީ އެނގިފަ އެވެ.\nރިލްވާންގެ އެޕާޓްމެންޓަށް އަރާ ސިޑި ކައިރީގައި އޭނާ ގެއްލިގެން އުޅޭ ކަމުގެ ޕޯސްޓަރެއް -- ފޮޓޯ: ހަވީރު އާކައިވް\nރިލްވާން އެންމެ ފަހުން ހަބަރެއްވީ، އޮގަސްޓް 8 ވަނަ ދުވަހުގެ ރެ އެވެ. އޭނާ ގެއްލުނީ އޭނާ ދިރިއުޅޭ އެޕާޓްމެންޓަށް ދިޔަ ފަހުންނެވެ.\nރިލްވާން ގެއްލުނު މައްސަލާގައި ދެ މީހެއްގެ މައްޗަށް ދައުވާކުރި އެވެ. އެކަމަކު ދެ މީހުންްގެ މައްޗަށް ވެސް ކުށް ސާބިތެއް ނުވެ އެވެ.\nފިނިފެންމާ ލޯންޗުގެ ބޮމުގެ ހަމަލަ\nރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތިމަތު އިބްރާހިމް ހުޅުލެ އިން މާލެ އަށް ވަޑައިގެންނެވި ތަނުން، އެ ބޭފުޅުން ތިއްބެވި ރިޔާސީ ލޯންޗުކޮޅު "ފިނިފެންމާ"ގައި، ސެޕްޓެމްބަރު 28، 2015ގައި ބޮމެއް ގޮއްވާލި އެވެ. މިއީ ރާއްޖޭގައި ބަޔަކަށް އަމާޒުކޮށްް ދިން ދެވަނަ ބޮމުގެ ހަމަލާ އެވެ.\nމިފަދަ އެހެން ހާދިސާތަކުގެ ބޭނުމާ ހިލާފަށް މިއީ ސިޔާސީ ބާރުވެރިކަން ހޯދުމުގެ ތެރެއިން ހިންގާފައިވާ ޓެރަރިޒަމްް އަމަލެއް ކަމަށް ބެލެވެ އެވެ. ސަބަބަކީ، މި މައްސަލާގައި ހައްޔަރުކޮށް ތަހުގީގު މުޅިން ހިންގާފައި ވަނީ ސިފައިންނާ ކަމަށް ވާތީ އެވެ. އަދި ބޮން ގޮއްވާލި ކަމުގެ އެންމެ ބޮޑު ތުހުމަތެއް އެޅިފައި އޮތީ ވެސް، އޭރުގެ ނައިބު ރައީސް އަހުމަދު އަދީބުގެ ބޮލުގައި ކަމަށް ވާތީ އެވެ.\n"ފިނިފެންމާ" ލޯންޗުގައި ބޮން ގޮއްވާލުމުގެ ކުޑައިރުކޮޅެއް ފަސް -- ފޮޓޯ: ހަވީރު އާކައިވް\n"ފިނިފެންމާ" ލޯންޗު މާލޭ ފަޅަށް ވަނުމާ އެކު، އޭގައި ގޮއްވާލި އައިއީޑީގެ ސަބަބުން ރައީސް ޔާމީންގެ އަނބިކަނބަލުން ވަރަށް ބޮޑަށް ޒަހަމްވި އެވެ.\nބްލޮގާ ޔާމީން ރަޝީދުގެ ނަން، ހައްދުފަހަނައަޅާފައިވާ ދީނީ ބައެއް ގްރޫޕްތަކުގެ ލިސްޓަށް އަރާފައިވާ އޮންނަތާ އޭރު ލައްކަ ދުވަސް ވެއްޖެ ކަމަށް ވެ އެވެ. އޭނާ ޓްވިޓާގައި ފާޅުކުރަމުން ދިޔަ ހިޔާލުތަކާއި، ހާއްސަކޮށް އޭނާގެ އެކުވެރިޔާ އަދި ގެއްލުވާލައިފައިވާ އަހުމަދު ރިލްވާންގެ މަރާ ގުޅިގެން ދެއްކި ވާހަކަތަކާ ގުޅިގެން އޭނާގެ ނަން ހަރުކަށި ފިކުރުގެ ބައެއް މީހުންގެ މެދުގައި އޮތްް އޮންނަނީ "ކަޅު" ވެފަ އެވެ.\nޔާމީންގެ ރަޝީދުގެ ހަށިގަނޑު ހޮސްޕިޓަލަށް ގެންގޮސްފައި -- ފޮޓޯ: ހަވީރު އާކައިވް\nޔާމީން ރަޝީދަށް މަރުގެ އެތައް އިންޒާރުތަކެއް ލިބެމުން ދިޔުމަށް ފަހު، ރަހުމެއް ނެތި ކަތިލައިލީ، އެޕްރީލް 23، 2017 ވަނަ ދުވަހުގެ ރެ އެވެ. އޭނާ ގެއަށް ވަން ތަނުން، ފިލައި ތިބި ދެ މީހަކު ވެގެން ހަށިގަނޑުގެ އެތައް ތަނަކަށް ވަޅި ހަރައި މަރާލީ އެވެ. އޭނާ އަށް އެކި ސަރަހައްދުން އެރޭ ބަޔަކު ފާރަލި ވީޑިއޯތައް ވެސް ފުލުހުން ދެއްކި އެވެ. އޭނާ މަރާލުމުގެ މަޝްވަރާތައް ފަށާފައި ވަނީ ފުރުގާން މިސްކިތް ތެރޭގަ އެވެ.\nޔާމީންގެ މަރުގައި ތުހުމަތު ކުރެވޭ ދެ މީހުން އެ ގޭގެ ސިޑިކައިރީގައި -- ފޮޓޯ: ހަވީރު އާކައިވްް\nމި މައްސަލައިގައި ހަތް މީހެއްގެ މައްޗަށް ހިންގާ ޝަރީއަތް ވެސް ކްރިމިނަލް ކޯޓުގައި މިހާރު އަންނަނީ ހިނގަމުންނެވެ. މިފަދަ އެހެން ހާދިސާތަކެކޭ އެއްގޮތަށް މި ޝަރީއަތް ވެސް ދަނީ ފިނިހަކަ ދުވެެލީގަ އެވެ.\nރައީސް ނަޝީދު އަވަހާރަކޮށްލަން ބޮން ގޮއްވާލުން\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހަންމަދު ނަޝީދު އަމިއްލަ ގެކޮޅު، ގ. ކެނެރީގެ އިން ނުކުމެ ވަޑައިގެން ކާރުކޮޅަށް އަރާ ވަޑައިގަންނަވަނިކޮށް ހަމަ ވަރަށް ކައިރިން މީހަކު މި މަހުގެ ހަ ވަނަ ދުވަހުގެ ރޭ ބޮމެއް ގޮއްވާލުމާ އެކު އެމަނިކުފާނު ވަނީ ވަރަށް ބޮޑަށް ޒަހަމްވެފަ އެވެ.\nސެކިއުރިޓީއާ ވެސް އެއްކޮށް ވަޑައިގަންނަވަނިކޮށް އެމަނިކުފާނަށް ދިންް ހަމަލާގައި އެމަނިކުފާނުގެ ފުރާނަފުޅު ސަލާމަތްވީ ކިރިޔާ އެވެ. ބައެއް ޑޮކްޓަރުންް ސިފަކުރި ގޮތުގައި، މި ހަމަލާއިން އެމަނިކުފާނު ސަލާމަތްވީ ނަސީބު ރަނގަޅުކަމުންނެވެ. އެހެން ނޫނީ، މިއަދު އެމަނިކުފާނު ދުނިޔޭގައި ނުހުންނެވީހެވެ.\nޓެރަރިސްޓް ހަމަލާގައި ނަޝީދަށް ލިބިވަޑައިގަތް ޒަހަމްތައް\nނަޝީދަށް ދިން ހަމަލާ އަކީ ރާއްޖޭގެ އެންމެ މަތީ ފެންވަރުގެ ބޭފުޅަކަށް އަމާޒުކޮށް ދިން ޓެރަރިޒަމްގެ ފުރަތަމަ ހަމަލާ އެވެ. މި ހަމަލާގެ ތަހުގީގުތައް މިހާރު ކުރިއަށް ދިޔަޔަސް، މިހާތަނަށް ބެލެވޭ ގޮތުގައި މި ހާދިސާ ވެސް ގޮސް ގުޅެނީ ދީނީ ހަރުކަށި ފިކުރާ އެވެ. ސަބަބަކީ، މި ހަމަލައާ ގުޅިގެން ހައްޔަރު ކުރި ތިންް މީހުންނަކީ ވެސް އެ ފިކުރުގެ މީހުންނަށް ކަމަށް ވާތީ އެވެ.\nޓެރަރިޒަމްގެ ހާއްޔަކަށް ރާއްޖެ މުޅިން ބަދަލުވެއްޖެ އެވެ. އެންމެ އާދައިގެ ގޮތަކަށް ރާވަމުންް އައި މިފަދަ ހަމަލާތައް މިހާރު ދައުލަތުގެ އެންމެ އިސްވެރިންނާ ހަމައަށް ދިޔައީ އެވެ. އަނެއްކޮޅުން ވޭތުވެދިޔަ 15 ވަރަކަށް އަހަރުގެ ތެރޭގައި މި ހުރިހާ ހަމަލާތަކެއް ވެސް ދީ، މީހުންގެ ފުރާނަ ދުއްވާލި އިރު އޭގެ ބައެއް ހާދިސާތަކުގެ މައުލޫމާތާއި އިންޒާރު ހުރީ ލިބި ފިޔަވަޅު ނޭޅި އެވެ.\nހަރުކަށި ފިކުރު އަދިވެސް ދަނީ ބޫން ލާފައި ފެތުރެމުންނެވެ. ކަމާ ބެހޭ ފަރާތްތަކަށް އެ މީހުން ހޭލުންތެރިއެއް ނުކުރެވެ އެވެ. މުޅި މުޖުތަމައު އޮތީ ވަރަށް ބޮޑު ބިރެއްގެ ތެރޭގަ އެވެ. ޓެރަރިޒަމްގެ އަމަލުތަކާ އެކު، އެތައް ބަޔަކު ދުނިޔެ އިން ނައްތާލައިފި އެވެ. އެތައް ބޮމެއް ގޮވައިފި އެވެ. މިހާރު ދެން އޮތް ސުވާލަކީ އެންމެ ސުވާލެކެވެ. -- މި މީހުންގެ ޝިކާރައަކަށް މާދަމާ ވާނީ ކާކު ހެއްޔޭ އެވެ؟\nއއ. ހިމަންދޫ ޓެރަރިޒަމް ޓެރަރިސްޓް ހަމަލާ ސަލްޓަން ޕާކު ބޮމުގެ ހަމަލާ ހައްދުފަހަނައެޅުން އިސްމާއިލް ހިލްއަތު ރަޝީދު ޑރ. އަފްރާޝީމް އަވަހާރަކޮށްލުން އަހުމަދު ރިލުވާން ނަޝީދަށް ދިން ޓެރަރިސްޓް ހަމަލާ\n88 ކޮމެންޓް, 47 ރިއެކްޝަންސް\nއަޅުގަނޑައް އެގީފަ އޮތީ އިސުލާމް ދީނަކީ އެމިހަކު ހިތުގެ އަޑިން އެއްވެސް މަޖުބޫރު ކަމެއްނެތި ގަބޫލު ކުރާކަމެއްކަމައް! އަދި ގަދާބާރުން އިސްލާމް ދީނައް ވެއްދުމެއް ނޯންނަކަމައް! އިސުލާމުންގެ ބަނޑުން ވިހާނީހުސް އިސުލާމުންނައް ވަންޏާ ދެފިކުރުގެ ވާހަކަ ދެއްކުމުގެ ބޭނުމެއްނެއް!\nވައްކަން ކުރާމީހާ ހައްޔަރު ނުކޮއް މިނިވަންކަމާއެކު ވަކަން ކުރާނަމަ އޭނަ ހުޓުވާނީ އޭނަގެ އުދަގޫވާމީހުން. އިސްލާމް ދީނަށް ފުރައްސާރަކޮށް ހަޖޫޖަހާ އިސްލާމީ މުޖުތަމަުގަ ބާބާވުން އުފައްދާ ފަސާދަ އުފައްދާ އުޅޭމީހުން ސަރުކާރުން ނުހުއްޓުވާނަމަ ކޮންމެވެސްބަޔަކު އެކަން ހުޓުވާނެ. ތިހުރިހާ ހަމަލާތަކުގެ ޒިންމާ ނަގަންޖެހޭނީ ސަރުކާރުން. މިބުނީ މީހުން މެރުން ރަގަޅޭކޭނޫން. އެކަމަކު ރާއްޖޭގެ ހާލަތުވަރް ގޯސްވެފަ އޮއްވާ މި ދެބާމީހުން ނުހުއްޓވާނަމަ ކަންކަން ވާނީ ގޯސް\nހަތްދިހަ އިންސައްތަ ދިވެހިންނަކީ މިއަދު ދީނީ ހަރުކަށި ވިސްނުމުގެ މީހުން، މިފިކުރު ރާއްޖެއަށް ފެތުރެނީ ސްކޫލްތަކުން، ރާއްޖޭގެ ގިނަ ސްކޫލްތަކުގެ އިސްލާމް ޓީޗަރުންނަކީ މިފަދަ މީހުން، ދިވެހި ރާއްޖޭގައި ގައުމީ މަންހަޖެއް ކަނޑައެޅިފަ އޮންނައިރުވެސް މިދެންނެވިފަދަ މުދައްރިސުން އިސްލާމް ގަޑީގައި އެއްގޮތަކަށްވެސް ގައުމީ މަންހަޖަކަށް ފަރުވާލެއް ނުބަހައްޓާ، އެމީހުން ކިޔަވައިދެނީ އެމީހުންގެ އަމިއްލަ ޕުރޮގުރާތަކެެެއް، މިފަދަ މުދައްރިސުންނަކީ އެކިދިމަދިމާލުން ކޮންމެވެސް އެއްޗެއް ދަސްވެނިވެގެން އައިސް ތިބޭ ބައެއް، އަދި އިތުރަށް އިސްލާމީ ހަރުކަށި ފިކުރު ޕުރޮމޯޓު ކުރުމަށްޓަކައި ރިކޯޑުކުރެވިފައި ހުންނަ ސީޑީ ފަަދަ ތަކެތިވެސް އެމީހުން ކުދިންނަށް ގަވާއިދުން ބަހާހަދާ، ގިނަ ސްކޫލްތަކުގެ މެނޭޖްމެންޓު ތަކަކީ މިފަދަ ކަންކަން ބަލައި ފިޔަވަޅު އެޅޭހާ ގާބިލު މެނޭޖްމެންޓު ތަކެއްނޫން، އެއީ އިސްލާމީ ވަކިފިކުރެއް ރާއްޖޭގައި އަށަގެންނެވުމަށްޓަކައި ފައިސާ ލިބިގެން އެމީހުން ހިންގާ ކަމެއް\nދަރިޔަކު ދީނުން ބޭރުވެ މަސްތުވާތަކެތީގެ ވަބާގަޖެހި މިހާ ހަލާކުވެފަ ވަނޮކޮށް އެކަން ހުއްޓާލާ ފަސް ވަގުތު ނާމާދުކޮށް އުޅެންފެށުމުން މައިމީހާއަށް ލިބޭނި ކިހާ ބޮޑު އުފައެއްތޯ، މިކަހަލަ ކަންތައްވެސް މިހާރު ތި ދައްކުވައިދެނީ ގޯސް ކަމެއްގެ ގޮތުގައި.\nނަސީރު ސަލާމަތްތެރިކަން ހޯ ދައިގެން އުޅޭށެވެ. މި ގުރޫޕްގެ ސިކާރަކަށް ވެ ދާނެއެވެ. ރާއްޖޭގަ ހިންގާ ބައެއް ޕްރީސުކޫލްތައް މޮނިޓަރކޮށް ބަލަހައްޓަން ވެއްޖެއެވެ މުސްތަގުބަލުގެ ބަނަކަން މިހިސާބުން އަން ދާސާ ކުރެވޭނެ.\n7 ފެބްރުއަރީ އާ ގުޅިގެން ހިނގި ހަމަނުޖެހުން ތަކުގައި ދައުލަތުގެ އިމާރާތް ތަކުގައި ހުޅުޖެހުން، ރާއްޖެ ޓީވީ ހިންގާ އިމާރާތުގައި ރޯކޮށްލުން، ނޫސްވެރިޔާ އަސްވާޑަށް ހަމަލާ ދިނުން، އަލްހާން ފަހުމީއަށް ހަމަލާ ދިނުން އަދި ވެސް އެކިއެކި ޒުވާނުން މާރާލާ، މާރާމާރި ހިންގުން ޓެރެރިޒަމް އަށް ނުވަނީބާ؟ މި ދިވެހި ފަސްގަނޑުގަ ޓެރެރިޒަމްގެ ޢަމަލުތައް ހިންގާ ބަަޔަކީ ހަމައެކަނި ހަރުކަށި ފިކުރުގެ މީހުން އެކަނިބާ؟\nހަރުކަށި ފިކުރުގެ މަޢުލޫއާއި ބެހޭގޮތުން މިއާޓިކަލުގައި ބަލާފައިވާތީ އެވާހަކަ އެކަނި ދޯ ދައްކާނީ.. ީދެއްއެއްކަލަ ކޮވިޑު ގައި 100 މީހުން މަރުވެއްޖޭ ބުނީމައި ކަލޭ ތެދުވެ ކެންސަރުގައިވެސް މީހުން މަރުވެޔޭ، ޓީބީގައިވެސް މީހުން މަރުވެޔޭ ކީއްވެހޭ އެމީހުންގެ ވާހަކަ ނުދައްކަނީ ބުނުން ކަހަލަ ކަމެއް ދޯ؟\nހަމަގައިމުވެސް އިޒްރޭލު މީހުނެއް ނޫން، ނުބައި ދިވެހީން!\nހުރިހާ ދިވެހިން ހަމަހަމަ... މީހުން އުޅެންވީގޮތް ކިޔާނުދީ އެހެންމީހުންގެ ކަންތަކާ ނުބެހި ތިމަންނަ ރަނގަޅަށް އުޅުނީމަ ނިމުނީ.. ކޮންމެ އިންސާނަކީ ވަކިމީހެއް، އެކަކު އަނެކަކަށް އުޅެންވީގޮތް ކިޔާނުދީ އަމިއްލަ އަށް އުޅުނީމަ ނިމުނީ... މިޒަމާނުގަ ގޫގަލް ކޮށްލީމަ ހުރިހާއެއްޗެއް އެހެރީ ފެނަނަން! މީހަކު ކިޔާދޭކަށެއް ނުޖެހޭ!\nވާހަކަ ވަކި ހިސާބަކަށް ރަނގަޅު. އެކަމަކު ގޫގަލް ކޮއްގެން ދަސްކުރަން ފަށައިފިއްޔާ ތިވަނީ ހަމަ ސީޑީ ސެހުންނަށް.\nހުރިހާ ބޭފުޅުން ގެ ދޮންބެ\nއޭޭ! ކޮއްކޯ ތިބުނީ ރަނގަޅު ވާހަކައެއްނޫން މުސްލިމެއްގެ ގޮތުގައި ހުރެ؛ ދީނީ ނަސޭޙަތް، އަޑުއެހުމާއި،ދީނާެއި އެއްގޮތަށް ޢަމަލުކުރުން އެއީ ކޮންމެ މުސްލިމެއްގެ މައްޗަށް ވާޖިބުވެގެންވާ ކަމެކެވެ އިސްލާމްދީނުގެ ނަޒަރުގައި އިސްލާމްދީނަކީ ކޮބައިތޯ؟އެއިީ އައްދީނުންނަސޭޙަތް އެހެންކަމަށްވާ އިރު ނަސޭހަތް ދިނުމާއި ނަސޭހަތް އަޑު އެހުމަކީ ކޮންމެ މުސްލިމެއްގެ މައްޗަށް ވާޖިބުވެގެންވާ ކަމެކެވެ.وسلام عليكم ورحمة الله وبركاته\nދީނައް ފުރައްސާރަ ކުރާ މީހުންގެ މައްސަލަ ތައް ނުބެލުމުގެ ސަބަބުން ހަރުކަށި ފިކުރު އިތުރު ވެ އެވެ.\nހަރުކައްޓާއި މަޑުކަށިތައް އިޒްރޭލަށް ހިޖުރަކުރުވަމާ!\nއަދިވެސް ތިޔަ ހައްދުފަހަނައަޅާފައިވާ ކުލަކުލައިގެ ސިޔާސީ މީހުންނަށް ވޯޓުދީ. އޭރުން ހުރިހާކަމެއް އެމީހުން ހައްލުކޮށްދޭނެޔޯލަ.\nކޮންމެވެސް ތާކުން، ދީނީ ގޮތުން ޑިޕްލޮމާ ފެންވަރު ކޯހެއް ހަދާތަނުން ބޮޑު ޝޭޚުންނަށްވެ އަމިއްލައަށް ދީނީ ރައުޔުނެރެ އާންމުންގެ ތެރޭގައި ތަގުރީރު ކުރުމުގެ ހުއްދަދެވޭ ގައުމެއް މިއީ. ޝޭޚަކުއެއްޗެކޭ ކިޔާއިރަށް އެއްޗެެއް ބުނެފި ކޮންމެ މީހެއް އެއީ ލާދީނީ މީހެއް. ޕްރޮސެކިއުޓަރ ޖެނެރަލް ޝަހީމަކަށް ނުކެރޭ ދީނީ ހަރުކަށިވުން އެބަސް ބޭނުންކުރާކަށް ޕްރެސްގަ. ދެން ލަލަލާ.\nމިހާރަކަށް އައިސް، ދީނީ ގޭންގްތައް މާގިނައީ! މިއީ އެއް ދީނެއް، އެއް ބައެއް! މިތަން ފަސާދަކޮށް ބައިބައި ކުރުން ހުއްޓާލާ! އިސްލާމްދީނުގަ،4މަޒްހަބެއް ވާކަން ދީނީ ޢިލްމެއް ހުރި މީހަކަށް ވިއްޔާ އެނގޭނެ!\nއެއް ބައެކޭ ކިޔާފަ އަދި4މަޒްހަބުވެސް އޮވޭތަ؟\nއިންސާނުން ނަކީވެސް އެކައްޗެއް. އެކަމަކު ކަޅު މީހުންނާ ދޮންމީހުން ތިބޭކަން “ ޙުހައިނީ” މޮޅު ވިސްނުމަކަށް ނޭންގުނު ދޯ؟


Dhiraagu GameHub aaeku mobile gaming ah ithuru furihama kameh! - One Online\n---- ފޮޓޯ: ދިރާގު\nދިރާގު ގޭމްހަބް އާއެކު މޮބައިލް ގޭމިން އަށް އިތުރު ފުރިހަމަކަމެއް!\nދިރާގު ގޭމްހަބްގެ ނަމުގައި މޮބައިލް ގޭމް ޕްލެޓްފޯމެއް ދިރާގުން ތައާރަފުކޮށްފިއެވެ.\nހަތް ސަތޭކައަށް ވުރެ ގިނަ މޯބައިލް ގޭމްތަކާއެކު ތައާރަފުކުރި މި ޕްލެޓްފޯމަކީ ސަބްސްކްރިޕްޝަނެއް ނަގައިގެން ބޭނުންކުރެވޭނެ ޕްލެޓްފޯމެކެވެ. ދިރާގު ގޭމްހަބްގެ ސަބްސްކްރިޕްޝަން ޕޯޓަލް ގާއިމުކޮށްފައިވަނީ ގޭމްލޮފްޓް އިންނެވެ. ގޭމްލޮފްޓް އަކީ ދުނިޔޭގެ ފެންވަރުގައި މޮބައިލް ގޭމް ޑެވެލޮޕްކުރާ ކުންފުންޏެކެވެ.\nދިރާގުން ބުނީ އެކުންފުނީގެ ދި ގޭމްހަބް ކުންފުނީގެ ހުރިހާ މޮބައިލް ކަސްޓަމަރުންނަށް ހުޅުވާލާފައިފައިވާ ކަމަށެވެ. ގޭމްހަބްގެ ސަބްސްކްރިޕްޝަން ދެ ގޮތަކަށް ނެގޭނެއެވެ. އެއީ މަހުން މަހަށް ނުވަތަ ބޭނުންވާ ހަފުތާއަކަށް ނަގާގޮތަށެވެ. މަހުން މަހަށް ސަބްސްކްރައިބް ކުރާނަމަ ދައްކަންޖެހެނީ މަހަކު 50 ރުފިޔާއެވެ. ހަފުތާއަކަށް ސަބްސްކްރައިބް ކުރާނަމަ ދައްކަންޖެހެނީ އެންމެ 20 ރުފިޔާއެވެ. ގޭމްހަބް އަށް ސަބްސްކްރައިބް ކޮށްލުމަށް ދިރާގު ވެބްސައިޓުގައިވާ ގޭމަހަބް ޕޭޖުން ބޭނުންވާ ސަބްސްކްރިޕްޝަން ޕެކޭޖެއް ނެގޭނެއެވެ. ސަބްކްރައިބް ކުރުމަށްފަހު، އެންޑްރޮއިޑް ކަސްޓަމަރުންނަށް ވަގުތުން ގޭމްތައް ޑައުންލޯޑްކޮށް ކުޅެވޭނެއެވެ. އަދި އައިއޯއެސް ކަސްޓަމަރުންނަށް އޮންލައިންކޮށް ހާއްސަ ޕޯޓަލްއެއް މެދުވެރިކޮށް ގޭމް ކުޅެވޭނެއެވެ.\nދިރާގު ގޭމްހަބްގެ އެންމެ ހާއްސަ ކަމަކީ، ގޭމްހަބްގެ ސަބްސްކްރިޕްޝަންއެއް ނެގުމުން، ގޭމްހަބްގައި ހިމެނޭ ހުރިހާ ގޭމްތަކެއް ކުޅުމުގެ ފުރުސަތު ލިބުމުގެ އިތުރުން، އެއްވެސް އިތުރު "އިން އެޕް ޕާޗޭސް" ކުރަން ނުޖެހޭނެތީއެވެ. އަދި ހަމަ މިއާއެކު، ގޭމް ހަބްގައި ތަފާތު ގިނަ ގޭމްތައް ހިމެނެއެވެ. އޭގެ ތެރޭގައި އެކްޝަން ގޭމްސް، ކުޅިވަރު އަދި ކުޑަ ކުދިންގެ ގޭމް ވެސް ހިމެނެއެވެ.\nދިރާގުން ބުނީ އެކުންފުނީގެ އަމާޒަކީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ޒަމާނީ ހިދުމަތްތައް ކަސްޓަމަރުންނާ ހަމައަށް ފޯރުކޮށްދިނުން ކަމަށެވެ.\nމީގެ އިތުރުން ދިރާގުން ބުނީ އެކުންފުނީގެ އުންމީދަކީ މިއަދު މި ތައާރަފު ކުރި ގޭމްހަބް މެދުވެރިކޮށް ގޭމް ކުޅުމަށް ޝައުގުވެރިވާ ކަސްޓަމަރުންނަށް މޮބައިލް ގޭމް ކުޅުމުގައި އިތުރު ފަސޭހަތަކާއި ފުރިހަމަ ކަމެއް ލިބިގެންދިއުމެވެ.\nގޭމްހަބްއާ ބެހޭ އިތުރު މައުލޫމާތު ހޯއްދެވުމަށާއި ސަބްސްކްރައިބް ކުރުމަށް: https://bit.ly/2R12wqJ\nފުލުހުންނާއި ސިފައިންނަށް ފްރަންޓްލައިން އެލަވަންސްގެ ގޮތުގައި 44.5 މިލިއަން ރުފިޔާ ދޫކޮށްފި\nބަޖެޓް ސަޕޯޓުގެ ގޮތުގައި ރާއްޖެއަށް ދޭ 250 މިލިއަން ޑޮލަރު އިންޑިއާ ސަރުކާރުން އެޕްރޫވްކޮށްފި\nޓެސްޓު ހެދި 3004 މީހުންގެ ތެރެއިން 125 މީހެއްގެ ހަށިގަނޑުން އެންޓިބޮޑީ ފެނިފައިވޭ: އޭޑީކޭ\nވާޗުއަލްކޮށް މަޖިލިސް ނުބޭއްވޭނެ، ހޫނު ބަހުސްތައް ނުކުރެވޭނަމަ ރައްޔިތުން ދޭ ސަމާލުކަން ގެއްލޭ: ނަޝީދު


Bill Gates ge kunfunin four seasons ge hissaage bodu baeh gannanee | MBS NEWS\nމިސްރުގެ ގާހިރާގައި ހުންނަ ފޯ ސީޒަންސްގެ ހޮޓަލެއް\nބިލްގޭޓްސްގެ ކުންފުނިން ފޯ ސީޒަންސްގެ ހިއްސާގެ ބޮޑު ބައެއް ގަންނަނީ\n10 September 2021, 08:11\nދުނިޔޭގެ އެންމެ މުއްސަނދި މީހުންގެ ތެރޭގައި ހިމެނޭ އެމެރިކާގެ ބިލް ގޭޓްސްގެ އިންވެސްޓްމަންޓް ކުންފުނި ކަމަށްވާ ކެސްކޭޑް އިންވެސްޓްމަންޓް އެލްއެލްސީ އިން މަޝްހޫރު ހޮޓެލް ޗެއިން ފޯ ސީޒަންސް ރިޒޯޓްސްގެ ހިއްސާ ބޮޑު ބައެއް ގަންނަން ނިންމައިފި އެވެ.\nކެސްކޭޑުން 2.21 ބިލިއަން ޑޮލަރަށް ގަންނަނީ ފޯ ސީޒަންސް ކުންފުނީގައި އޮތް ސައޫދީ އަރަބިޔާގެ ޕްރިންސް އަލް ވަލީދު ބިން ތަލާލުގެ ހިއްސާތަކުގެ ދެބައިކުޅަ އެއްބަ އެވެ.\nޕްރިންސް ވަލީދުގެ ހިއްސާގެ ދެބައިކުޅަ އެއްބައި ގަތުމަށްފަހު ކެސްކޭޑުގެ ހިއްސާގެ ޖުމްލަ 71.3 ޕަސެންޓަށް އަރާނެ އެވެ. މިއީ ގާތްގަނޑަކަށް ދިހަ ބިލިއަން އެމެރިކާ ޑޮލަރުގެ އަގެކެވެ.\nމިއާއެކު ވަލީއަހުދު އަލް ވަލީދުގެ އަތްޕުޅުގައި ހުންނާނީ ބާކީ ހުރި ހިއްސާތައް ކަމަށް ފޯ ސީޒަންސް އިން ނެރުނު ބަޔާނެއްގައި ބުނެފައި ވެއެވެ.\nވަލީ އަހުދުގެ ނަންފުޅުގައިވާ ކިންގްޑަމް ހޯލްޑިންގްސްގެ ދަށުން މިޑީލް ކުރިއަށް ގެންދާއިރު މި ޑީލުން ލިބޭ ފައިސާ ބޭނުންކުރާނީ ތަރައްގީގެ މަޝްރޫއުތަކާއި ނަގާފައި ހުރި ލޯނުތައް ދެއްކުމަށް ކަަމަށް އެ ކުންފުނިން ބުނެ އެވެ.\nދުނިޔޭގެ އެންމެ ބޮޑު އަދި ލަގްޒަރީ ހޮޓެލް އޮޕްރޭޓަރުންގެ ތެރޭގައި ހިމެނޭ ފޯ ސީޒަންސް އަކީ ދުނިޔޭގެ އެކި ކަންކޮޅު ތަކުގައި 121 ހޮޓަލް ހިންގަމުން އަންނަ ކުންފުންޏެކެވެ. އެ ކުންފުނީގެ ތިން ރިސޯޓެއް ރާއްޖޭގައި ވެސް ހިންގަ އެވެ. އެއީ ފޯ ސީޒަންސް ކުޑަހުރާ އާއި ފޯސީޒަންސް ލަނޑާގިރާވަރު އަދި ފޯ ސީޒަން ވޯވަށް ޕްރައިވެޓް އައިލެންޑެވެ. -- ރޮއިޓާސް\nބިލް ގޭޓްސް ވިޔަފާރި ޓޫރިޒަމް


galehiri: ފުވައްމުލަކު ހިރިހަމައިދި ކަލޭގެފާނު\nކާބަފައިންގެ ދުވަސްވަރު ފޯރުންތެރިކަން ހުރި ބައެއް ގޭގެ ބޭނުންތެރި އެކި އެއްޗެހި ބެހެއްޓޭގޮތަށް އެ ގެއެއްގެ ބިތުގައި ފިލައެއް ހަރުކޮށްފައި ހުރެއެވެ. އެދުވަސްވަރު އެއަށް ކިޔައި އުޅުނީ "މަތާރަންފިލާ" އެވެ. އޭގެ ބަދަލުގައި އެބޭނުމަށް ގޭގޭގައި މިހާރު ހުންނަނީ ކޮން އެއްޗެއްކަމެއް އެއަށް ކިޔަނީ ކޮން ނަމެއްކަން އަޅުގަނޑަކަށް ނޭނގެއެވެ. މިދެންނެވި "މަތާރަންފިލާ" ހުންނަނީ އެފިލައިގެ މަތީގައި ބަހައްޓާފައި ހުންނަ އެއްޗެހި ހޭވަރިކަން ނުވާ އުމުރުގެ ކުދިންނަށް ފަސޭހައިން ނުނެގޭނޭ އުސްމިނެއްގަ އެވެ. އެހެންވުމުން މިފިލާގައި ހުންނަ އެއްޗިއްސާއި އެ ގެއެއްގެ ކުދިވެރިން ބެހި އެތަކެތި ނަގައި ނޫޅޭނެއެވެ. ކުޑަކުދިން ނަގައި އުޅުމުން އެ އެއްޗެއް ފިޔަވައި އެކުދިންނަށް ވެސް ގެއްލުމެއްވެދާނޭ އެއްޗެހި ބައެއްފަހަރު އެ ފިލާގައި ހުރެއެވެ.\nމަތާރަންފިލާ މަތީގައި ދެ އެއްޗެއް ހުންނަކަމަށް ބެލެވެއެވެ. އެކައްޗަކީ ތަކެއްޗެވެ. އަނެކައްޗަކީ ލިޔެފައިވާ ލިޔުންތަކެވެ. މަޢުލޫމާތެވެ. ދުވަސް ދުވަސްކޮޅުން އެ އެއްޗެހި ފޮޅައި ސާފު ނުކުރާނަމަ އެ އެއްޗިހި ހުންނާނީ ހިރަފުސް ބުރައި ނުސާފުވެފައެވެ. މިގޮތަށް ވާނެ އެއްޗެއް ވާން ފަރުވާކުޑަކޮށް ދޫކޮށްލެވޭ މަޢުލޫމާތެއްގައި އެންމެފަހުން ކަތުރުފަނި އަޅައި އޭގެ ޝިކާރައަކަށް ވެއްޖެނަމަ ދެން އެ އެއްޗެއްގެ ބޭނުމެއް ނުހިފޭނެއެވެ. ހަލާކުވެ ނެތިދާނެއެވެ. އެހެންވީމާ "މަތާރަންފިލާ"ގައި ހުންނަ ތަކެތި ފޮޅައި ސާފުކުރުމަކީ ކުރަންޖެހޭ ކަމެކެވެ. އެކަން ކުރަންޖެހެނީ އެ އެއްޗިއްސާއި އޭގެ ބޭނުންކުރަން ޖެހޭ ބަޔަކަށްޓަކައެވެ. އެހެންނޫންނަމަ ކޮންމެހެން އެއްވެސް އެއްޗެއް "މަތާރަންފިލާ"ގައި ބެހެއްޓުމުގެ ބޭނުމެއް ނެތެވެ. ބަހައްޓަންވަނީ ކުނި ވަށީގައެވެ. އަވަހަށް އުކާލެވޭނީ ވެސް އޭރުންނެވެ.\nމިލިޔުމުގައިވާ މަޢުލޫމާތަކީ މިވަގުތަށް އަޅުގަނޑަށް ވާން އޮތް ވަރަކުން ހިރަފުސް ފޮޅައި ސާފުކުރެވޭތޯ ބަލާފައިވާ މަޢުލޫމާތެވެ. އަޅުގަނޑަށް މިކަން ކުރެވިފައިވަނީ ރަނގަޅަށް ނޫންނަމަ އެހެން ބޭފުޅުން ވެސް މިކަމާއި އުޅުއްވުމަކީ ނެތްކަމެއް ނޫނެވެ. އޮތް ކަމެކެވެ. އެންމެންގެ ކަމެއްގެ ގޮތަށެވެ. މިއީ އެކަހަލަ ކަމެއް ނޫންތޯއެވެ. މީހަކު ދުނިޔޭގައި ކުރަންޖެހޭ ކޮންމެކަމަކީ އެކަމެއްގައި އޭނާއަށް މާލީ މަންފާއެއް ލިބުން ކޮންމެހެން ލާޒިމްކަމެއް ނޫނެވެ. މިހެނީ އެއީ ދުނިޔެ "ތަޢުމީރު" ކުރުމުގެ ބަޔެކެވެ. ކުރަންޖެހޭ ކަމެކެވެ. ދުނިޔެ "ތަޢުމީރު" ކުރުމުގެ ބައިގައި މިކަން ހިމެނިފައިނުވާނަމަ އަދި މީހަކު ކުރާ ކޮންމެކަމަކީ އޭނާއަށް މާލީ މަންފާއެއް ލިބުން ލާޒިމްކުރާ ކަމަކަށް ވާނަމަ އެމީހަކު ދުނިޔެ ދޫކޮށް ދާއިރު އެމީހަކަށް ގެންދެވޭނޭ ހާދަ ތަކެއްޗަކާއި ފައިސާއެއް ވެސް ހުރީހެވެ. އެކަމަކު އެކަން އެގޮތަކަށް ނެތެއް ނޫންތޯއެވެ.\nފުވައްމުލަކު މުޙައްމަދު ހިރިހަމައިދި ކަލޭގެފާނަކީ ޢިލްމުވެރި އަދި ވަރަށްމޮޅު ބޭސްވެރިއެކެވެ. ސަމާސާ މިޒާޖެއްގެ ބޭފުޅެކެވެ. އެ ޢާއިލާގެ ގިނަ ބޭފުޅުންނަކީ ވެސް މަތިމަތިކޮޅުން ފެށިގެން ޢިލްމުވެރި މޮޅު ބޭސްވެރިންނެވެ. އަދި މިބޭފުޅުންނަކީ ރައްޔިތުންގެ ގިނަ ބަޔަކަށް ޚާއްޞަކޮށް އައްޑޫ ހުވަދޫ ފުވައްމުލައް ފިޔަވައި މާލެއާ އެހެން ބައެއް އަތޮޅުތަކުގެ ވަރަށް ގިނަ ބަޔަކަށް އެބޭފުޅުންގެ ބޭސްވެރިކަން ނޫނަސް މަންފާކުރަނިވި އެހެނިހެން ކަންކަން ވެސް ފޯރުކޮށްދެއްވި ޚިދުމަތްތެރި ބޭފުޅުންނެވެ. އެކަންއޮތީ އެހެންކަމަށްވާއިރު މިފަދަ ބޭފުޅުންގެ ޛިކުރާއަކީ އައުކުރެވޭ އެއްޗަކަށްވާން ޖެހެއެވެ. އެފަދަ ކަންކަން އޮޅިގެން ދިޔަދީގެން ނުވާނެއެވެ. މިކަމަށްޓަކައި މިފަހަރު މިކަމާއި އުޅެވޭ އަޅުގަނޑަކީ ހުވަދޫ މީހެކޭ ބުނެވޭއިރު ފުވައްމުލަކު ބޭފުޅެއްގެ ކަމަކާއި ތެދުވަން އެންމެއެކަށޭނަ މީހަކީ އަޅުގަނޑުތޯ ބައެއް ބޭފުޅުންގެ ހިތްޕުޅުގައި ސުވާލު އުފެދުމަކީ ވެދާނެ ކަމެއްކަން އަޅުގަނޑަށް އެނގެއެވެ. އެހެންވީމާ އެއްވެސް ދޮގެއްނެތި އޭގެ ތެދު ޖަވާބެއް އަރުވަންޖެހޭނަމަ އެރުވޭނެ ޖަވާބަކީ އަޅުގަނޑަކީ ފުވައްމުލައް، އައްޑޫ، އަދި ހުވަދޫގެ ވެސް މީހެއްކަމަށެވެ.\nމިލިޔުމުގެ މައިގަނޑު ނަން ނިސްބަތްވާ ފަރާތާއި ގުޅުންހުރި ބައެއް ކަންކަމަށް ބަލައިލަމާތޯއެވެ. ފުވައްމުލަކު ހިރިހަމައިދި ކަލޭގެފާނުގެ އެވެ.\nވައުރުލު (ހުވަދުއަތޮޅު ވާރުލޫ) ދިހެރޭގޭ މުޙައްމަދު މަނިކުގެ ދޮން ޢަލިމަނިކު ފުވައްމުލަކަށް ވަޑައިގެން ކައިވެނިކުރެއްވީ އެރަށު ބަނޑިޔައި ޙައްވާ ކަނބުލޭގެފާނާ އެވެ. އޭގެފަހުން އެބޭފުޅުން ދިރިއުޅުއްވުމަށް މުލަކުގައި އެޅުއްވި ގެޔަށް ކިޔަނީ "ދިހެރޭމަގު" އެވެ. މި ދެމަފިރިންނަށް ލިބިވަޑައިގަތް ބޭފުޅުންނަކީ ދޮންމަނިކާ ނުވަތަ މުޙައްމަދު މަނިކު، (ފަހުން މުޙައްމަދު ހިރިހަމައިދި ކަލޭގެފާނު) ފާޠިމާ މަނިކެ، ޢާއިޝާ މަނިކެ، އަދި މަރިޔަމް މަނިކެ މި4ބޭފުޅުންނެވެ. މިހުރިހާ ބޭފުޅުންގެ ވެސް ނަމުގެ ކުރިޔަށް އެބޭފުޅުންގެ ޢާއިލީގޭގެ ނަން ކިޔައިއުޅެއެވެ. "ދިހެރޭމަގު" ދޮންމަނިކާ "ދިހެރޭމަގު ފާޠިމާ މަނިކެ" މިހެންނެވެ.\nދޮން ޢަލިމަނިކުގެ އަނބިކަނބަލުންނަށް "ކަނބުލޭގެފާނު"ގެ ދަރަޖަ ނުވަތަ މަޖިލީހަށް އެރުވުމުގެ ދަރަޖަ ދެއްވީ އެ ދެމަފިރިކަނބަލުންގެ ކައިވެންޏަށްފަހު ދޮން ޢަލިމަނިކުގެ ޚިދުމަތުގެ އަގު ވަޒަންކުރެއްވުމަށްޓަކައެވެ. އޭނާގެ އަނބިކަނބަލުންނަށް އެ ދަރަޖަ ދެއްވީ މުސްކުޅި ބަންޑާރައިން އެކަމަށް ބޭނުންފުޅުވެގެންނެވެ.\n(މަޖިލީހަށް އެރުވުމަކީ އިހުގައި ދައުލަތުން ދެއްވާ ވަކި ދަރަޖައެއް ލިބުމެވެ. މިދަރަޖަ ލިބިފައި ތިބޭ ފިރިހެނުންނަށް ޢާއްމުގޮތެއްގައި ކިޔައި އުޅެނީ ކަލޭގެފާނެވެ. އަންހެނުންނަށް ކަނބުލޭގެފާނެވެ. އެމީހަކަށް ކިޔަމުން އައި ނަމެއްގެ ފަހަތަށް ދަރަޖައިގެ ނަން އާދެއެވެ. ޙަސަން ކަލޭގެފާނު، މަރިޔަމް ކަނބުލޭގެފާނު މިގޮތަށެވެ. ނަމަވެސް ދީދީ ނުވަތަ މަނިކު ނުވަތަ ތުއްތު ކިޔާމީހަކު މަޖިލީހަށް އަރުވައިފިނަމަ އޭނާގެ ނަމަކަށް ބަދަލެއް ނާންނާނެ ކަމަށް ލިޔުންތަކުން ފެނެއެވެ.)\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ މުޙައްމަދު ހިރިހަމައިދި ކަލޭގެފާނަށް4ކައިވެނިން 10 ބޭފުޅުން ލިބިވަޑައިގަތެވެ. ހިރިހަމައިދި ކަލޭގެފާނު ފުރަތަމަ ކައިވެނިކުރެއްވީ ކިލެގެފާނުގެ ޙަސަންދީދީގެ "ފެނާތުރު" ދޮންދީދީ އާ އެވެ. "ފެނާތުރު" މިއީ ގޭގެ ނަމެވެ. ލިބިވަޑައިގަތީ މަރިޔަމްދީދީ އެވެ.\nމުޙައްމަދު ހިރިހަމައިދި ކަލޭގެފާނު ދެވަނައަށް ކައިވެނިކުރެއްވީ ފުނާޑު ގަނޑުވަރު ދޮންދީދީ ނުވަތަ ކިލެގެފާނުގެ ޙުސޭންދީދީގެ ދޮންދީދީ އާ އެވެ. ލިބިވަޑައިގަތީ ވާރު ޢަލިދީދީ، އަޙުމަދުދީދީ، މޫސާދީދީ، އިބްރާހިމްދީދީ، އަދި ޙަސަންދީދީ އެވެ.\nމުޙައްމަދު ހިރިހަމައިދި ކަލޭގެފާނު ތިންވަނައަށް ކައިވެނިކުރެއްވީ މާދަޑު ކެޔޮޅުގެ ޙުސައިން ތައްޚާނުގެ ޢާއިޝާ މަނިކެ އާ އެވެ. ލިބި ވަޑައިގަތީ ޙައްވާ މަނިކެ އެވެ. (މި ދަރިކޮޅުވަނީ މާލޭގައެވެ.)\nމުޙައްމަދު ހިރިހަމައިދި ކަލޭގެފާނު ހަތަރުވަނައަށް ކައިވެނިކުރެއްވީ ކިލެގެފާނުގެ ދޮންދީދީގެ އެޅަތޮށިގޭ ޙަސަންދީދީގެ ޢާއިޝާދީދީ އާ އެވެ. ލިބިވަޑައިގަތީ ޢަބުދުﷲ ދީދީ، އިސްމާޢީލްދީދީ، އަދި ތުއްތުދީދީ އެވެ. މިބޭފުޅުންގެ ނަމުގެ ކުރިޔަށް އެބޭފުޅުންގެ ޢާއިލީގެ "އައްޑޫގެ" ކިޔައެވެ.\nމުޙައްމަދު ހިރިހަމައިދި ކަލޭގެފާނުގެ ދަރިކަލުން އައްޑޫގޭ ޢަބުދުﷲ ދީދީ ފުރަތަމަ ކައިވެނިކުރެއްވީ އައްޑޫ ހުޅުދޫ ގައުމާތުގޭ ޢީސާފުޅު ކަލޭގެފާނުގެ މޫސާ މަނިކުފާނުގެ ދޮންދީދީގެ މަރިޔަމްދީދީއާ އެވެ. މި ދޮންދީދީގެ މަންމައަކީ ކިލެގެފާނުގެ ޢާއިޝާދީދީގެ މީދޫ ގަނޑުވަރު އަޙުމަދުދީދީގެ ޙައްވާދީދީ އެވެ. މިމަރިޔަމްދީދީގެ ބައްޕައަކީ ކިލެގެފާނުގެ އާމިނާދީދީގެ ބެރިމަގު ޢަލިދީދީއެވެ. ލިބިވަޑައިގަތީ އިބްރާހިމްދީދީ އެވެ. އިބްރާހީމްދީދީގެ ޢާއިލާ އެބައޮތެވެ.\nއައްޑޫގޭ ޢަބުދުﷲ ދީދީ ދެވަނައަށް ކައިވެނިކުރެއްވީ ކިލެގެފާނުގެ ޢާއިޝާދީދީގެ ދޮންދީދީ (ކޮނޑޭދީދީ)ގެ އިބްރާހިމްދީދީގެ ޚަދީޖާދީދީ (ދެއްވަދޫ ގަނޑުވަރުދީދީ)ގެ އިސްމާޢީލްދީދީގެ މުޙައްމަދު ދީދީގެ އާމިނާދީދީ އާ އެވެ. ލިބިވަޑައިގަތް ބޭފުޅަކީ ފާޠިމާދީދީ އެވެ. ފާޠިމާދީދީ ދުނިޔެ ދޫކުރެއްވި އިރު އޭނާ އާ ކައިވެނިކުރައްވައިގެން ހުންނެވީ ފުވައްމުލަކު "ވިއުޕާރކް" ޢަދުނާނު އިބްރާހިމްދީދީ (މާދަޑުބޭގެ އިބްރާހިމްދީދީގެ ޢަދުނާނު އިބްރާހިމްދީދީ) އެވެ.\nއައްޑޫގޭ ޢަބުދުﷲ ދީދީ ތިންވަނައަށް ކައިވެނިކުރެއްވީ ހަވަރުތިނަދޫ މަރިޔަމް ޙަސަން(ރެކިދައްތަ) އާ އެވެ. ލިބިވަޑައިގަތީ މުޙައްމަދު ދީދީ، ފާޠިމާދީދީ، ޙަސަންދީދީ، އަދި އަޙުމަދުދީދީ އެވެ. މި ބޭފުޅުންގެ ޢާއިލާ ފުވައްމުލަކުގައި އެބަ އޮތެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ "ދިހެރޭމަގު" ފާޠިމާ މަނިކެ އާ ކުރިން ކައިވެނިކުރެއްވީ ޤާޟީ އިބްރާހިމް މަޖުދުއްދީނެވެ. ލިބިވަޑައިގަތީ އައްނާއިބު މުޙައްމަދު މަނިކު، ކަތްދާ މަނިކެ، ޙުސައިން މަނިކު، މި3ބޭފުޅުންނެވެ. ފާޠިމާ މަނިކެގެ ނަމުގެ ކުރިއަށް "ދަފަގެދަރު" ކިޔަން ފެށުނީ ޤާޟީ އިބްރާހިމް މަޖުދުއްދީނަށް ފަހު ފާޠިމާ މަނިކެ އާ ކައިވެނިކުރެއްވި ކިލެގެފާނުގެ އަޙުމަދުދީދީ އާ ފާޠިމާ މަނިކެ އާ ދެމަފިރިކަނބަލުން ތިއްބެވުމަށް އެޅުއްވި ގެއަށް "ދަފަގެދަރު" ކިޔުމުންނެވެ. އޭގެ ކުރިން ފާޠިމާ މަނިކެގެ ނަމުގެ ކުރިއަށް ކިޔައި އުޅުނީ އެ ބޭފުޅުންގެ ޢާއިލީ ގެ ކަމަށްވާ "ދިހެރޭމަގު" އެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ "ދިހެރޭމަގު" ފާޠިމާ މަނިކެ އާ ޤާޟީ އިބްރާހިމް މަޖުދުއްދީންގެ ފަހުން ކައިވެނިކުރެއްވީ ކިލެގެފާނުގެ އަޙުމަދުދީދީ އެވެ. ލިބިވަޑައިގަތް ބޭފުޅުންނަކީ އާމިނާދީދީ، އަދި ޢާއިޝާދީދީ އެވެ.\nޢާއިޝާދީދީ އާ ކައިވެނިކުރެއްވީ ކިލެގެފާނުގެ މުޙައްމަދުދީދީގެ އިބްރާހިމްދީދީގެ ކަރެއްޔަ މުޙައްމަދުދީދީ އެވެ. އާމިނާދީދީ އާ ކައިވެނިކުރެއްވީ ހިރިހަމައިދި ކަލޭގެފާނުގެ އަޙުމަދުދީދީ އެވެ. ލިބިވަޑައިގަތީ ދަފަގެދަރު ބޮޑު ޢަލިދީދީ އާ ދަފަގެދަރު ޢާއިޝާދީދީ އެވެ.\nމިކައިވެނިތަކުގައި މި ބޭފުޅުން ތިއްބަވަނިކޮށް އާމިނާދީދީ އަވަހާރަވީއެވެ. އަވަހާރަވީއިރު އާމިނާދީދީ އާ ފިރިކަލުން ހިރިހަމައިދި ކަލޭގެފާނުގެ އަޙުމަދުދީދީ އާ ދެމަފިރިކަނބަލުންގެ2ބޭފުޅުން ތިއްބެވުމުން އެބޭފުޅުން ރަނގަޅަށް ބެއްލެވުމުގެ ގޮތުން ނަމަވެސް (އާމިނާދީދީގެ ދައްތަ ޢާއިޝާދީދީ ކަރެއްޔަ މުޙައްމަދުދީދީގެ އަރިހުން ވަރިކުރުއްވައިގެން) ޢާއިޝާދީދީ އާ ހިރިހަމައިދި ކަލޭގެފާނުގެ އަޙުމަދުދީދީ ކައިވެނިކުރެއްވިއެވެ. މިކައިވެނިކުރެއްވި އިރު ކަރެއްޔަ މުޙައްމަދު ދީދީ އާ ޢާއިޝާދީދީ އާ ދެމަފިރިކަނބަލުންގެ ފިރިހެން 1 ބޭފުޅަކު ހުންނެވިއެވެ. އެއީ މަޝްހޫރު ދަފަގެދަރު ކުޑަ ޢަލިދީދީ އެވެ. އެކައިވެނިން މި އަޙުމަދުދީދީ އާ ޢާއިޝާދީދީ އާ ދެމަފިރިކަނބަލުންނަށް ލިބިވަޑައިގަތީ ދަފަގެދަރު މަރިޔަމްދީދީ އަދި ދަފަގެދަރު ފާޠިމާދީދީ އެވެ.\n("ދިހެރޭމަގު" ފާޠިމާ މަނިކެ އާ ކިލެގެފާނުގެ އަޙުމަދުދީދީ އާ ކައިވެނިކުރައްވައިގެން ލިބިވަޑައިގެންނެވި2ބޭފުޅުންގެ ތެރެއިން ޢާއިޝާދީދީގެ3ބޭފުޅުންގެ ވެސް ދަރިފަސްކޮޅެއް ނެތެވެ.)\nޤާޟީ އިބްރާހިމް މަޖުދުއްދީން އާ "ދިހެރޭމަގު" ފާޠިމާ މަނިކެގެ ދަރިކަލުން އައްނާއިބު މުޙައްމަދު މަނިކު ކައިވެނިކުރެއްވީ ކިލެގެފާނުގެ އަޙުމަދުދީދީގެ ދޫނޑޭރެ ޢަލިދީދީ އާ ކިލެގެފާނުގެ ޙުސޭންދީދީގެ ދޮންދީދީ އާ ދެމަފިރިކަނބަލުންނަށް ލިބިވަޑައިގަތް އާމިނާދީދީ އާ އެވެ. (މި އާމިނާދީދީ ގެ މަންމަ ދޮންދީދީ އާ މުޙައްމަދު ހިރިހަމައިދި ކަލޭގެފާނު ކައިވެނިކުރެއްވީ ދޫނޑޭރެ ޢަލިދީދީ އަވަހާރަވުމުންނެވެ. މިއީ ހިރިހަމައިދި ކަލޭގެފާނު2ވަނައަށް ކައިވެނިކުރައްވައިގެން5ބޭފުޅުން ލިބިވަޑައިގަތް އަނބިކަނބަލެކެވެ.)\nއައްނާއިބު މުޙައްމަދު މަނިކާއި އާމިނާދީދީ އާ ދެމަފިރިކަނބަލުންނަށް ލިބިވަޑައިގަތީ ޢަލިދީދީ، އަޙުމަދުދީދީ، ފާޠިމާދީދީ، ޢާއިޝާދީދީ، އަދި އިބްރާހީމް ފަހުމީދީދީ (ދޮން ތުއްތުދީދީ) އެވެ. މިބޭފުޅުންގެ ނަމުގެ ކުރިއަށް "ދޫނޑޭރެ" ކިޔައި އުޅެއެވެ. އެއީ މިބޭފުޅުންގެ މަންމަ އާމިނާދީދީ އަކީ ކިލެގެފާނުގެ އަޙުމަދުދީދީގެ "ދޫނޑޭރެ" ޢަލިދީދީގެ ބޭފުޅަކަށް ވުމުންނެވެ. "ދޫނޑޭރެ" އަކީ ޢަލިދީދީގެ މަންމަގެ ގެއަށް ކިޔާ ނަމެވެ. (ދޫނޑޭރެ އަޙުމަދުދީދީގެ ދޮންދީދީގެ ދަރިކަލަކީ މ. ސީނާ އަޙުމަދު ޒާހިރެވެ.)\n"ދޫނޑޭރެ" މި ހުރިހާ ބޭފުޅުންގެ މަންމަ އާމިނާދީދީ އަކީ ހިރިހަމައިދި ކަލޭގެފާނުގެ ބޭފުޅުންކަމަށްވާ ވާރު ޢަލިދީދީ، އަޙުމަދުދީދީ، މޫސާދީދީ، އިބްރާހިމްދީދީ، އަދި ޙަސަންދީދީ ގެ ވެސް އެއްބަނޑު ދައްތައެވެ. އާމިނާދީދީގެ ބައްޕައަކީ ކުރިން ދެންނެވިހެން "ދޫނޑޭރެ" ޢަލިދީދީ އެވެ. މި ހުރިހާ ބޭފުޅުންގެ މަންމައަކީ ވެސް ފުނާޑި ގަނޑުވަރު ދޮންދީދީ ނުވަތަ ކިލެގެފާނުގެ ޙުސޭންދީދީގެ ދޮންދީދީއެވެ. ކިލެގެފާނުގެ ޙުސޭންދީދީގެ ދޮންދީދީ އާ ކިލެގެފާނުގެ އަޙުމަދުދީދީގެ ދޫނޑޭރެ ޢަލިދީދީ އާއި ދެބޭފުޅުން ކައިވެނިކުރެއްވުމުގެ ކުރިން މި ޢަލިދީދީ ކައިވެނިކުރެއްވީ އިބްރާހީމް ރަސްގެފާނުގެ މަރިޔަމް ކަނބާފާނުގެ މުޙައްމަދުދީދީގެ ޙުސޭންދީދީގެ ވަލުދަޑު މަރިޔަމްދީދީ އާ އެވެ. ލިބިވަޑައިގަތީ ޙައްވާދީދީ، ފާޠިމާދީދީ އެވެ. ހުވަދޫ ކަނޑުހުޅުދޫ ކުރީގެ ކަތީބު އިބްރާހިމްދީދީ އަކީ މި ޙައްވާދީދީގެ ޢަލިދީދީގެ ބޭފުޅެކެވެ. ފިޔޯރީ އިރަމާގޭ ޢަބުދުﷲ ޙުސޭންދީދީގެ ބައްޕައަކީ މި ޢަލިދީދީގެ ޙުސޭންދީދީއެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ "ދިހެރޭމަގު" ޢާއިޝާ މަނިކެ އާ ކައިވެނިކުރެއްވީ ފުވައްމުލަކު ޙަސަން މާރާދަ ކަލޭގެފާނެވެ. މިބޭފުޅުން ދިރިއުޅުއްވި ގެ އެޅުއްވީ ކުރިން "އަލްގެދަރު" ގެ ހުރި ހުސް ބިމުގައިކަމަށް ވާތީ މި އެޅުއްވި ގެއަށް ކިޔަނީ ވެސް "އަލްގެދަރު" އެވެ. ލިބިވަޑައިގަތް ބޭފުޅުންނަކީ ސަންފާ މަނިކެ، ފާޠިމާ މަނިކެ، ދޮން މަނިކެ، އެޅަ މަނިކެ، އަޙުމަދު ތައްޚާނު، އަދި ޢަލި ތައްޚާނެވެ. މިބޭފުޅުންގެ ނަން ކިޔާއިރު ނަމުގެ ކުރިއަށް މިބޭފުޅުންގެ ޢާއިލީ ގެ "އަލްގެދަރު" ކިޔައި އުޅެއެވެ.\n"ދިހެރޭމަގު" ޢާއިޝާ މަނިކެގެ ސަންފާ މަނިކެ އާ ފުރަތަމަ ކައިވެނިކުރެއްވީ ކިލެގެފާނުގެ އާމިނާދީދީގެ ބެރިމަގު އިބްރާހިމްދީދީ އެވެ. ލިބިވަޑައިގަތީ މަރިޔަމްދީދީ، ޙުސޭންދީދީ، މުޙައްމަދުދީދީ އެވެ. (ހުވަދުއަތޮޅުގެ ތާރީޚު ދިރާސާ ކުރައްވާ ބޭފުޅެއްކަމަށްވާ ހުވަދޫ ވިލިގިލީ ޝަބްނަމީގޭ އިބްރާހީމް އަނީސަކީ ފަހުން މިދެންނެވި މުޙައްމަދުދީދީގެ ފާޠިމާދީދީގެ ބޭފުޅެކެވެ.)\n"ދިހެރޭމަގު" ޢާއިޝާ މަނިކެގެ ސަންފާ މަނިކެ އާ ދެވަނައަށް ކައިވެނިކުރެއްވީ އައްޑޫ ހުޅުދޫ ގައުމާތުގޭ ޢީސާފުޅު ކަލޭގެފާނުގެ މޫސާ މަނިކުފާނެވެ. ލިބިވަޑައިގަތީ އާމިނާ މަނިކެ އެވެ. އާމިނާ މަނިކެ އާ ފުވައްމުލަކު މަހަމުދޭ ކަލޭގެ ގެ މުޙައްމަދު ތައްޚާނާ ކައިވެނި ކުރައްވައިގެން އަޙުމަދު މަނިކު، ފާޠިމާ މަނިކެ (ޏ. މަރުޖާނުގެ) މަރިޔަމް މަނިކެ ލިބިވަޑައިގަތެވެ. މިބޭފުޅުންގެ ނަން ކިޔާއިރު މިބޭފުޅުންގެ ޢާއިލީ ގޭގެ ނަން "މަހަމުދޭކަލޭ ގެ" ކިޔައި އުޅެއެވެ. ހުޅުދޫ ގައުމާތުގޭ ޢީސާފުޅު ކަލޭގެފާނުގެ މޫސާ މަނިކުފާނު، ހުޅުދޫ އަތިރަގޭ ކަތްދާފާނާއި ކައިވެނިކުރެއްވީ "ދިހެރޭމަގު" ޢާއިޝާ މަނިކެގެ ސަންފާ މަނިކެއަށް ވުރެ ފަހުންނެވެ.\n"ދިހެރޭމަގު" ޢާއިޝާ މަނިކެގެ ސަންފާ މަނިކެ އާ ތިންވަނައަށް ކައިވެނިކުރެއްވީ ކިލެގެފާނުގެ މުޙައްމަދުދީދީގެ ފެންފުށީ ގަނޑުވަރު ޢަލިދީދީ އެވެ. ލިބިވަޑައިގަތީ އިބްރާހިމްދީދީ އެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ "ދިހެރޭމަގު" މަރިޔަމް މަނިކެއަށް 1 ކައިވެނިން 1 ބޭފުޅަކު ލިބިވަޑައިގަތެވެ. ދަރިކޮޅު އެބަ އޮތެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ މުޙައްމަދު ހިރިހަމައިދި ކަލޭގެފާނުގެ 10 ބޭފުޅުންގެ ތެރެއިން2ބޭފުޅުންކަމަށްވާ ޙަސަންދީދީ އާ އިސްމާޢީލްދީދީގެ ދަރިފަސްކޮޅު ނެތެވެ. އަނެއް 8 ބޭފުޅުންގެ ދަރިފަސްކޮޅު އެބަ އޮތެވެ. މަރިޔަމްދީދީ ދިރިއުޅުއްވި ގެއަކީ ފުވައްމުލަކު "މުދިންގެ" ފަހުން "ދޯބެއަގެ" އެވެ. ވާރު ޢަލިދީދީ ދިރިއުޅުއްވީ "ބޮޑުވާރުގޭ"ގަ އެވެ. ފަހުން "ކަރާންގޭ"ގަ އެވެ. އަޙުމަދުދީދީ "ދަފަގެދަރު" އެވެ. މޫސާދީދީ "ހުވަނދަގެ" އެވެ. އިބްރާހިމްދީދީ "ކަނދު މައުގަނޑު"ގަ އެވެ. ޙަސަންދީދީ "ވާރުގޭ"ގަ އެވެ. ޢަބުދުﷲ ދީދީ، އިސްމާޢީލްދީދީ، ތުއްތުދީދީ ދިރިއުޅުއްވީ "އައްޑޫގޭ"ގައެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ ފާޠިމާ މަނިކެގެ5ބޭފުޅުންގެ ތެރެއިން ޢާއިޝާދީދީގެ ދަރިފަސްކޮޅު ނެތެވެ. މި ބޭފުޅުންގެތެރެއިން މުޙައްމަދު މަނިކު (ދޮންމަނިކު) ދިރިއުޅުއްވީ "ދޫނޑޭރެ"ގައެވެ. ކަތްދާ މަނިކެ އައްޑޫ މީދޫ "އެޅަގެ"ގައެވެ. އެޅަ މަނިކު ފުވައްމުލަކު "ތުއްބީގެ" ("ތުއްބީފާނިން ގެދަރި") މި ގޭގޭގަ އެވެ. ފާޠިމާ މަނިކެގެ5ބޭފުޅުންގެ ތެރެއިން ކަތްދާ މަނިކެ އާ ކައިވެނިކުރެއްވީ އައްޑޫ މީދޫ ގަނޑުވަރު ޙަސަންދީދީގެ އެޅަގޭ ޢަބުދުﷲ ދީދީ އެވެ. (ކަތްދާ މަނިކެގެ ދަރިފަސްކޮޅަށް ބަލާއިރު އެދަރިކޮޅުގައި ތަޢުލީމީ ވަރަށް ޤާބިލް ބޭފުޅުން އެބަ ތިއްބެވިއެވެ. އޭގެތެރޭ ޕީ.އެޗް.ޑީ އަދި މާސްޓަރޒް ގެ ބޭފުޅުން ވެސް ހިމެނެއެވެ.)\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ ޢާއިޝާ މަނިކެގެ ބޭފުޅުން ތިއްބެވީ ފާޠިމާ މަނިކެ "ހުވަނދަގެ" އެހެންބޭފުޅުން "އަލްގެދަރު" ގަ އެވެ. މި ބޭފުޅުންގެ ތެރެއިން ދަރިކޮޅުފަސްކޮޅު އޮތީ ސަންފާ މަނިކެ، ފާޠިމާ މަނިކެ، ދޮންމަނިކެ، އަދި އެޅަ މަނިކެ، މި4ބޭފުޅުންގެ އެވެ.\nވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކުގެ މަރިޔަމް މަނިކެގެ 1 ބޭފުޅެއްގެ ދަރިފަސްކޮޅު އެބަ އޮތެވެ. އޭނާ ދިރިއުޅުއްވީ ފުވައްމުލަކު "ދިހެރޭމަގު" ގައެވެ.\nފުވައްމުލަކު މުޙައްމަދު ހިރިހަމައިދި ކަލޭގެފާނަކީ ޤާޟީ އިބްރާހީމް މަޖުދުއްދީނާއި މުލަކު ދިހެރޭމަގު (ދަފަގެދަރު) ފާޠިމާ މަނިކެގެ ދަރިކަލެއްކަމަށް ބައެއް ލިޔުންތަކުގައި ލިޔެފައި ހުރުމުން އެކަމުގެ ސަބަބުން ވަރަށްގިނަ ބޭފުޅުންނަށް ބޮޑެތި އޮޅުންތައް އަރައެވެ. އެއީ ރަނގަޅަށް ލިޔެފައިވާ ޢާއިލީ ވަނަވަރެއް ނޫނެވެ. ކިޔުންތެރިންގެ މަޢުލޫމާތަށްޓަކައި މިކަމާއިބެހޭ ބައެއް ނުކުތާ ދަންނަވައިލާނަމެވެ.\n1. ފުވައްމުލަކު މުޙައްމަދު ހިރިހަމައިދި ކަލޭގެފާނަކީ މުލަކު ދިހެރޭމަގު (ދަފަގެދަރު) ފާޠިމާ މަނިކެގެ ދަރިކަލެއް ނޫންކަން އެނގޭ އެންމެބޮޑު ހެއްކަކީ ފާޠިމާ މަނިކެ އާ ކިލެގެފާނުގެ އަޙުމަދުދީދީ ކައިވެނިކުރެއްވައިގެން ލިބިވަޑައިގަތް އާމިނާދީދީ އާ އަދި ޢާއިޝާދީދީ އާ ދެ ބޭފުޅުންނާ އެއްބޭފުޅަކަށް ފަހު އަނެއް ބޭފުޅަކާ ހިރިހަމައިދި ކަލޭގެފާނުގެ އަޙުމަދުދީދީ ކައިވެނިކުރައްވައި ބޭފުޅުން ލިބިވަޑައިގަތް ކަމެވެ. މިލިޔުމުން އެކަން އެނގޭނެއެވެ. ހިރިހަމައިދި ކަލޭގެފާނަކީ "ދިހެރޭމަގު" ފަހުން "ދަފަގެދަރު" ފާތިމާ މަނިކެގެ ބޭފުޅަކަށް ވާނަމަ އެއީ ނުކުރެވޭނޭ ކަމެކެވެ. ބައްޕަޔާއި އެއްބަނޑު އަންހެނުންނާއި އެ ބައްޕަގެ ދަރިންނަކަށް ކައިވެނި ނުކުރެވޭނެއެވެ. އެކައިވެނި ކުރެވުނީ ދެބެންގެ ދެދަރި ބޭފުޅުންނަށް ވުމުންނެވެ. ފުވައްމުލަކު މުޙައްމަދު ހިރިހަމައިދި ކަލޭގެފާނާ ފުވައްމުލަކު ދިހެރޭމަގި (ދަފަގެދަރު) ފާޠިމާ މަނިކާ މިއީ އެއްބަނޑު އެއްބައްޕަ ދެ ބޭފުޅުންނެވެ.\n2. ދަރިކޮޅުތަކުގެ (ޚާއްޞަކޮށް އައްޑޫ ފުވައްމުލަކުގެ) މަޢުލޫމާތު މުއްސަނދި3ބޭފުޅުންކަމަށްވާ ފުވައްމުލަކު ވިދުވަރުގޭ ޢަލިދީދީ އާ ޤާޟީ އިބްރާހީމް މަޖުދުއްދީނާއި މުލަކު "ދިހެރޭމަގު" ފަހުން "ދަފަގެދަރު" ފާތިމާ މަނިކެ އާ ދެމަފިރިކަނބަލުންގެ ޢާއިލާގެ ބޭފުޅެއްކަމަށްވާ މީދޫ ޢަންބަރީވިލާ އަޙުމަދު ނާޞިޙު އާ އަދި ޤާޟީ އިބްރާހިމް މަޖުދުއްދީނާއި ހުޅުދޫ އަތިރަގޭ އާމިނާ މަނިކެފާނާ ދެމަފިރިކަނބަލުންގެ ޢާއިލާގެ ބޭފުޅެއްކަމަށްވާ އިޔާޒު ނަސީމު ވެސް ވިދާޅުވަނީ ފުވައްމުލަކު މުޙައްމަދު ހިރިހަމައިދި ކަލޭގެފާނަކީ ޤާޟީ އިބްރާހީމް މަޖުދުއްދީނާއި މުލަކު ދަފަގެދަރު ފާތިމާ މަނިކެ އާ ދެމަފިރިކަނބަލުންގެ ދަރިކަލެއް ނޫން ކަމަށެވެ. އެއީ ވައުރުލު ދިހެރޭގޭ މުޙައްމަދު މަނިކުގެ ދޮން ޢަލިމަނިކު ފުވައްމުލަކަށް ވަޑައިގެން ކައިވެނިކުރެއްވި އެރަށު ބަނޑިޔައި ޙައްވާ ކަނބުލޭގެފާނާ ދެމަފިރިކަނބަލުންގެ ބޭފުޅެއްކަމަށެވެ. ހިރިހަމައިދި ކަލޭގެފާނަކީ "ދިހެރޭމަގު" ފަހުން "ދަފަގެދަރު" ފާތިމާ މަނިކެގެ އެއްބަނޑު އެއްބައްޕަ ބޭބެ ކަމަށެވެ.\n3. ހުވަދޫ ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީ އެކިއެކި ޢާއިލީ ވަނަވަރުތައް ލިޔުއްވާއިރު އޭނާ ހިމެނޭ ޢާއިލާއެއްގެ ބަޔަކާ ޢާއިލީގޮތުން އެހެންބަޔެއް ގުޅޭނަމަ (އެބަޔަކާއި ޙަސަން ޙިލްމީ އާ ތިމާގެނޫން ވިޔަސް) އެބަޔެއްގެ ވަނަވަރު ވެސް ސައިޑް ފެމިލީއެއްގެ ގޮތަށް ލިޔުއްވާފައި ހުރެއެވެ. އެހެންނަމަވެސް ފުވައްމުލަކު މުޙައްމަދު ހިރިހަމައިދި ކަލޭގެފާނަކީ ޤާޟީ އިބްރާހިމް މަޖުދުއްދީނާ "ދިހެރޭމަގު" ފަހުން "ދަފަގެދަރު" ފާތިމާ މަނިކެގެ ބޭފުޅެއްކަން އެނގޭނޭ އެއްވެސް ލިޔުމެއް އޭނާ ލިޔުއްވާފައި ނުވެއެވެ. އެކަމެއް ފެންނާކަށް ނެތެވެ. އޭގެ ބައެއް ކަންކަން ދަންނަވައިލާނަމެވެ.\n(ހ) ޤާޟީ އިބްރާހީމް މަޖުދުއްދީނާއި ހުޅުދޫ އަތިރަގޭ އާމިނާފާނާއި ދެމަފިރިކަނބަލުންގެ ބޭފުޅުންނަކީ ދެށިނާގޭ އަލްޤާޟީ އިސްމާޢީލް ބަހާއުއްދީނާއި، ދެށިނާގޭ އައްނާއިބު ޢަލި މަނިކާއި، ދެށިނާގޭ މޫސާ މަނިކާއި، ދެށިނާގޭ (ފާޠިމާ) ދޮންމަނިކެ އާއި، ދެށިނާގޭ ޙައްވާ މަނިކެ އާއި، ދެށިނާގޭ އައްނާއިބު އަޙުމަދު މަނިކާއި، އަދި ދެށިނާގޭ އައްނާއިބު (ޙަސަން) ތުއްތު މަނިކު އެވެ. ފުވައްމުލަކު ހިރިހަމައިދި ކަލޭގެފާނަކީ ޤާޟީ އިބްރާހީމް މަޖުދުއްދީންގެ ބޭފުޅެއް ނަމަ އެއީ މިދެންނެވި ބޭފުޅުންނާއި އެއްބައްޕަ ބޭފުޅަކަށްވާނެ އެވެ. ނަމަވެސް ފުވައްމުލަކު ހިރިހަމައިދި ކަލޭގެފާނަކީ މި ބޭފުޅުންނާ އެއްބައްޕަ ބޭފުޅެއްކަމަށް ވަނަވަރުގައި ޙަސަން ޙިލްމީ ލިޔުއްވާފައި ނުވެއެވެ. ދެށިނާގޭ މި ހުރިހާ ބޭފުޅުންނަކީ ޙަސަން ޙިލްމީގެ ބައްޕަގެ މަންމަ އާ ދެބެންގެ ދެދަރި އެހާ ތިމާގެ ބޭފުޅުންނެވެ. ޙަސަން ޙިލްމީގެ ބައްޕައަކީ މި ބޭފުޅުންގެ މަންމަ ހުޅުދޫ އަތިރަގޭ އާމިނާފާނާއި އެއްބަޑު އެއްބައްޕަ ހުޅުދޫ އަތިރަގޭ ކަތްދާފާނުގެ ޢަލި މަނިކުފާނެވެ.\n(ށ) މުޙައްމަދު ހިރިހަމައިދި ކަލޭގެފާނުގެ ދަރިކަލުން އައްޑޫގޭ ޢަބުދުﷲ ދީދީ ފުރަތަމަ ކައިވެނިކުރެއްވީ ހުޅުދޫ ގައުމާތުގޭ ޢީސާފުޅު ކަލޭގެފާނުގެ މޫސާ މަނިކުފާނުގެ ދޮންދީދީގެ މަރިޔަމްދީދީއާ އެވެ. މި މަރިޔަމްދީދީ އާ ޙަސަން ޙިލްމީ އާ ދެބެންގެ ދެދަރިއެވެ. އައްޑޫގޭ ޢަބުދުﷲ ދީދީ ދެވަނައަށް ކައިވެނިކުރެއްވީ ކިލެގެފާނުގެ ޢާއިޝާދީދީގެ ދޮންދީދީ (ކޮނޑޭދީދީ) ގެ އިބްރާހިމްދީދީގެ ޚަދީޖާދީދީ (ދެއްވަދޫ ގަނޑުވަރުދީދީ) ގެ އިސްމާޢީލްދީދީގެ މުޙައްމަދު ދީދީގެ އާމިނާދީދީ އާ އެވެ. މި އާމިނާދީދީ އާ ޙަސަން ޙިލްމީގެ މަންމަ ދޮންދީދީ އާ އެއްބަނޑު އެއްބައްޕަ އެވެ. އައްޑޫގޭ ޢަބުދުﷲ ދީދީ ތިންވަނައަށް ކައިވެނިކުރެއްވި ހަވަރުތިނަދޫ މަރިޔަމް ޙަސަން (ރެކިދައްތަ) އަކީ ޙަސަން ޙިލްމީގެ ގާތް އަވައްޓެރި ބޭކަނބަލެކެވެ. އެހެންނަމަވެސް މީގެ އެއްވެސް ވަނަވަރެއްގައި އައްޑޫގޭ ޢަބުދުﷲ ދީދީގެ ބައްޕަ ފުވައްމުލަކު މުޙައްމަދު ހިރިހަމައިދި ކަލޭގެފާނަކީ ޤާޟީ އިބްރާހިމް މަޖުދުއްދީނާ "ދިހެރޭމަގު" ފަހުން "ދަފަގެދަރު" ފާތިމާ މަނިކެގެ ބޭފުޅެއްކަމަށް ޙަސަން ޙިލްމީ ލިޔުއްވާފައި ނުވެއެވެ.\nމަތިވެރި ﷲ ފުވައްމުލަކު މުޙައްމަދު ހިރިހަމައިދި ކަލޭގެފާނުގެ ފުރާނަފުޅަށް ސުވަރުގޭގެ މަތިވެރި ނިޢުމަތް ދެއްވާށިއެވެ! އާމީން!\n21 އޯގަސްޓް 2012މ.\nޢަލިދީދީ، ވިދުވަރުގެ/ ފުވައްމުލައް\nޙަސަން ޙިލްމީ، ޖަނަވަރީގެ/ ގދ. ތިނަދޫ ގެ ލިޔުއްވުން


MPL ge flat libey muvahzafun ge vaguthee list baathilkoffi | Mihaaru\nއެމްޕީއެލްގެ ފްލެޓް ލިބޭ މުވައްޒަފުންގެ ވަގުތީ ލިސްޓް ބާތިލްކޮށްފި\n04 ސެޕްޓެމްބަރ 2019 - 23:19 22 comments\nއެމްޕީއެލް އިން ހުޅުމާލޭގައި ހަދާ 14 ބުރީގެ ތިން ޓަވަރުގައި ހިމެނޭ 534 ފްލެޓުގެ ތެރެއިން އެ ކުންފުނީގެ މުވައްޒަފުންނަށް 432 ފްލެޓު ދެ އެވެ. ބާކީ ފްލެޓުތައް ދޭން ހަމަޖައްސާފައި ވަނީ އާންމުންނަށެވެ.\nއެމްޕީއެލްގެ ފްލެޓް ލިބޭ މީހުންގެ ވަގުތީ ލިސްޓް ނެރުނީ މިދިޔަ އަހަރުގެ އޮކްޓޯބަރު 28 ގަ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ސަރުކާރުގެ ބައެއް ކުންފުނިތައް ލައްވާ ހުޅުމާލޭ ދެވަނަ ފިޔަވަހީގައި ފްލެޓް އިމާރާތްތައް ހަދަން ފެށި އެވެ. އެމްޕީއެލުން ވަގުތީ ލިސްޓް ނެރުނީ، ރިޔާސީ އިންތިހާބުގައި ޔާމީން ބަލިވެވަޑައިގެންފައި ވިޔަސް، ވެރިކަމާ މިހާރުގެ ރައީސް އިބްރާހިމް މުހައްމަދު ސޯލިހު ހަވާލުވެވަޑައިގަތުމުގެ ކުރިންނެވެ.\nއެމްޕީއެލްގެ ހިއުމަން ރިސޯސް ޑިޕާޓްމަންޓުން އިއްޔެ އެތަނުގެ މުވައްޒަފުންނަށް ފޮނުވި މެމޯއެއްގައި ބުނީ ކުންފުނީގެ ޑިރެކްޓަރުންގެ ބޯޑުން ބޭއްވި ޖަލްސާގައި ވަގުތީ ލިސްޓް ބާތިލްކުރަން ނިންމި ކަމަށެވެ. އޭގެ އިތުރުން ފްލެޓަށް ކުރިމަތިލުމުގެ ޝަރުތު ރިވިއުކުރަން ވެސް ނިންމި ކަމަށް އޭގައިވެ އެވެ.\nއެމްޕީއެލްގެ އޮފިޝަލަކު މިރޭ ވިދާޅުވީ ލިސްޓް ފައިނަލް ކުރުމުގެ ޕްރޮސެސްގައި ބައެއް ކަންކަން ފާހަގަކުރެވުމާ އެކު، ފްލެޓު ކްރިޓީރިއާ ރިވިއު ކުރަން ޖެހޭ ކަމަށް ފެންނަ ކަމަށެވެ. އަދި އެގޮތަށް ނިންމީ އެމްޕީއެލްގެ ބޯޑުން ކަމަށް ވެސް އޭނާ ވިދާޅުވި އެވެ.\nއެމްޕީއެލުން ހަދާ ތިން ޓަވަރުގައި ދެ ކޮޓަރި އާއި މެއިޑް ރޫމެއް ހިމެނޭ 330 އެޕާޓްމަންޓާއި އެއް ކޮޓަރީގެ 204 އެޕާޓްމަންޓް ހިމެނެ އެވެ. އެ މަޝްރޫއަށް 560 މިލިއަން ރުފިޔާ އެމްޕީއެލުން ހަރަދު ކުރެ އެވެ.\nއެމްޕީއެލުން ޓަވަރުތައް ހެދުމަށް ހަވާލުކޮށްފައި ވަނީ ސިންގަޕޫރުގެ ޑަބްލިއު އެންޑް އޭ އޯވަސީސްއާ އެވެ. މި މަޝްރޫއުގެ އަމަލީ މަސައްކަތް ފެށީ މިދިޔަ އަހަރުގެ ޖެނުއަރީ މަހު އެވެ.\nއިތުރު ލިޔުންތައް ހުޅުމާލެ ތަރައްގީގެ މަޝްރޫއުތައް ބޯހިޔާވަހިކަން އެމްޕީއެލް ހުޅުމާލޭ ދެ ވަނަ ފިޔަވަހި ހިޔާ މަޝްރޫއު


Covid gai maruvumuge nurakka enme bodee huhah thibey firihenunnah!\nކޮވިޑްގައި މަރުވުމުގެ ނުރައްކާ ބޮޑީ ހުހަށްތިބޭ ފިރިހެނުންނަށް!\nކޮވިޑް-19 އިގެ ނުރައްކާ އެންމެ ބޮޑީ އަދި ފުރާނަ ދިއުމުގެ ފުރުސަތު އެންމެ ބޮޑީ ކައިވެނި ނުކޮށް ތިބޭ މަދުން އާމްދަނީ ލިބޭ، ތައުލީމީ ފެންވަރު ދަށް މީހުންނަށް ކަމަށް ސައިންސްވެރިން ބުނެފި އެވެ.\nސްޓޮކްހޯމް ޔުނިވާސިޓީ އޮފް ސްވިޑްންގެ ސައިންސްވެރިން ކޮށްފައިވާ މި ދިރާސާގައި ބުނެފައި ވަނީ އެކި މީހުންނަށް ކޮވިޑް-19 އިގެ އަސަރުކުރާ ގޮތް ތަފާތު ކަމަށާއި އަދި ނުރައްކާވާ ގޮތް ވެސް ތަފާތު ކަމަށެވެ. އެގޮތުން ކައިވެނި ނުކުރާ ފިރިހެނުންނަށް ކޮވިޑް ޖެހުމާއި ފުރާނައަށް ނުރައްކާވުން އިތުރުކަން މި ހޯދުމުން ފާހަގަ ކުރެވިފައިވާ ކަމަށެވެ.\nމި ދިރާސާގައި ބަލާފައިވަނީ ސްވިޑްންގެ ނެޝަނަލް ބޯޑު އޮފް ހެލްތު އެންޑް ވެލްފެއާ އިން އެއްކޮށްފައިވާ މައުލޫމާތުގެ ތެރޭގައި ހިމެނުނު ކޮވިޑް ޖެހިގެން މަރުވި މީހުންނާއި 20 އަހަރުން މަތީގެ މީހުން މީގެ ތެރޭގައި ހިމެނުނު ވަރާއި އެމީހުންގެ މައުލޫމާތު ހިމެނެ އެވެ.\nޖާނަލް ނޭޗާ ކޮމިއުނިކޭޝަންގައި ޝާއިއުކޮށްފައިވާ މި ދިރާސާ ރިޕޯޓުގައި ބުނެފައިވާ ގޮތުގައި ސްވިޑްންގައި އުފަންވީ މީހުންނަށް ވުރެ އެހެން ގައުމުތަކުގައި އުފަންވި އެގައުމުގެ މީހުންނަށް ކޮވިޑް ޖެހިގެން މަރުވި ރޭޓް ދަށެވެ. މިއީ އެމީހުންގެ އާމްދަނީ އާއި ތައުލީމީ ފެންވަރުގެ މައުލޫމާތު ނެގި ގޮތެވެ. ސައިންސްވެރިން ބަލާފައި ވަނީ ބޭރު ގައުމުތަކުގައި އާއްމުކޮށް ދިރި އުޅޭނީ ތައުލީމީ ފެންވަރު ރަނގަޅު އަދި ފައިސާގެ ގޮތުން ތަނަވަސް މީހުން ކަމަށެވެ.\nމި ދިރާސާގައި ބުނެފައިވަނީ މަދުން އާމްދަނީ ލިބޭ އަދި ތައުލީމު މަދުން ލިބިފައި ތިބި ފިރިހެނުން ކޮވިޑް ޖެހިގެން މަރުވުމުގެ ނުރައްކާ މާ ބޮޑަށް އިތުރު ކަމަށެވެ. އަދި އަންހެނުންނަށް ވުރެ ފިރިހެނުން މި ބަލީގައި މަރުވުމުގެ ނުރައްކާ ދެ ގުނަ އިތުރުކަމަށް ވެސް މި ހޯދުމުގައި ފާހަގަ ކޮށްފައި ވެއެވެ.\nކައިވެނިނުކުރާ އަންހެނުންނާއި ފިރިހެނުންގެ ތެރޭގައި ސައިންސްވެރިން ބަލާފައި ވަނީ ދުވަހަކުވެސް ކައިވެނި ނުކުރާ މީހުންނާއި އަނބިން ނުވަތަ ފިރިން މަރުވެ ހުވަފަތް ވެފައި ތިބި މީހުންނެވެ. ނުވަތަ މީހުންނަށް ކޮވިޑް ޖެހިގެން މަރުވުމުގެ ފުރުސަތު ކައިވެނިކޮށްގެން އުޅޭ މީހުންނަށް ވުރެ 1.5 އާއި2ޕަސެންޓާ ދެމެދުގެ ވަރެއް އިތުރުކަމަށް ދިރާސާއިން ދައްކާފައި ވެއެވެ.\nސައިންސްވެރިން ބުނަނީ ފިރިހެނުން މިބަލީގައި މަރުވާ ރޭޓް މަތިވެފައި އުމުރު ހަގު މީހުން ގިނައިން މަރުވަނީ އެމީހުންގެ ލައިފްސްޓައިލް ހުންނަ ގޮތުންނާއި ހަށިގަނޑު އުފެދިފައި ހުންނަ ގޮތުން ނުވަތަ ބައޮލޮޖީގެ ސަބަބުން ކަމަށް ބެލެވިފައިވާ ކަމަށެވެ.\nތައުލީމު ނެތުމާއި އާމްދަނީ ދަށްވުމުން މަރުވާ ރޭޓް އިތުރުވަނީ ބަލިވުމުން ފަރުވާ ހޯދުމުގެ ބަދަލުގައި އެމީހުން ފަރުވާ ނުކޮށް ވޭތޯ ބަލާތީ ކަމަށާއި ދެން ގޮތެއް ނެތިގެން ހޮސްޕިޓަލަކާ ހަމަޔަށް ދާއިރު މާ ބޮޑުވަރު ވެފައި ތިބޭތީ ކަމަށް ލަފާ ކުރެވޭ ކަމަށް ރިޕޯޓުގައި ވެއެވެ.\nސައިންސްވެރިން މީގެ ކުރިން ކޮށްފައިވާ އެހެން ބައެއް ދިރާސާތަކުން ވެސް ދައްކާފައިވަނީ އެއްގޮތަކަށް ވެސް ކައިވެނި ނުކުރާ މީހުންނާއި ވަރިވެ ނުވަތަ ހުވަފަތް ވެފައިތިބޭ ފިރިހެނުން މަރުވާ ރޭޓް ކައިވެނިކޮށްގެން އުޅޭ މީހުންނަށް ވުރެ އިތުރު ކަމަށެވެ.\nކޮވިޑްގެ ކޭސްތައް ހޯދާ އެޕުން ފަޅާއެރީ ބޭވަފާތެރިން!\nޖަޕާނުން ޓިއުލިޕް ދަނޑުތައް ހަލާކު ކޮށްލައިފި


Dhevvadhoo in 55 meehunnaaekuecluster in positivevi adhadhu 69 - vNews.mv\nދެއްވަދޫއިން 55 މީހުންނާއެކު އެކްލަސްޓަރ އިން ޕޮޒިޓިވްވި އަދަދު 69\nހަދީޖާ އާނަސްތު 18 January 2021, 13:20\nދެއްވަދޫ ކްލަސްޓާއިން މިހާތަމަށް 69 ކޮވިޑް-19 އަށް ޕޮޒިޓިވްވެއްޖެއެވެ.\nހެލްތު އެމަޖެންސީ އޮޕަރޭޝަން ސެންޓަރ (އެޗްއީއޯސީ)އިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެޗްއީއޯސީގެ ތަރުޖަމާނު ޑރ.ނަޒްލާ ރަފީޤް ވިދާޅުވީ މި ކްލަސްޓާއާ ގުޅުންހުރި 69 މީހުންގެ ތެރެއިން 55 މީހުން ޕޮޒިޓިވްވީ ދެއްވަދޫއިން ކަމަށެވެ. ދެއްވަދޫ ކްލަސްޓާއާ ގުޅުންހުރި6މީހަކު ދާންދޫން އިން ޕޮޒިޓިވްވެފައިވާއިރު ލ. ފޮނަދޫއިން4މީހަކު، ގއ. ވިލިގިލިން2މީހަކު އަދި ހުޅުމާލެ އިން ވެސް2މީހުކު މިހާތަނަށް ޕޮޒިޓިވްވެފައިވާ ކަމަށް ޑރ.ނަޒްލާ ވިދާޅުވިއެވެ.\nމިދިޔަ ޑިސެމްބަރު މަހުގެ 24 ވަނަ ދުވަހު ދެއްވަދޫއިން ފުރަތަމަ ޕޮޒިޓިވްވީ އެރަށު ފުރަބަންދަށް ދިޔަ އުމުރުން4މަހުގެ ކުޑަކުއްޖެކެވެ. އެހާހިސާބުން އެރަށުން ވަނީ ރެންޑަމް ސާމްޕަލްތައް ނަގަން ފަށާފައެވެ. އަދި އެ ސާމްޕަލްތަކުން މިހާތަނަށް 55 މީހަކު ވަނީ އެރަށުން ކޮވިޑް-19 އަށް ޕޮޒިޓިވްވެފައެވެ.\nގއ.އަތޮޅު ކުރިމަތިވެފައިވާ ކޮވިޑްގެ ނުރައްކަލާއެކު އެއަތޮޅުގައި ރައްކާތެރިކަމުގެ ފިޔަވަޅުތައްވަނީ އަޅާފައެވެ. އެގޮތުން މޮނީޓަރިންގެ ޙާލަތުގައިވާ ރަށްރަށުގައި ފިހާރަތަަކަށް ދިޔުމުގެ ބަދަލުގައި ޑެލިވަރީގެ ޚިދުމަތް ދިނުމާ އެޚިދުމަތް ހޯދުމަށް އެޗްއީއޯސީން ވަނީ އެދިފައެވެ.\nރާއްޖޭގައި ކޮވިޑް-19 ޖެހުނު މީހުންގެ ތެރެއިން 69 މީހަކަށް ހޮސްޕިޓަލްތަކުގައި ފަރުވާ ދެމުންދާއިރު އޭގެ ތެރެއިން ހަތަރު މީހަކަށް ފަރުވާދެމުންދަނީ އައިސީޔޫގައެވެ. ޑރ. ނަޒްލާ ވިދާޅުވީ އޭގެ ތެރެއިން6މީހަކަށް ފަރުވާދެމުންދަނީ ދަރުމަވަންތަ ހޮސްޕިޓަލުގައި ކަމަށެވެ. ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގެ އައިސީޔޫގައި4މީހަކަށް ފަރުވާދެމުންދާއިރު އޭގެ ތެރެއިން އެކަކު އޮތީ ވެންޓިލޭޓަރުގައި ކަމަށް ނަޒްލާ ވިދާޅުވިއެވެ. އަދި ދަރުމަވަންތަ ހޮސްޕިޓަލްގެ 16 ވަނަ ފްލޯގައި ދެ މީހަކަށް ފަރުވާ ދެމުން އަންނަ ކަމަށެވެ.\nމީގެ އިތުރުން ހުޅުމާލެ މެޑިކަލް ފެސިލިޓީގައި 38 މީހަކަށް ފަރުވާ ދެމުންދާއިރު ގއ. ވިލިގިލީ ކޮވިޑް ފެސިލިޓީގައި5މީހަކަށް އަދި ގަން ކޮވިޑް ފެސިލިޓީގައި 4ރު މީހަކަށް ފަރުވާދެމުންދާ ކަމަށް ޑރ. ނަޒްލާ ވިދާޅުވިއެވެ.\nކޮވިޑް-19 އެޗްއީއޯސީ އެޗް.ޕީ.އޭ ރާއްޖެ


Ali ge massalaige gazi badhalu kuraakah neydheyne: Shameem\n"އަލީގެ މައްސަލާގެ ގާޒީ ބަދަލު ކުރާކަށް ނޭދޭނެ"\nޕީޖީ ހުސައިން ޝަމީމް އަދި ކްރިމިނަލް ކޯޓުގެ ގާޒީ ހަސަން ސައީދު\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްސަލަ ކްރިމިނަލް ކޯޓުގެ ފަނޑިޔާރު ހަސަން ސައީދު ކުރިއަށް ގެންދަވާ ގޮތާއިމެދު ހިތްހަމަޖެހިވަޑައިނުގެންނެވި ނަމަވެސް ފަނޑިޔާރު ބަދަލު ކުރަން އެދި ވަޑައި ނުގަންނަވާނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެ އެވެ.\nޝަމީމް މިއަދު އޯޑިއޯ ޕޯސްޓެއް މެދުވެރިކޮށް ވިދާޅުވީ ކްރިމިނަލް ކޯޓުން އެ މައްސަލަ ކުރިއަށް ގެންދަނީ ގާނޫނާ ހިލާފަށް ނަމަވެސް އެކަމާ ހިތްހަމަނުޖެހިގެން ފަނޑިޔާރު ބަދަލު ކުރުމަކީ އޭނާ އެދިވަޑައިގަންނަވާނެ ކަމެއް ނޫން ކަމަށެވެ. އުނދަގޫ މައްސަލައެއް ލިބޭއިރަށް ފަނޑިޔާރުން ބަދަލު ކުރުމަކީ ހަސްމުންނަށް ކުރެވޭ ތުރާލެއް ކަމަށް ވެސް އޭނާ ވިދާޅުވި އެވެ.\nޝަމީމް ވިދާޅުވި ގޮތުގައި ދައުލަތުން ބޭނުންވަނީ މިހާރު މައްސަލަ ކުރިއަށް ދާ ގޮތަށް ގާނޫނީ ގޮތުން ރަނގަޅު ހައްލެއް ނެރޭށެވެ.\n"ހަސްމަކު ހިތްހަމަނުޖެހޭ ކޮންމެ ފަހަރަކު ފަނޑިޔާރު ބަދަލު ކުރުމަކީ މާ ހަމަޖެހޭ ކަމަކަށް ނުވާނެ. މީގެން ދެ ނަތީޖާއެއް ނުކުމޭ. އެއް ނަތީޖާއަކީ ހަސްމުން ބޭނުން ވެގެން ފަނޑިޔާރުން އައްޔަނުކުރުން ނުވަތަ ބަދަލު ކުރުން. އަނެއް ކަމަކީ ފަނޑިޔާރު އަމިއްލަފުޅަށް އެ މައްސަލަ ދޫކޮށްލަން ބޭނުމިއްޔާ މިސާލަކަށް މާ އުނދަގޫ މައްސަލައަކަށް ވާނަމަ ވަރަށް ބޮޑަށް އެއް ފަރާތަށް ދަތިކޮށްގެން އެމީހާ އެދިގެން ބަދަލު ވެވޭނެ ގޮތެއް ހޯދުން. މިއިން އެއްވެސް ގޮތެއް އަޅުގަނޑުމެން ބޭނުމެއް ނުން." ޝަމީމް ވިދާޅުވި އެވެ.\nއަލީގެ މައްސަލަ ބައްލަވާ ފަނޑިޔާރު ހަސަން ސައީދު ވީޑިއޯ ކޮންފަރެންސް މެދުވެރިކޮށް މައްސަލަ ކުރިއަށް ގެންދެވޭނެ ކަމަށް ނިންމި ނިންމުން ޕީޖީ އޮފީހުން މިހާރު ވަނީ ހައިކޯޓުގައި އިސްތިއުނާފް ކޮށްފަ އެވެ. އަލީ ޝަރީއަތަށް ހާޒިރުވީ ކޮން ތަނެއްގައި ހުރެގެން ކަން ނޭނގޭ ކަމަށާއި އޭނާ ހުރީ ރާއްޖޭގެ އިހްތިސޯސުން ބޭރުގައި ކަމުން، އެކަމާ ދެކޮޅު ހަދައި އެކަން ހިނގާފައިވާ ގޮތާއި މެދު ދައުލަތުން ވަނީ އެންމެ ފަހުން ބޭއްވި އަލީގެ ޝަރީއަތުގައި ސުވާލު އުފައްދާފަ އެވެ. ގާޒީ ހަސަން ސައީދު އެދުވަހު ވިދާޅުވެފައި ވަނީ އެ ކަމުގައި މިހާރު ގޮތެއް ކަނޑައެޅިފައިވާ ކަމަށާއި ދެން އެކަމާ ބަހުސް ނުކުރެވޭނެ ކަމަށެވެ.\nޝަމީމް މިއަދު ވިދާޅުވީ ހައިކޯޓުގެ ރަޖިސްޓްރާ މައްސަލަ ބަލައިގަތުމުގައި އަދި ވަކި ގޮތެއް ނުނިންމާ ކަމަށެވެ. އަދި އަލީގެ ޕާސްޕޯޓު ހިފެހެއްޓުމަށް އެދުނު އަމުރަށް ކްރިމިނަލް ކޯޓުން ވެސް ވަކިގޮތެއް ނުނިންމާ ކަމަށެވެ.\nއެންމެ ފުރަތަމަ އަލީގެ ޕާސްޕޯޓް ހިފަހައްޓަން ކުރި އަމުރު ބާތިލުކުރީ ގާޒީ ހަސަން ސައީދެވެ. އެ މައްސަލަ ޖޭއެސްސީން މިހާރު ބަލަމުން އަންނައިރު އެ ކޮމިޝަނުން ނެރެފައިވާ ބަޔާނެއްގައި ބުނެފައިވަނީ ކްރިމިނަލް ކޯޓުގައި ހިނގަމުންދާ ގަޒިއްޔާތަކެއްގައި ދައުވާ ލިބޭ މީހާ ފުރުން މަނާކުރުމަށް ނެރެފައިވާ އަމުރެއް ބާތިލު ކުރުމަށް ގާޒީ ހަސަން ސައީދު އަމުރު ނެރުމުގައި ފާޅުކަން ބޮޑު ގޮތެއްގައި ގާނޫނު އަސާސީއާ ގާނޫނުތަކާއި ކަނޑައެޅިފައިވާ އިޖުރާއަތްތަކާއި ހިލާފަށް އަމަލުކޮށްފައިވާ ކަމަށެވެެ. އަދި އެ އަމުރު ނެރުމުގައި ދައުވާ ލިބޭ ފަރާތުގެ މައްޗަށް ގާނޫނު ހިންގުމަށް ހުރަސް އެޅޭ ގޮތަށް އަދި ޖިނާއީ ދައުވާ ލިބޭ އެހެން ފަރާތްތަކާ މެދު އަމަލު ކުރާ ގޮތާއި ތަފާތު ގޮތަކަށް ކަން ކޮށްފައިވާ ކަމަށެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް ކްރިމިނަލް ކޯޓް + ހައިކޯޓް ހަސަން ސައީދު\nއަންމަޓީ ދޫކޮށްލި މައްސަލައިގެ ހުކުމް އާދީއްތާގައި\nއަންމަޓީ ދޫކޮށްލި މައްސަލަ ހައިކޯޓުގައި ފަށަނީ


Ali Waheed Ge Shareeathuge Aduehumeh Maadhamaa - Vaguthu\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ކުރެވޭ ޖިންސީ ގޯނާގެ ތުހުމަތުތަކާއި ގުޅުން ހުރި ދައުވާތަކުގެ އަޑުއެހުމެއް ކްރިމިނަލް ކޯޓުގައި މާދަމާ މެންދުރު ފަހު ބާއްވަން ތާވަލުކޮށްފިއެވެ.\nއަލީ ވަހީދު، ޓޫރިޒަމް މިނިސްޓަރަކަށް ހުންނެވި އިރު، އެ މިނިސްޓްރީގެ މުވައްޒަފުންތަކަކަށް ޖިންސީ ގޯނާކުރިކަމުގެ ތުހުމަތުގައި އޭނާގެ މައްޗަށް ހަތް ދައުވާއެއް އުފުލާފައިވެއެވެ. އަދި މި އެ މައްސަލައިގެ އަޑުއެހުންތައް ކޯޓުގައި ފަށާފައިވަނިކޮށް އޭނާވަނީ ރާއްޖެ ދޫކޮށް ވަޑައިގެންފައެވެ.\nމި މައްސަލައިގެ އަޑުއެހުމެއް ބާއްވަން ތާވަލުކޮށްފައި މި ވަނީ، އެ ދައުވާތަކުގެ ޝަރީއަތުގައި އޭނާއަށް އޮންލައިންކޮށް ބައިވެރިވެވޭ ގޮތަށް ކްރިމިނަލް ކޯޓުން ނިންމި ނިންމުގެ އިސްތިއުނާފީ މައްސަލަ ހައިކޯޓުން ބޭރުކޮށްލާފައި ވަނިކޮށެވެ.\nއަލީ ވަހީދު ރާއްޖެއިން ބޭރަށް ފުރުމުގެ ހުއްދަދީ، ޕާސްޕޯޓް ދޫކޮށްލީ، އެ ކަމުގައި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑޭ) ޒިންމާވާ ގޮތަށް ޖާމިނުވާ އެއްބަސްވުމެއް ކޯޓަށް ހުށަހަޅައިގެންނެވެ.\nއެ އެއްބަސްވުން ވެސް ހަމަވެފައިވަނިކޮށް ޖޫން 21 ވަނަ ދުވަހު ބޭއްވި ޝަރީއަތުގެ އަޑުއެހުމުގައި އަލީ ވަހީދު ބައިވެރިވެވަޑައިގަތީ އޮންލައިންކޮށެވެ. އޮންލައިންކޮށް ޝަރީއަތުގައި ބައިވެރިވެވޭނެ ގޮތަށް ކްރިމިނަލް ކޯޓުން ހުއްދަ ދީފައި ވަނީ އަލީ ވަހީދުގެ ސިއްޚި ހާލަތު ލިޔެކިއުންތަކަށް ރިއާޔަތްކޮށެށެވެ. އެހެންވެ އޭނާ އަޑުއެހުންތަކުގައި ބައިވެރިވާނީ އިނގިރޭސިވިލާތުގައި ހުންނަ ދިވެހި އެމްބަސީ މެދުވެރިކޮށެވެ.\nއެކަމާއި ޕީޖީ އޮފީހުން ވިދާޅުވީ، މިއީ ޖިނާއީ އިޖުރާއަތުގެ ގާނޫނުގައި އޮންނަ ކަމެއް ނޫން ކަމަށެވެ. އެހެންވެ މައްސަލަ ހައިކޯޓުގައި އިސްތިއުނާފް ކުރީ ކަމަށެވެ.


Million aharuvefaivaa Mammoth thakehge Genome science verin decode kohfi - Dhiyares\nދިރާސީ މަޖައްލާ "ނޭޗާ" ގައި ޝާއިޢުކޮށްފައިވާ ދިރާސީ ކަރުދާހެއްގައި ޔުނިވަސިޓީ އޮފް ސްޓޮކްހާމް ޔުނިވާސިޓީގެ ސައެންޓިސްޓުންތަކެއްވަނީ މެމޮތުތަކެއްގެ ޑީއެންއޭ ސީކުއެންސް ދެނެގެނެފައެވެ. މި މެމޮތުތަކަކީ އުތުރު އިރުމަތީ ސައިބީރިއާގައި އެއް މިލިއަން އަހަރު ކުރިން ދިރިއުޅުނު މެމޮތެވެ.\nމި ޓީމުގެ މަސައްކަތަކީ މެމޮތުގެ ޑީއެންއޭގެ ދިރާސާގައި މިހާތަނަށް ހަދާފައިވާ ރެކޯޑެކެވެ. މި ޑީއެންއޭއަކީ މީގެ ކުރިން ސައެންސްވެރިން އަލުން ބިނާކޮށްފައިވާ މެމޮތުގެ ޑީއެންއޭއަށްވުރެ ބައި މިލިއަން އަހަރު މުސްކުޅި ޑީއެންއޭއެކެވެ. މިފަދަ ޑީއެންއޭއަކީ މާޒީ ދިރާސާކޮށް ދެނެގަތުމުގައި ވަރަށް ބޮޑަށް އެހީތެރިވާ ތަކެއްޗެވެ.\nޑީއެންއޭ ދިރާސާކުރުމުގައި ދިމާވާ އެންމެ ބޮޑު މައްސަލައަކީ ދިރުމެއް މަރުވުމަށްފަހު އޭގެ ޑީއެންއޭ މަޑުމަޑުން ހަލާކުވާން ފަށާ ކަމެވެ. ސައެންސްވެރިން ދެކޭ ގޮތުގައި 6އެއްކަ މިލިއަން އަހަރަށް ފަހުން، ޑީއެންއޭގެ އަސްލީ އުންސުރުތަކާ ހަމައަށް ޑީއެންއޭ ނެތިގެންދެއެވެ. އެކަމުގެ ސަބަބުން އަލުން ޑީއެންއޭ ބިނާކުރުން އޮންނަނީ އުދަގޫ ކަމަކަށްވެފައެވެ. ނަމަވެސް ފިނީގެ ސަބަބުން ޑީއެންއޭ އިންދިރާސްވުން މަޑުޖައްސައިލާ ކަމަށް ސައެންސްވެރިން ބުނެއެވެ.\nމި ދިރާސާގައި އެންމެ އިސްކޮށް ހަރަކާތްތެރިވި ސައެންސްވެރިއެއް ކަމުގައިވާ ލަވް ޑާލެން ވިދާޅުވި ގޮތުގައި އެ ބޭފުޅުން އެންމެ ބޮޑަށް ޝައުޤުވެރިވީ 1970 ވަނަ އަހަރުގައި ހޯދުނު މޮމެތް މޯލާތަކަކަށެވެ. މި މޯލާތަކުން ޑީއެންއޭ ނަގައި އެ ޑީއެންއޭ އަލުން ބިނާކުރުމުގެ މަސައްކަތް ސައެންސްވެރިންވަނީ ފުރިހަމަކޮށްފައެވެ.\nމި ދިރާސާއިން ފެނުނު އެންމެ ތަފާތު އެއް ހޯދުމަކީ މުޅިން އައު އާއިލާއަކަށް ނިސްބަތްވާ މެމޮތެކެވެ. އެއީ ކުރިން ހޯދިފައިނުވާ އާއިލާއެކެވެ. އެއީ ކޮލަމްބިއަން މެމޮތުގެ އެހެން ބާވަތެކެވެ. އެއީ އުތުރު އެމެރިކާގައި 1.5 މިލިއަން އަހަރު ކުރިން އުޅުނު މެމޮތެކެވެ. އަޑީޗާ މެމޮތަކީ މަޝްހޫރު ވޫލީ މެމޮތުގެ އަސްލެކެވެ. ވޫލީ މެމޮތުގެ ވަރަށް ގިނަ ޞިފަތައް މި މެމޮތުގެ ކިބައިން ފެނިފައިވެއެވެ.\nސައެންސްވެރިން މެމޮތު ޑީއެންއޭ ސައިންސު\nވާޖިން ކުންފުނީގެ ރޮކެޓެއްގައި ދުނިޔޭގެ އޯބިޓަށް ސެޓެލައިޓުތަކެއް ގެންގޮސްފި


Covid vaccine jahan beynunvaa meehun registry vaan hulhuvaalaifi - Hama.mv\n18 ޖެނުއަރީ 2021 | 09:52\nރާއްޖޭގައި ކޮވިޑް ވެކްސިން ޖަހަން ބޭނުންވާ ފަރާތްތަކަށް މިއަދުން ފެށިގެން ރަޖިސްޓްރީ ވެވޭނެ\nހޯމަ , 18 ޖެނުއަރީ 2021 | 09:52\nކޮވިޑް-19 އާއި ދެކޮޅަށް ހަދާފައިވާ ވެކްސިން ޖެހުމަށް ބޭނުންވާ ފަރާތްތަކުން ރަޖިސްޓްރީ ވުމުގެ ފުރުސަތު ހުޅުވާލައިފި އެވެ.\nއެޗްއީއޯސީން ރޭ ބޭއްވި ނޫސްވެރިންގެ ބައްދަލުވުމުގައި މިކަން ހާމަކޮށްފައިވާއިރު ވެކްސިން ރާއްޖެ ގެނަސް ދޭން ފަށާނެ ދުވަހެއް އަދި ހާމައެއް ނުކުރެ އެވެ.\nވެކްސިން ޖެހުމަށް މިއަދުން ފެށިގެން ރަޖިސްޓްރީ ވެވޭނެ އެވެ. އެގޮތުން my.health.mv ޕޯޓަލް މެދުވެރިކޮށް ވެކްސިން ޖެހުމަށް ރަޖިސްޓްރީ ވެވޭނެ ކަމަށް އެޗްއީއޯސީން ވަނީ ބުނެފަ އެވެ.\nވެކްސިން ދިނުމާއި ގުޅޭގޮތުން ވާހަކަ ދައްކަވަމުން އެޗްއީއޯސީގެ އިސް ތަރުޖަމާނު ޑރ. ނަޒްލާ ރަފީގު ވިދާޅުވީ ކުރިންވެސް އާންމު ކޮށްފައިވާ ގޮތަށް ފުރަތަމަ ވެކްސިން ދޭނީ ސިއްހީ ހިދުމަތްދޭ މަސައްކަތްތެރިންނަށެވެ.\nއެނގިވަޑައިގަންނަވާނެ ކުރިންވެސް އަޅުގަނޑުމެން އާންމުކޮށްފައިވާނެ އެންމެ ފުރަތަމަ ވެކްސިން ލިބޭއިރު ވެކްސިން ޖަހާނެ ކެޓަގަރީތައް. އެހެންވީމަ އޭގެ ތެރޭގައި ހިމެނޭ ސިއްހީ ދާއިރާ އަދި ހެލްތް ކެއާ ވޯކާސްގެ ގޮތުގައި ހިމެނޭ މީހުން ފުރަތަމަ ވެކްސިން ޖަހާ މީހުންގެ ގޮތުގައި.\n- ޑރ. ނަޒްލާ ރަފީގު\nމިއަދު ފަށަނީ ހަމައެކަނި ސިއްހީ ހިދުމަތްތެރިންނަށް ރަޖިސްޓްރީ ވުމުގެ ފުރުސަތު ނަމަވެސް ކުރިއަށް އޮތް ތަނުގައި އެހެން ކެޓެގަރީތަކުގެ މީހުންނަށްވެސް ވެކްސިން ޖެހުމަށް ރަޖިސްޓްރީ ވުމުގެ ފުރުސަތު ހުޅުވާލާނެ ކަމަށް ޑރ. ނަޒްލާ ވިދާޅުވި އެވެ.\nނަޒްލާ ވިދާޅުވި ގޮތުގައި ވެކްސިން ރާއްޖެއަށް ލިބޭނެ ދުވަހެއް އަދި ނޭނގެ އެވެ. އަދި ވެކްސިން ދޭން ފަށާނެ ދުވަހެއް ހާމަކުރެވޭކަށެއް ނެތެވެ. އެހެންކަމުން މިމަހު 26 ގައި ވެކްސިން ރާއްޖެއަށް ގެންނާނެ ކަމަށް ދެކެވުނު ވާހަކަތައް ހެލްތު މިނިސްޓްރީން މިވަނީ ދޮގުކޮށްފަ އެވެ.\nނަޒްލާ އިތުރަށް ވިދާޅުވީ ވެކްސިން ލިބުނު ނަމަވެސް ވަގުތުން ވެކްސިން ޖަހަން ނުފެށޭނެ އެވެ. އެއީ މިއީ މުޅިން އާ ވެކްސިނެއް ކަމުން އެކަމަށް ބޮޑެތި ތައްޔާރީތަކެއް ވާން ޖެހެ އެވެ. އެހެންނަމަވެސް ރާއްޖޭގައި ވެކްސިން ކެމްޕެއިން ކުރިއަށް ގެންދިއުމަށް ވާންޖެހޭ ތައްޔާރީތައް ވަމުން އަންނަ ކަމަށް ނަޒްލާ ވިދާޅުވި އެވެ.\nހެލްތު އެމަރޖެންސީ އޮޕަރޭޝަންސް ސެންޓަރ (އެޗްއީއޯސީ) ކޮވިޑް-19 ވެކްސިން ކޮވިޑް19 އެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގް


Covid-19: Miadhu positive vi meehunge adhadhu 2000 in matheegai | Jazeera\tކޮވިޑް-19: މިއަދު ޕޮޒިިޓިވްވި މީހުންގެ އަދަދު 2000 އިން މަތީގަ! - Jazeera\nމަރިޔަމް ލީން އަހްމަދް January 19, 2022 179 views0\nސިނަމާލެ ބްރިޖް ސަރަހައްދު -- ފޮޓޯ: އިސާމް / ޖަޒީރާ\nރާއްޖޭން މިއަދު ކޮވިޑަށް ޕޮޒިޓިވްވި މީހުންގެ އަދަދު 2000 އިން މައްޗަށް އަރައިފިއެވެ.\nހެލްތް ޕްރޮޓެކްޝަން އެޖެންސީން ބުނީ ވޭތުވެދިޔަ 24 ގަޑިއިތުގެ ތެރޭގައި ޓެސްޓުކުރެވުނީ 7،171 ސާމްޕަލްކަމަށާއި އޭގެތެރެއިން ޕޮޒިޓިވްވީ 2،137 ސާމްޕަލްކަމަށެވެ. ޓެސްޓުކުރި ސާމްޕަލްތަކުގެ ތެރެއިން 3،361 ސާމްޕަލްއަކީ މާލެ ސަރަހަށްދުން ޓެސްޓުކުރި ސާމްޕަލްތަކެކެވެ. މާލެ ސަރަހަށްދުގެ ޕޮޒިޓިވިޓީ ރޭޓް މިހާރު ވަނީ 36 އިންސައްތައަށް އަރާފައެވެ.\nރާއްޖޭން ރެކޯޑް އަދަދަކަށް މީހުން ޕޮޒިޓިވްވާތީ ރެޑް އެލާޓަށް ލާފައިވައިރު، އެންމެ ގިނަ އަދަދަކަށް މިހާރު ޕޮޒިޓިވްވަނީ މާލެ ސަރަހަށްދުންނެވެ. އެގޮތުން އަލަށް ޕޮޒިޓިވްވި މީހުންގެ ތެރެއިން 1،219 މީހަކު ނިސްބަތްވަނީ ގްރޭޓަރ މާލެ ސަރަހަށްދަށެވެ. 547 މީހަކު އަތޮޅުތެރޭގެ ރަށްތަކަށް ނިސްބަތްވާއިރު، 89 މީހަކު ރިސޯޓްތަކުން ޕޮޒިޓިވްވެފައިވެއެވެ.\n✳ COVID-19 : Case Updates pic.twitter.com/cKDXmNenQH\n— Health Protection Agency (@HPA_MV) January 19, 2022\nރާއްޖޭގައި މިވަގުތު ކޮވިޑަށް ފަރުވާ ހޯދަމުން އަންނަ މީހުންގެ އަދަދު ވަނީ 9،574 އަށް އަރާފައެވެ. އަދި ހޮސްޕިޓަލުތަކުގައި ފަރުވާ ދެމުން އަންނަ މީހުންގެ އަދަދު ވަނީ 43އަށް އަރާފައެވެ.\nއެޗްޕީއޭގެ ތަފާސްހިސާބުތައް ދައްކާގޮތުން ރާއްޖޭން މިހާތަނަށް108،732 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި މިހާތަނަށް 98،880 މީހުން ބަލިން ރަނގަޅުވެފައި ވާއިރު، ބަލީގައި 265 މީހަކު ދުނިޔެ ދޫކޮށްފައިވެއެވެ.


Mdhiya aharu 1.4 million tourist in ziyaaraiy kuri | Mihaaru\nވެލާނާ އިންޓަނޭޝަނަލް އެއަޕޯޓް\nމިދިޔަ އަހަރު 1.4 މިލިއަން ޓޫރިސްޓުން ޒިޔާރަތްކުރި\n17 ޖެނުއަރީ 2019 - 15:204comments\nމިދިޔަ އަހަރު ރާއްޖެއަށް 1.4 މިލިއަން ޓޫރިސްޓުން ޒިޔާރަތްކޮށްފައިވާ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓަ އަލީ ވަހީދު ވިދާޅުވީ، މިދިޔަ އަހަރު ރާއްޖޭގެ ޓޫރިޒަމް އިންޑަސްޓްރީ އަށް 5.8 ޕަސެންޓުގެ ކުރިއެރުމެއް އައިސްފައިވާ ކަމަށެވެ.\nމިދޔަ އަހަރު ރާއްޖެއަށް އެންމެ ގިނަ ޓޫރިސްޓުން އައީ ޔޫރަޕުންނެވެ. އެއީ ޒިޔާރަތްކުރި ޓޫރިސްޓުންގެ 48 ޕަސެންޓެވެ. ވަކިވަކި ގައުމުތަކަށް ބަލާއިރު އެންމެ ގިނަ ޓޫރިސްޓުން ޒިޔާރަތްކުރީ ޗައިނާއިންނެވެ. ރާއްޖެއަށް ޒިޔާރަތްކުރި ޓޫރިސްޓުންގެ 19.1 ޕަސެންޓް އެ ގައުމަށް ނިސްބަތްވެ އެވެ. ދެވަނައަށް އެންމެ ގިނަ ޓޫރިސްޓުން އައީ ޖަރުމަނުންނެވެ.\nރާއްޖޭގައި 130 އަށް ވުރެ ގިނަ ރިސޯޓު އަންނަނީ ހިންގަމުންނެވެ. ޓޫރިސްޓުންނަށް ހާއްސަ 12 ހޮޓަލާއި 508 ގެސްޓްހައުސްގެ ހިދުމަތް ދެ އެވެ. އޭގެ އިތުރުން 148 ސަފާރީ އާއި 308 ޓްރެވެލް އޭޖެންސީ އާއި 272 ޑައިވް ސްކޫލް ރަޖިސްޓްރީކޮށްފައިވާ ކަމަށް ވެސް ޓޫރިޒަމް މިނިސްޓްރީން އާއްމުކުރި މައުލޫމާތުތަކުގައިވެ އެވެ. މިދިޔަ އަހަރު ނިމުނު މި ތަންތަނުގައި 44،860 ބެޑް އެބަހުއްޓެވެ.\nއިތުރު ލިޔުންތައް ޓޫރިސްޓުން ރަންދެލި ރިސޯޓް ޓޫރިޒަމް މިނިސްޓްރީ\nގަވައިދާ ހިލާފު، ރަމްޒީ ކައިވެންޏެއްގެ މައްސަލަ ބަލަނީ\nޓޫރިޒަމަށް މިދިޔަ މަހު 8.3 ޕަސެންޓުގެ ކުރިއެރުމެއް\nރަސްގެފާނުގެ ހައްޖު ދަތުރު މިފަހަރު ނިއު ޒީލެންޑަށް\nއައިޝްވާރިޔާ އާ ވިޔަފާރިއެއް ފަށައިފި\nއެމްއެމްޕީއާރްސީން ޗައިނާގެ މީޑިއާތައް ރާއްޖެ ގެނެސްފި\nރަށްރަށް ފެނު އަޑީގައި! ސަބަބަކީ ކޮބާ؟


ރޭ އަލިފާން ރޯވި ގޭގެ ބައެއް މީހުންނަށް ވަގުތީ ބޯހިޔާވަހިކަން ހަމަޖައްސައިދީފި | Jazeera\tރޭ އަލިފާން ރޯވި ގޭގެ ބައެއް މީހުންނަށް ވަގުތީ ބޯހިޔާވަހިކަން ހަމަޖައްސައިދީފި - Jazeera\nރޭ އަލިފާން ރޯވި ގޭގެ ބައެއް މީހުންނަށް ވަގުތީ ބޯހިޔާވަހިކަން ހަމަޖައްސައިދީފި\nޝަރޫނާ އަބްދުﷲ April 10, 2019 574 views0\nރޭ އަލިފާން ރޯވެ ގ. ރެޑްޕާލްގެ ތިން ފަންގިފިލައެއް ދިރި ނޫޅެވޭ ވަރަށް އަނދާފައިވާތީ އެ ބައިތަކުގައި ދިރިއުޅުނު ބައެއް ފަރާތަކަށް ސަރުކާރުން ވަގުތީ ބޯހިޔާވަހިކަން ހަމަޖައްސައިދީފިއެވެ.\nރޭގެ ހިތާމަވެރި ހާދިސާގައި ގެއްލުން ލިބުނު ފަންގިފިލާތަކުގައި ދިރިއުޅެމުން ދިޔަ 10 ފަރާތަކަށް ވަގުތީ ބޯހިޔާވަހި ކަމާއި ކެއުމުގެ އިންތިޒާމް ހަމަޖައްސައިދީފައިވާ ކަމަށް ނޭޝަނަލް ޑިޒާސްޓާ މެނޭޖްމަންޓް އޮތޯރިޓީން މިއަދު ބުނެފައިވެއެވެ.\nއެހީތެރިކަން ފޯރުކޮށްދެވުނު މީހުންގެ ތެރޭގައި ދުމުގެ އަސަރުކޮށްގެން ހޮސްޕިޓަލުގައި ފަރުވާ ދޭން ޖެހުނު ހަތް މީހަކުވެސް ހިމެނެއެވެ. އެގޮތުން، އެހީ ހަމަޖައްސައިދީފައި ވަނީ ފަސް އަންހެނުންނަށާއި ހަތަރު ފިރިހެނުން ނަށް އަދި 18 އަހަރުން ދަށުގެ ފިރިހެން ކުއްޖަކަށެވެ.\nރެޑްޕާލްގައި އަލިފާން ރޯވީ އެގޭ ދެވަނަ ފަންގިފިލާއަށް އަރަން ހުންނަ ލަކުޑިން ހަދާފައިވާ ސިޑިއެއްގައެވެ. ރޯވި އަލިފާން އެއްކޮށް ނިއްވާލެވިފައިވަނީ ރޭ 04:30 ހާއިރު ކަމަށް އެމްއެެންޑީއެފްއިން މައުލޫމާތު ދީފައިވެއެވެ.


Belgium Ah Fenvaru Dhakkaa Nulevunu, Italy Semifinal Ah - Vaguthu\nބެލްޖިއަމަށް ފެންވަރު ދައްކާނުލެވުނު، އިޓަލީ ސެމީފައިނަލަށް\nއިޓަލީ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ\nޔޫރޯ 2020 ގެ ކުއާޓާފައިނަލުގައި ބެލްޖިއަމް 2-1 ގެ ނަތީޖާއަކުން ބަލިކޮށް މުބާރާތުގެ ސެމީފައިނަލުގެ ޖާގައެއް އިޓަލީން ހޯދައިފިއެވެ.\nމި މޮޅާއެކު މުބާރާތުގެ ސެމީފައިނަލުގައި އިޓަލީ ބައްދަލުކުރާނީ މިރޭ ސްވިޒަލޭންޑް ބަލިކޮށް ސެމީން ޖާގަ ހޯދި ސްޕެއިން އާއެވެ. މި މެޗު ކުޅޭނީ އަންނަ ބުދަދުވަހު އެވެ.\nމެޗުގައި ހުރިހާ ގޯލެއްވެސް ފެނިގެންދިޔައީ ފުރަތަމަ ހާފުގއެވެ. ދެ ޓީމުންވެސް މެޗު ފެށީ ދާދި ހަމަހަމަކޮށެވެ. ނަމަވެސް މެޗު ކުރިޔަށްދިޔަ ވަރަކަށް އިޓަލީން ދިޔައީ މެޗު ޑޮމިނޭޓުކުރަމުންނެވެ. އަދި ބެލްޖިއަމުގެ ހަމަލާތައް ހުށިޔާރުކަމާއެކު ހުއްޓުވަމުންނެވެ.\nއިޓަލީން މި މެޗުގެ ވަރަށް ކުރީކޮޅު ލަނޑެއް ކާމިޔާބުކުރި އެވެ. މެޗުގެ 12 ވަނަ މިނެޓުގައި އިންސީނިއޭގެ ހިލޭ ޖެހުމުން ކެޕްޓަން ކިއެލީނީ އިޓަލީއަށް ލަނޑެއް ކާމިޔާބުކުރި ނަމަވެެސް ވީއޭއާރު ބެލުމަށްފަހު ރެފްރީ ނިންމީ އެއީ އޮފްސައިޑު ލަނޑެއް ކަމުގައެވެ. ކިއެލީނީ އަށް ބޯޅަ ލިބުނު އިރު އޭނާ ހުރީ އޮފްްސައިޑުގައެވެ.\nއިޓަލީއަށް ހަމަނޭވާ ލެވުނީ މެޗުގެ 31 ވަނަ މިނެޓުގައި ލީޑު ނެގުމުންނެވެ. ވެރާޓީ ތަނަވަސްކުރި ބޯޅައަކުން ފޮނުވާލި ބާރު ހަމަލާއަކުން ގޯލުގެ ކަނަށް އަމާޒުކޮށްގެން މި ލަނޑު ކާމިޔާބުކުރީ މެޗުގައި މޮޅު ކުޅުމެއް ދެއްކި ބަރެއްލާ އެވެ. މި ލަނޑަށްފަހު ވެސް އިޓަލީން ރަނގަޅު ފުރުސަތުތަކެއް ތަނަވަސްކުރި އެވެ.\nމެޗުގެ ފުރަތަމަ ހާފު ނިމެން ހަތަރު މިނެޓަށްވެފައި ވަނިކޮށް އިޓަލީން ވަނީ ލީޑު ފުޅާކޮށްފައެވެ. ބަރެެއްލާ ދިން ބޯޅައަކުން އިންސިންޔޭ މި ލަނޑު ކާމިޔާބުކުރީ އޭރިއާ ބޭރުން ފޮނުވާލި ހިތްގައިމު ހަމަލާއަކުން ގޯލުގެ މަތީ ކަނަށް އަމާޒުކޮށްގެންނެވެ. މި ބޯޅަ ފޮނުވާލިއިރު ބެލްޖިއަމް ކީޕަރު ކޯޓުއާ އަށް ބޯޅައިގައި އިނގިލިކުރި ޖައްސާލާނެ ފުރުސަތެއްވެސް ނުލިބުނެވެ.\nއިޓަލީން ދެ ގޯލުގެ ލީޑެއް ނެގިތާ މިނެޓެއްފަހުން ބެލްޖިއަމަށް ޕެނަލްޓީއެއް ލިބުނެވެ. މިއީ އޭރިއާ ތެރެއިން ޑޯކޫ އަށް އިޓަލީގެ ޑި ލޮރެންޒޯ ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. ލުކާކޫ ވަނީ މި ޕެނަލްޓީ ކާމިޔާބުކޮށްފައެވެ. ފުރަތަމަ ހާފު ނިމުނީ 2-1 އިން އިޓަލީ ކުރީގައި އޮވެގެންނެވެ.\nދެވަނަ ހާފުގައި ބެލްޖިއަމްއަށް ނަތީޖާ އެއްވަރުކުރަން ރަނުގެ ފުރުސަތެއް ލިބުނެވެ. ލުކާކޫ އެ ބޯޅަ ގޯލަށް ފޮނުވާލަން މަސައްކަތްކުރި ނަމަވެސް އޭނާގެ ފައިގައި ރަނގަޅަށް ބޯޅަ ލައްވައެއް ނުލިއެވެ. ލުކާކޫގެ އިތުރުން ޑޯކޫ އަށް ލިބުނު ފުރުސަތުތައް ވެސް ފާހަގަކޮށްލެވެއެވެ. މި ހާފުގައި އިޓަލީގެ ޑިފެންސްލައިން ފެނުނީ ވަރަށް ވަރުގަދަކޮށެވެ.


vnews - Mathindhaa Boat License Hoadhumah Launch License Nagaigen Dhivehi Zuvaanaku Kuri Kaamiyaabu Dhathuru\nމަތިންދާބޯޓު ލައިސަންސް ހޯދުމަށް ލޯންޗު ލައިސަންސް ނަގައިގެން ދިވެހި ޒުވާނަކު ކުރި ކާމިޔާބު ދަތުރު\n5 މެއި 2019\nދޫނުކޮށް ކުރާ ހިތްވަރާއި ނުގުޑާފަދަ އަޒުމުން ކަންކަން ހާސިލްކުރާ މީހުންގެ ވާހަކަ އަޅުގަޑުމެން އެންމެންވެސް އަހަމެވެ. ހުވަފެނުގެ ގަނޑުވަރުތައް ބިނާކުރީމާ އެއީ ދުވަހަކުވެސް ކުލަޖެހުމެއްނުވާ ހުވަފެނެއްކަމަށް ގަބޫލުކުރާ މީހުން މަދެއްނޫނެވެ. ބަޔަކު ކޮންމެ އެއްޗެއް ހީކުރިޔަސް އަދި ކޮންމެ ވާހަކައެއް ދެއްކިއަސް ބުރަމަސައްކަތާއި ގުރުބާނީތަކުގެ އެހީގައި މިކަހަލަ އުއްމީދުތަކުގައި ކުލަޖައްސާ މީހުން ދޭތެރެ ދޭތެރެއިން ފެނެއެވެ. އެކަހަލަ މީހުންގެ ވާހަކަ އަޑުއިވުނީމާ ތައުރީފުން ހިތްތައް ފުރި ބަންޑުންވެގެން އާދެއެވެ. މިކަހަލަ ހިތްވަރުގަދަ ޒުވާނުން މިގައުމުގައިވެސް އެބަތިއްބެވެ. ލިޔަން މިއުޅެނީ އެކަހަލަ ޒުވާނެއްގެ ވާހަކައެވެ.\nވާހަކަ މިލިޔަނީ އެހެން ޒުވާނުންނަށް ހިތްވަރަކަށްވުމަށް އެދިގެންނެވެ. އުއްމީދުކަނޑާނުލައި ގަދަ ހިތްވަރާއެކު މަސައްކަތްކޮށްފިނަމަ ކާމިޔާބާއި ހަމަޔަށް ވާސިލްވެވޭނޭކަމުގެ ހެކި ދެއްކުމަށެވެ. މިއީ ޕައިލެޓަކަށް ވުމަށް ދިވެހި ޒުވާނަކު ކުރި މަސައްކަތުގެ ވާހަކައެވެ. އޭނާގެ އުއްމީދުގައި ކުލަޖެހުނީ އެވަރެސްޓް ފަރުބަދަޔަށަވުރެވެސް އުސް ފަރުބަދަޔަކަށް އަރައިގެންނެވެ. އޭނާގެ ދިރިއުޅުމުގެ މިވާހަކަޔަކީ ދިވެހި އެހެން ޒުވާނުންނަށް މިސާލެކެވެ.\nދިޔަދޫއަށް (އަސްލު ރަށެއް ނޫން) އުފަން ރަމީޒު (އަސްލު ނަމެއް ނޫން) އެންމެ ކުޑައިރުއްސުރެ ދެކެމުން އައި ހުވަފެނަކީ އަމިއްލަޔަށް އުދުހުމުގެ ހުވަފެނެވެ. މަތިންދާބޯޓު ދުއްވާ ޕައިލެޓަކަށް ވުމުގެ ހުވަފެނެވެ. އަމިއްލަ ރަށާއި ގާތްގަޑަކަށް ދިހަބާރަ ކިލޯމީޓަރު ދުރުގައިވާ އެއަރޕޯޓަކަށް ތިރިކުރަން އަންނަ ބޯޓުފަހަރާއި ފުރއިގެންދާ ބޯޓުފަހަރު ރަށުގެ މަތިން ދަތުރުކުރާތީ ފެނިއްޖެނަމަ ކަޅިޖަހާނުލައި އޮބާލަންދެން ބަލަހައްޓައިގެން ހުރެއެވެ. ކޮންމެވެސް ދުވަހަކުން އޭނާވެސް އެކަހަލަ ބޯޓު ދުއްވާނެއެވެ.\nރަމީޒުގެ ހުވަފެން ހަގީގަތަކަށް ހެދުމަކީ އެއްގޮތަކަށްވެސް ފަސޭހައިން ކުރެވެން އޮތްކަމެއް ނޫނެވެ. މައްސަލަޔަކީ ފައިސާއެވެ. ބައްޕަޔަކީ ރަށުގައި ދިރިއުޅޭ ވަރަށް އާދައިގެ މީހެކެވެ. ބަލަންޖެހޭ ކުދިންގެ އަދަދު ގިނައެވެ. ވަޒީފާއަދާކުރާ ބޭބެއިން އެބަތިއްބެވެ. އެކަމަކު ކޮއްކޮއަކަށް މިވަރުގެ ޚަރަދެއް ކުރެވޭ ވަރަށް އެމީހުންގެ ޖީބު ތަނަވަހެއް ނޫނެވެ. ކޮންމެ ބޭބެޔަކުވެސް އުޅެނީ އަމިއްލަ ދިރިއުޅުމެއް ފަށައިގެންނެވެ.\nޖައްވަށް ދިޔުމަށްޓަކައި ކަނޑަށް\nބަޔަކު އެހީވިޔަސް ނުވިޔަސް ރަމީޒުގެ އަޒުމަކީ ހުވަފެން ހަގީގަތަކަށް ހެދުމެވެ. މި އަޒުމުގައި އަތޮޅުން އޯލެވެލް ހެދުމަށްފަހު އޭނާ އައީ މާލެއަށެވެ. ގަސްތަކީ ބޭރު ބޯޓުދަތުރުކުރަން ގޮސް ފައިސާ ޖަމާކުރުމެވެ. އެއަށްފަހު ޕައިލެޓް ޓްރޭނިން ހެދުމެވެ. އެކަށީގެންވާ މުސާރައެއް ލިބޭ މަސައްކަތެއް ކުރަން ބޯޓުދަތުރުކުރަން ދެވެން އޮތީ ޓްރާންސްޕޯޓް މިނިސްޓްރީން ވިލިމާލޭގައި ހިންގާ މެެރިޓައިމް ޓްރޭނިން އިންސްޓިޓިއުޓްގައި ހިންގާ ކޮންމެވެސް ކޯހެއްގައި ބައިވެރިވެ ސެޓްފިކެޓް ހާސިލްކޮށްގެންނެވެ. އެހެންކަމުން ބޭބެމެންގެ އެހީތެރިކަމާއެކު ރަމީޒު އެ ކޯސް ފުރިހަމަކޮށް އެންމެ ފުރަތަމަ ހާސިލްކުރީ މެރިޓައިމް އިންސްޓްޓިއުޓްގެ ސެޓްފިކެޓެވެ. ދަސްކުރީ ކަނޑުގައި ދުއްވާ އުޅަނދުފަހަރުގައި ހަރަކާތްތެރިވުމުގެ ހުނަރާއި މައުލޫމާތެވެ. ބޯޓުފަހަރު ދުއްވުމުގެ ހުއްދައެވެ.\nކަނޑުދަތުރުކުރުމުގެ ސަނަދު ކޮންމެވެސް މަޝްހޫރު އެޖެންސީއަކަށް ހުށައަޅައިގެން ބޯޓުދަތުރުކުރަން ދެވޭތޯ އޭނާ މަސައްކަތްފެށިއެވެ. ލަސްތަކެއްނުވެ އެފުރުސަތު ލިބޭނޭކަމަށް އެޖެންސީގެ ވެރިޔާވެސް ވައުދުވިއެވެ. އެކަމަކު އެފުރުސަތު ފަހިވެގެން އަންނަ ދުވަހެއް ނުފެނުނެވެ. އިންތިޒާރުގައި ހައެއްކަމަސް މާލޭގައި ހޭދަވިއެވެ. ވަޒީފާއެއްނެތި މިހެން އުޅުން އެއްގޮތަކަށްވެސް ފަސޭހައެއް ނޫނެވެ. އެހެންވެ ރަމީޒަށް މަޖުބޫރުވީ އެހެން ދިމާލަކުން އެހެން ފުރުސަތެއް ލިބޭތޯ އުޅުމަށެވެ.\nމިހެން އެކި އެޖެންސީގެ ދޮރުގައި ޓަކިޖަހަމުންދަނިކޮށް އިރުމަތީ އޭޝިޔާއާއި ރާއްޖެއާ ދެމެދު ދަތުރުކުރާ ޔޮޓަކަށް ދިވެހި ފަޅުވެރިޔަކު ބޭނުންވެގެން އުޅޭ ވާހަކަ އިވިއްޖެއެވެ. ވަގުތުނަގާނުލައި އެކުންފުންޏަށް ސީވީ ހުށައަޅައިފިއެވެ. ނަސީބު މިފަހަރު ވަރަށް ރަގަޅެވެ. މެރިޓައިމް އެކަޑެމީއަކުން ފަޅުވެރިކަމުގެ ތަމްރީނު ލިބިގެންހުރި ޒުވާނަކަށްވާތީ ވަޒީފާ ލިބިއްޖެއެވެ. ޔޮޓަށް އެެރިގޮތަށް އެއިން ފޭބީވެސް ހަތް އަހަރުކޮށްފައެވެ.\nޔޮޓުން ފޭބިއިރު އުއްމީދަކީ ޖަމާވި ފައިސާކޮޅުގެ އެހީގައި އެމެރިކާއަށްގޮސް ޕައިލެޓް ޓްރޭނިން ފުރިހަމަ ކުރުމެވެ. އެކަމަކު އެމެރިކާގެ ދޮރާށި ރަމީޒަށްޓަކައި ވަނީ ބަންދުވެގެންނެވެ. މުސްލިމަކަށްވާތީއެވެ. އެމެރިކާގެ ޓުވިން ޓަވަރަށް ހަމަލާދިނީ އެމެރިކާގައި ޕައިލެޓް ޓްރޭނިން ފުރިހަމަކުރި މުސްލިމު ޒުވާނުންތަކެއް ކަމަށްވެގެން އަލުން އެކަހަލަ ފުރުސަތެއް މުސްލިމު ޒުވާނުންނަށް ނުދީ ފަރުޖެއްސޭތޯ އެމެރިކާއިން ބަލައެވެ. މިގޮތުން ރަމީޒަށް ވިސާ ހަމަޖައްސައި ނުދިނީއެވެ.\nރިސޯޓެއްގެ ލޯންޗެއް ދުއްވުން\nއޭނާ މާޔޫސްވިއެވެ. އެކަމަކު އުއްމީދު ކަނޑައެއްނުލައެވެ. އެހެން ދޮރެއް ހުޅުވެންދެން އަނެއްކާވެސް ވަޒީފާއަކަށްދާން މަޖުބޫރުވެގެން ދެން ވަޒީފާއެއް ހޯދީ ރިސޯޓަކުންނެވެ. މަސައްކަތަކީ ފަތުރުވެރިންނާއިގެން ލޯންޗެއް ދުއްވުމެވެ. މަސްދަތުރުތަކާއި އެނޫންވެސް ދަތުރުތަކެވެ. ހުވަފެން ހަގީގަތަކަށް ހެދުމުގެ ދޮރު ހުޅުވުނީ އެވަޒީފާގައި ހުއްޓައެވެ. ލޯންޗު ދުއްވުމުގައި ގާތްގަޑަކަށް ހަތަރު އަހަރު ހޭދަކުރިއެވެ.\nހުވަފެން ހަގީގަތަކަށް ވުން\nމަތިންދާބޯޓު ދުއްވުމުގެ ލައިސަނާ ހަމަޔަށް ވާސިލްވުމަށްޓަކައި ރަމީޒު ޖާގަ ހޯދީ އައްޑޫގައި ހިންގާ ފްލައިން ސްކޫލުންނެވެ. އެހިސާބުން ވަޒީފާ ދޫކޮށްފައި ދިޔައީ އައްޑޫއަށެވެ. ފްލައިން ސްކޫލަށް ދައްކަންޖެހޭ ފީއާއި އަމިއްލަ ރަށްނޫން އެހެން ރަށެއްގައި ހުރުމަށް ކުރަންޖެހުނު ހޭދަޔާއި މިހެންގޮސް ހުރިހާ ޚަރަދެއް ހިމަނައިގެން ދެއަހަރާ ބައިގެ ތެރޭގައި ޕައިލެޓް ޓްރޭނިން ފުރިހަމަވެ ލައިސަންސް ލިބުނުއިރު ރަމީޒުގެ ޖީބުން ދޮޅުމިލިޔަނެއްހައި ރުފިޔާ ހޭދަވިއެވެ. އެއީ މިދުވަހަށްޓަކައި އަދި މިކަމަށްޓަކައި އޭނާގެ އަމިއްލަ ބުރަ މަސައްކަތުން އެއްކުރި ފައިސާއެވެ. އެހެންބަޔަކަށް ބަރޯސާނުކޮށް އުއްމީދުގައި ކުލަޖައްސަން އޭނާ ޖަމާކުރި ފައިސާއެވެ.\nރަމީޒަކީ މިއަދު ދިވެހިރާއްޖޭގެ އެންމެބޮޑު އެއް އެއަރލައިނުގައި މަސައްކަތްކުރާ ޕައިލެޓެކެވެ. ގިނަދުވަހުން ވިޔަސް އަދި ކިތަންމެ ގިނަ ހުރަސްތައް ގިރާކޮށްފައި ވިޔަސް އޭނާގެ ހުވަފެން ހަގީގަތަކަށް ހަދައިފިއެވެ. ބިނާކުރި ހުވަފެނީ ގަޑުވަރުގައި ކުލަޖައްސައިފިއެވެ. މަތިންދާބޯޓު ދުއްވުމުގެ ލައިސަންސް ހާސިލްކުރުމަށް ކަނޑުދަތުރުކުރާ އުޅަނދުފަހަރު ދުއްވުމުގެ ލައިސަންސް ނަގައިގެން ކަނޑުގައި އޭނާ ކުރި ދިގު ދަތުރުން ދިވެހިންނަށް ނަމޫނާވެސް ދައްކައިފިއެވެ. ހިތްވަރެއް ހުރީވިއްޔާ އުދުހެވޭނެކަން ސާބިތުކޮށްދީފިއެވެ.


Anhenun ge dhuvahah Nazeera ge lava eh\nއަންހެނުންގެ ދުވަހަށް ނަޒީރާގެ ލަވަ އެއް\nއަންހެނުންގެ ދުވަހަށް ނަޒީރާ ހެދި ލަވައިގެ މަންޒަރެއް.--\nއަންހެނުންގެ ދުވަހަށް ހާއްސަކޮށްގެން އެމްޑީއޭގެ އަންހެނުންގެ ގޮފީގެ ރައީސާ ނަޒީރާ އާދަމް ލަވައެއް ހަދައިފި އެވެ.\nނަޒީރާ ވިދާޅުވީ މިލަވަ އަކީ އަނިޔާ ލިބޭ އަންހެނުންނަށް ހިތްވަރު ދިނުމުގެ ގޮތުން އުފެއްދި ލަވައެއް ކަމަށެވެ. އަދި އަނިޔާ ލިބޭ އަންހެނުންނަކީ ބާރުވެރި ބައެއްގެ ގޮތުގައި އެމީހުން ހޭލުންތެރިކޮށް، އާއްމުންނަށް އެތަކެއް މެސެޖް ތަކެއް ދިނުމުގެ މަގްސަދުގައި ހެދި ލަވައެއް ކަމަށް ވެސް ނަޒީރާ ވިދާޅުވި އެވެ.\n"މި ލަވަ ހަދަން އަޅުގަނޑު ވިސްނީ އަނިޔާ ލިބިފައިވާ އެތައް ބައެއްގެ ވާހަކަތައް އަޅުގަނޑު ގާތުގައި ހިއްސާ ކޮށްފައި އަދި ކުރަމުންދާތީ. އެމީހުންނަށް ހިތްވަރު ދީ އެމީހުން ބާރުވެރިކުރަން ބޭނުންވާތީ." ނަޒީރާ ވިދާޅުވި އެވެ.\nހަތާވީސް ހާސް ރުފިޔާގެ ބަޖެޓަކުން ހެދި މި ލަވައަކީ އާންމުން ހޭލުންތެރި ކުރުވުމަށް ވެސް ބޭނުންކުރެވޭނެ ލަވައެއް ކަމަށް ނަޒީރާ ވިދާޅުވި އެވެ.\nނަޒީރާ އަކީ އަންހެނުންގެ ތަރައްގީއަށް މަސައްކަތް ކުރާ އަންހެނުންނަށް ގިނަގުނަ އެހެން އިޖުތިމާއީ ހިދުމަތްތަކެއް ކޮށްދީފައިވާ އަދި ކޮށްދެމުންދާ އަންހެނެކެވެ.\nމި ލަވަ ކިޔާފައިވަނީ މަޝްހޫރު ތިން ލަވަކިޔުންތެރިން ކަމަށްވާ ރާފިޔަތު ރަމީޒާ، މަރިޔަމް އަޝްފާ އަދި އިބްރާހިމް އަލީ (ކުޑަ އިއްބެ) އެވެ. ލަވައަށް ޝަހޫ، އަމަން، އާރިފާ، އައިންތު އަދި ޝަމީލް އެކްޓް ކޮށްފައިވާއިރު ލަވަ ރިލީޒް ކޮށްފައިވަނީ ބައިނަލްއަގްވާމީ އަންހެނުންގެ ދުވަހު އެވެ.\nމިލަވައިގެ ޅެމާއި ރާގު ހުސައިން އިނާޒް ހެދިއިރު މިއުޒިކް ހަދާފައިވަނީ ކުޑަ އިއްބެ އެވެ. އަދި ވީޑިއޯ ހަދާފައިވަނީ ލަތީ އެކްޝަނަލް މޫވީސް ކަމަށާއި ލަވަ ލަވަޔަކަށް ހަދައި ދިނީ ލަތީ ކަމަށް ނަޒީރާ ވިދާޅުވި އެވެ. ލަވައަކީ އަމިއްލަ ރާގުގެ ލަވައެއް ކަމަށާއި ކުރިއަށް އޮތް ތަނުގައިވެސް ނަޒީރާގެ އިތުރު މަސައްކަތްތަކެއް ފެނިގެން ދާނެ ކަމަށް ނަޒީރާ ވިދާޅުވި އެވެ.\nނަޒީރާ ވަނީ އޭނާގެ އާއިލާއަށް އަދި ކުޑަކުއްޖެއްގެ ބައި ކުޅުނު އަލާއްކޮ އަށް ހާއްސަ ޝުކުރެއް ދަންނަވާފަ އެވެ.


Raajjeygai Resort Hingaa Bollywood Tharin Ebathibi: Zameer\nރާއްޖޭގައި ރިސޯޓު ހިންގާ ބޮލީވުޑް ތަރިން އެެބަތިބި: ޒަމީރު\nޓޫރިޒަމް މިނިސްޓަރު ޒަމީރު---\nރާއްޖޭގައި ޓޫރިސްޓު ރިސޯޓު ހިންގާ ބޮލީވުޑްގެ ފިލްސްޓާރުން އެބަތިބި ކަމަށް ޓޫރިޒަމް މިނިސްޓަ މޫސާ ޒަމީރު ވިދާޅުވެއްޖެއެވެ.\nޒަމީރު އެހެން ވިދާޅުވީ ބޭރުގެ ނޫސްވެރިން ގެނެސްގެން އެ ނޫސްވެރިންނަށް ހާއްސަކޮށްގެން ރައީސް އޮފީހުން ބާއްވަމުން ގެންދާ ނޫސްވެރިންގެ ބައްދަލުވުމުގައެވެ.\nޒަމީރު އެހެން ވިދާޅުވީ އިންޑިއާއާއި ރާއްޖެއާއި އޮތް ގުޅުމާއި ބޭރުގެ އިންވެސްޓުމެންޓުތަކަށް ރާއްޖޭގައި ހުރި ފުރުސަތުތަކާ ބެހޭ ގޮތުން ވާހަކަ ދައްކަވަމުންނެވެ.\nރާއްޖޭގައި ރިސޯޓު ހިންގާ ބޮލީވުޑް ތަރިން ތިބި ކަމަށް ވިދާޅުވި ނަމަވެސް އެއީ ކޮން ތަރިންނެއްކަން ޒަމީރު ހާމައެއް ނުކުރައްވައެވެ. ޒަމީރު ވިދާޅުވީ އެވިޔަފާރިތައް ރާއްޖޭގައި ކުރަމުން ދިޔަ ނަމަވެސް އެކަން ކުރާކަން މީހުންނަށް އެނގެން އެ ތަރިން ބޭނުން ނުވާ ކަމަށެވެ.\nޒަމީރު އެހެން ވިދާޅުވި އިރު ބަތަލާ ޕްރިޔަންކާ ޗޯޕުރާގެ ހިއްސާ އޮންނަ ރިސޯޓެއް ރާއްޖޭގައި ހަދަމުންދާ ކަމަށް ބުނާ ރިޕޯޓުތަކެއް މިދިޔަ އަހަރު ފެންމަތިވެފައިވެއެވެ.\nމިއަދުގެ އެ ބައްދަލުވުމުގައި އިންޑިއާއާއި ރާއްޖެއާއި ދެމެދު ރުޅިވެރިކަމެއް ނެތް ކަމަށާއި ރާއްޖޭގެ ތަރައްގީގެ މަސައްކަތްތަކުގައި އިންޑިއާގެ ބޭންކުތަކާއި ކުންފުނިތަކުން ބައިވެރިވަމުންދާ ކަމަށް ސަރުކާރުން ބުނެފައިވެއެވެ.\n"ރާއްޖެއާމެދު އީޔޫއިން ހިތްހަމައެއް ނުޖެހޭ، މިއީ އިސްލާހުވާން ދިން ފުރުސަތެއް"\nޢުތްކާރޝް ފައުޖަރ(ހުޅުލޭ އައިލެންޑް ހޮޓެލް ފްރައުޑް ސްޓާރ) އަކީ އިންޑިޔާ ގެ ބޮލީވުޑް ސްޓާރ\nދިވެހިންގެ ހިއްސާ ނެތަސް އޯކޭނު\nތެދެއް އެއްވެސް ރުޅިވެރިކަމެއް ނެތެވެ. އެކަމަކު ދަތިތަކެއް ކުރިމަތިއެބަވެއެވެ. އެއީ އޮންނަ ގާތްގުޅުމުގެ ސަބަބުން ދިމާވާ ކަންތަކެވެ.


ލޯބިވަން ޚުލާސާ – Esfiya\nމުލައިލް އާއި ޔާނީ އަކީ ގާތް ދެ އެކުވެރިންނެވެ. އަލާނިޔާ މަރުވުމާއެކު ޔުސްރާ މުލައިލް ބަލަމުން އައީ އަމިއްލަ ދަރި ޔާނީއާ އެއްވެސް ތަފާތު ކުރުމެއް ނެތިއެވެ. އަހަރުތަކަކަށްފަހު މުލައިލް އޭ ލެވެލްގެ ފަހު އަހަރު ކިޔެވުމަށް ރާއްޖެ އައީ ފޮނި އުންމީދު ތަކަކާއެކުއެވެ. އަހަރުތަކަކަށް ފަހުވެސް މުލައިލް ފެނުމާއެކު ޔާނީގެ ހިތަށް އެނގުން ވެލައިގެން ދިޔައެވެ. އެއީ ޔާނީގެ އެންމެ ބޮޑު ސިއްރެވެ.\nސްކޫލު ހުޅުވުމާއެކު މުލައިލްގެ ރީތި ކަމުގެވާހަކަ މުޅި ސްކޫލުގައި މަޝްހޫރުވެގެން ދިޔައެވެ. ޔާނީގެ އެކުވެރިންގެ އިތުރުން އަލާނިޔާ ނަމަކަށް ކިޔާ ކުއްޖަކު މުލައިލްގެ ފަހަތުން އުޅެންފެށިއެވެ. އެ ނަމުން މުލައިލް ހައިރާން ކޮށްލިނަމަވެސް އޭނާ އެކަމަށް ފަރުވާލެއް ނުދީ އުފާވެރިކަމާއެކު ދުވަސްތައް ހޭދަކުރަމުން ދިޔައެވެ.\nމުލައިލްގެ މުޅި ސިކުނޑި ގުޑައިގެން ދިޔައީ ޔާނިލާއާ ދިމާވުމާއެކުއެވެ. ހަމަ މުލައިލްގެ މަންމަގެ ސޫރައެވެ. ޔާނީއަށް މުލައިލްގެ މަންމަގެ ވާހަކަތައް އިނގެނީ މާފަހުންނެވެ. އަލާނިޔާގެ ސޫރަ ފެނުމުން ޔާނީވެސް ހައިރާންވިއެވެ. ނަމަވެސް ދެކުދިންވެސް އެއީ މާބޮޑު ކަމަކަށް ނުހެދިއެވެ.\nއެއްދުވަހު ޔާނީ ސްކޫލަށް ދިޔައިރު ޔާނީގެ މޭޒުގައި ކޮންމެސް މީހަކުވަނީ ލެއިން ލިޔެފައެވެ. ގަތް ބިރާއެކު ޔާނީ ހޭނެތުނެވެ. ދުވަސްތަކަކަށް ފަހު އަނެއްކާވެސް ޔާނީއަށް އަމާޒުކޮށް ހަމަލާއެއް އާދެއެވެ. މިފަހަރު ދެކުދިންގެ އުފަންދުވަހުގެ ޕާޓީގެ ތެރެއިންނެވެ. ކޮންމެސް މީހަކުވަނީ އެ ކޭކަށް ޒަހަރު އަޅާފައެވެ. އެ ހަމަލާގެ ޝިކާރައަކަށް ވަނީ މުލައިލްއެވެ.\nރަނގަޅުވެގެން ގެޔަށް އައިތާ މާގިނަ ދުވަސްތަކެއް ނުވެ އަލާނިޔާ މަރުވާން ދިމާވިގޮތް ދެކުދިންނަށް އިނގިގެން ދިޔައެވެ. އަދި ރުއާ އެނބުރި އައިކަން އިނގިގެން ދިޔައެވެ. ދެމީހުންވެސް އެކަކު އަނެކަކަށް ސިއްރުން ހުރިހާ ސިއްރުތަކެއް ހޯދުމަށް ގަދައަޅާ މަސައްކަތް ކުރަމުން ދިޔައެވެ. އެގޮތުން ކޮންމެވެސް މީހަކު ޔާނީއަށް އަލާނިޔާގެ ޑައިރީ ފޮނުވައެވެ. ދުވަސްތައް ފާއިތުވަމުން ދިޔަ ވަރަކަށް ޔާނީއަށް މުލައިލް އަދި ޔާނިލާގެ ގުޅުން ބަދަހިވަމުން ދާތަން ފެންނަމުން ދިޔައެވެ. މިކަމުން ޔާނީގެ ހިތަށް ތަދުވަމުން ދިޔައެވެ. އަދި މުލައިލްއަށް ކަޅިއަޅައިގެން އުޅޭ އަލާނިޔާގެ ރުޅި ގަދަވަމުން ދިޔައެވެ.\nހަވީރުގެ ހިތްގައިމު ވަގުތެވެ. ޔާނީ ދިޔައީ އެގޭގައި ހުންނަ ބަގީޗާގައި ގަސް އިންދަމުންނެވެ. އެވަގުތު އެތަނަށް ނިކުތް މުލައިލް ފެނުމާއެކު ވަރަށް ނުވާކަމަށް ހަދާލަމުން މޫނުގައި ވެލިކޮޅެއް ހާކާލިއެވެ. އަދި މުޅި އަތާއެއްކޮށް ވެލި ހާކާލިއެވެ. ފިނިކޮށްލަން ނިކުތް މުލައިލްއަށް ކަޅުވެލިން ތަތްތެޅިގެން އިން ޔާނީ ފެނުމާއެކު ބަލަން ހުރެވުނީއެވެ. “އޭ!!! ތި ކޮންކަމެއް؟ ބުނާނެ މަގޭ އަނގައިންނޭ ސޮނިފައިބަ ފައިބާ ހުންނަނީ. ބަލަ ވާރޭ ފެން ކޮޅެއް ލިބޭތޯތަ އަނގަ މައްޗަށް ޖަހައިގެން ތިހުންނަނީ؟ ނޫނީ މިތަނުން މަލެއް ކާހިތްވީތަ؟” ޔާނީ ބާރަކަށް ގޮވާލިއެވެ. ގަބުވެފައި ހުރި މުލައިލްގެ ހިނިގަނޑު ފަޅައިގެން ދިޔައެވެ.\nޔާނީވެސް ސިއްރު ސިއްރުން ހީލީ މުލައިލްގެ ހިނިތުންވުން ފެނުމުންނެވެ. ޔާނީވެސް ހެވިފައި އިންދާ މުލައިލް ފެންހޮޅި ހިފައިގެން އައޮގޮތަށްއައިސް ޔާނީގެ ގަޔަށް ދޫކޮށްލިއެވެ. ސިހިފައި ޔާނީވެސް ހަޅޭއްލަވައިގަތެވެ. “ސާބަހޭ ދައިތާ. ގަސް އިނދަނީތަ ނޫނި ތިއުޅެނީ މިތަނުން މަލަކަށް ވާންތަ؟ މުޅި ގައިގަ ވެއްޔޭ ތިއޮތީ..ޖަހާ ފާޑެއް!!” ހެމުން ހެމުން މުލައިލް ބުނެލިއެވެ. ޔާނީވެސް އެންމެ ތަންކޮޅެއްވެސް ދޫކުރާކަށްބޭނުމެއް ނުވިއެވެ. އައި ގޮތަށް އައިސް ފެން ބާލިދީ މުލައިލްގެ ބޮލަށް އަޅާލިއެވެ. އުޑުމަތި ބަނަކޮށް އޮތުމަށްފަހު ވާރޭވެސް ވެހެން ފެށީ އެވަގުތުއެވެ. ދެމީހުން އެވާރޭގެ ތެރޭގައި އެކަކު އަނެކަކުގެ ގައިގައި ވެލި އުނގުޅަމުން ދުވަމުން ދިޔައީހިތުގައިވާ ހުރިހާ އުދާހެއް ބޭރުކޮށްލަން ހިތުލައިގެން ކަންނޭންގެއެވެ. ކުޑަދޮރުން އެމަންޒަރު ބަލަންހުރި ޔުސްރާގެ މޫނުމަތިން ހިތްހަމަ ޖެހުން ފެންނަމުން ދިޔައެވެ. ޔުސްރާއަށްވެސް އަލާނިޔާމެންގެ މަރުގެ ހަގީގަތް އިނގިފައި ވީއިރު މުލައިލްމެންނަށްވެސް އެހަގީގަތް ހާމަވެފައި ވާކަން އިނގުނީ އެކޮޓަރިން އެފައިލު ފެނުމުންނެވެ. ޔުސްރާ މިހާރު ބޭނުންވަނީ އެދެމީހުން އެކުގައި ހުރިހާ ކަމެއް ހޯދުމަށްފަހު ކެރިހުރެ ކުރިމަތި ލާށެވެ. އެދެމީހުންނަށް ނޭންގުނަސް ޔުސްރާ އެކަމުގައި އެމީހުނަށް އެކަމުގައި ސިއްރުން އެހީވާނެއެވެ.\nއުފާވެރި ވަގުތުކޮޅަކަށްފަހު މުލައިލް ވަނީ މުޅިން ހަމަޖެހިފައެވެ. އެރޭ އެއްކޮށް ރިޕޯޓު ލިޔުމުގައި ހޭދަކުރިއިރު މުލައިލް ބޭނުންވަނީ ކެރިހުރެ ހަގީގަތާ ކުރިމަތި ލާށެވެ. އެރޭ މުލައިލްއަށް ނިދުނީވެސް މެންދަމުން އަލިވެ ތިނެއް ޖެހިފަނުންނެވެ. ހެނދުނު ދެކުދިން އެކުގައި ދިޔައިރު ޔާނީވެސް މުލައިލްއަށް ހިތްވަރު ދިނީ އޭނާގެ ނަސޭހަތް ގަބޫލު ކުރީތީއެވެ. ދިވެހި ގަޑީ ޖެހުމާއެކު މުލައިލްގެ ނޭވާ އަވަސްވާން ފެށިއެވެ. އަދި މީހާ ފިނިވެ ދާހިއްލަން ފެށިއެވެ. ނަމަވެސް މުލައިލް ގެ ފަހަރު އައުމާއެކު ދެލޯމަރާލަމުން ހަމަޖެހިލުމަށްފަހު ކްލާހުގެ ކުރިމަތީ ހުއްޓިލިއެވެ.\n“ދެހާސް ނަވާރަވަނަ އަހަރު ހިނގި މަގުމަތީގެ ހާދިޡާއަކީ މިޔަދުވެސް އަޅުގަނޑުމެންގެ ތެރެއިން އެތައްބަޔެއްގެ ހަނދާނާ ގުޅިފައިވާ ބިރުވެރި ހާދިޘާއެއް. އެދުވަހު އެ ކެރޭނު ފުރޮޅާލީ ދުއްވަން އިން މީހާގެ ސަބަބުން ކަމަށް ގިނަބަޔަކު ގަބޫލު ކުރި. ނަމަވެސް އެދުވަހު އޭނާވެސް މިދުނިޔެ ދޫކޮށްދިޔުމާއެކު ކުށްވެރި ކުރެވޭނެ އެއްވެސް މީހެއް ނުފެނުން. ނަމަވެސް އަޅުގަނޑު ތައްޔާރުކުރި ރިޕޯޓާ އަޅުގަނޑަށް ލިބުނު މައުލޫމާތުން އަންގަނީ މިއީ ދޮގެއް ކަމަށް. އާދެ! އެ ކެރޭނު ފުރޮޅާލީ ދުއްވަން އިން މީހާގެ ސަބަބަކުން ނޫން. ގާތްގަނޑަކަށް ގަޑިން އެދުވަހު ނުގަޑި ފަންސާހުގައި އެތަނުގައި ކޮންމެސް މީހަކު ވަނީ އޭ ކެރޭނު އަންނަން ހަމަޖެހިފައިވާ މަގުމައްޗަށް ފުޅިތޮށި އަޅާފަ. އޭގެ ސަބަބުން އެކެރޭނު ފުރޮޅާ ލުމަށްފަހު އެމަގުން އައި ޕްރައިވެޓް ކާރުގައި ޖެހި އޭގައި ވި ދެމަފިރިން ގެ ފުރާނަ ނަގާލި. މުޅިއެކު ހަތަރު މީހުން އޭގައި ތިބިއިރު މިދުނިޔެ ދޫކުރީ އަޅުގަނޑުގެ މަންމަ އާއި ބައްޕަ. އެދެމީހުންގެ އިތުރަށް އެކާރުގައި ދަތުރުކުރީ އަޅުގަނޑާ ޔާނީ. އަޅުގަނޑުގެ މައިންބަފައިންނަކީ އޭރުގެ މަޝްހޫރު ގާނޫނީ ވަކީލު އަލާނިޔާ އަދި ސްޕެޝަލް ފޯހުގެ ޑިރެކްޓަރ ލައިތް. އެޔަށްފަހު އެކެރޭނު ވެއްޓުނު އިމާރާތް ވެއްޓި އެތައްބަޔެއްގެ ފުރާނަ ދިޔަ. ނަމަވެސް މިއީ އަދިވެސް ބަލާނުނިމޭ މައްސަލަޔަކަށް ވުމާއެކު މި މައްސަލައިގެ އެއްވެސް މައުލޫމާތެއް މީޑީއާ އާވެސް ހިއްސާކުރެވިފައެއް ނުވޭ. އަދި ހަމަ އެހެންމެ މިކަން ސާބިތު ކުރެވޭނެ ހެތްކެތްވެސް އަޅުގަނޑަކަށް ނުލިބޭ. ނަމަވެސް ވަރަށް އަވަހަށް ހުރިހާކަމެއްވެސް މީޑީއާ އަދި އާއްމުންނާ ހިއްސާކުރެވިގެންދާނެ. މިހސާބުން އަޅުގަނޑުގެ ރިޕޯޓު ނިންމާލާނަން. ޝުކުރިއްޔާ”\nމުލައިލް ގެ ރިޕޯޓުނިމުމާއެކު ހުރިހާ ކުދިންގެ އިތުރުން މުދައްރިސްވެސް ތެދުވީ އެރިޕޯޓުގެ ފުރިހަމަކަމުންނެވެ. މުލައިލްގެ ހަގީގީ މައިންބަފައިން އެންމެނަށް އިނގިގެން ދިޔައިރު އަލާނިޔާމެން ދެމަފިރިންގެ ވާހަކައަކީ އޭރު ރާއްޖޭގެ ގިނަ ބަޔަކަށް މަޝްހޫރު ވާހަކައެއްކަމުން އެންމެނަށްވެސް އަލާނިޔާމެން އިނގުނެވެ. ހަގީގަތް އަމިއްލަ ދުލުން ގަބޫލު ކުރެވުމުން މުލައިލްއަށް ހީލެވުނެވެ.\nބްރޭކް ގަޑިއެވެ. އެންމެން ވެސް ހީހީފައި ވާހަކަ ދައްކަމުން ދިޔައިރު މުލައިލްގެ ނަޒަރުވަނީ ޔާނިލާއަށް ހުއްޓިފައެވެ. އެމަންޒަރު ބަލަން އިން ޔާނީގެ ހިތުގައި ރިއްސާލިއެވެ. މުލައިލްގެ އުފަލަށްޓަކައި އެދެމީހުން ގުޅުވަން ކިތަންމެ ބޭނުންވިޔަސް ޔާނީގެ ހިތުގައި އެއީ އަލާނިޔާގެ ދަރިއެއްކަމާމެދު ޝައްކުތަކެއް ވިއެވެ. ވަރަށް ނުވާކަމަށް ހަދާލުމަށްފަހު އެންމެންގެ އުފަންދުވަސް ޔާނީ އަހަންފެށިއެވެ. ޔާނިލާވެސް ވަރަށް ހަމަޖެހިލަމުން ޖަވާބު ދިނެވެ. “ދިހައެއް މާރިޗު ދެހާސް ސޯޅަ” އެޔާއެކު އެންމެން ލޯބޮޑުކޮށްލުމާއެކު ހިނގަނޑެއް ޖަހާލުމަށްފަހު އަނެއްކާވެސް ކިޔައިދޭން ފެށިއެވެ. “މުލައިލް އާ އެއްދުވަހެއް. އެކަމަކު އަހަރެން ގްރޭޑް ހައެއްގަ އުޅުނު އަހަރު ވަރަށް ބޮޑު އޮޕަރޭޝަނެއް ކުރަން ޖެހިގެން އެއްއަހަރު ދިޔައީ. ދެން އުފަންދުވަހުގެ ވާހަކަ އެކަކު ގާތުވެސް ނުބުނީ އެއީ އަހަރެން ފާހަގަ ކުރާ ދުވަހެއް ނޫން ވީމަ.އެއީ ބައްޕަ ނިޔާވި ދުވަސް.”\nމިވީ ކިހިނެއް ހެއްޔެވެ؟ މުލައިލް އާ ދެމީހުންގެ އުފަންދުވަސް އެއްދުވަހަކަށް ވުމަކީ އިއްތިފާގަކަށް ވެދާނެހެއްޔެވެ؟ ނުވަތަ މިކަމުގައި ވެސް ވަނީ އަޑި ނޭންގޭ ހަގީގަތެއް ބާއެވެ؟ ޔާނީގެ ބޮލުގައި ރިއްސާލިއެވެ.\nyeh imagination is back .. waiting .. u r stry love this stry .. plx up soon\nHaha… Labba. I is back. In sha allah soon ingey ?✨\nYay me first dho. Masha allah v nice. Keep it up\nOops second ??\nHaha. Yess. Thanksalot ?\nGuyss.. M back.. Hahaha. Also pic feneytha eba? Please let me know ✨?\nWowww…kon iraku tha imagination stry gennaany?v kiyaahithun mihury\nHii imagination… Waiting foranew part ingey… Avahah up kohladhehchey ??\nDhen mifaharu story medhukadaa nulahchey\nSeyma avahah up kohladhee bala.hama kiyaahithun nuhureve.???? gud nyt\nImagination is back…… I have missed ur storiesalot….. Nd my favorite writer is u 🙂\nLong time no see imagination..I’ve missed this story and u so much.finaally u came back..waitting ????\nOmg v ge pic ? thijehuny mivahaka kiyan?\nNice story. But Very difficult to understand.\nCox very similar names. Can u change the names.\nމާފްކުރާށޭ ކަލާ 1\nލޯބި ހަމަ އެންމެ ލޯބީ ކަރުނައިގެތެރޭގައި…. (10 ވަނަ ބައި)\nލޯބި April 16, 2015\nވަޢުދު (ސާދަވަނަ ބައި)\nދީނީ ލޯބި September 25, 2019\nހިތާމަ ދީނީ ލޯބި January 19, 2019


19 ވޯޓުގެ ތަފާތާއި އެކު އަދިވެސް ކުރީގައި މަތީން — Ihavandhoo.com\n19 ވޯޓުގެ ތަފާތާއި އެކު އަދިވެސް ކުރީގައި މަތީން\n14 މާރިޗު 20144ޢަބުދުﷲ ޙަމީދު\nއަންނަ މާރިޗު މަހުގެ 22 ވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލިސް އިންތިޚާބުގައި އިހަވަންދޫ ދާއިރާގެ ގޮނޑިއަށް، ވާދަކުރައްވާ ކެންޑިޑޭޓުންގެ ތެރެއިން އިހަވަންދޫޑޮޓްކޮމްގެ ކިޔުންތެރިންގެ ތާޢިދު އޮތް ކެނޑިޑޭޓެއް ބެލުމުގެ ބޭނުމުގައި އިހަވަންދޫޑޮޓްކޮމްގެ ފަރާތުން ހުޅުވާލާފައިވާ ޕޯލްގައި މިއަދުގެ 18:15 އާއި ހަމައަށް ވޯޓްދީފައިވާ ގޮތަށް ބަލާއިރު 19 ވޯޓުގެ ތަފާތަކާއި އެކު ކުރީގައި އުޅެނީ މާތީންއެވެ. ފެބުރުވަރީ މަހުގެ 25 ވަނަދުވަހު ހުޅުވާލި މިޕޯލްގައި މިހާތަނަށް މަތީންވަނީ 195 ވޯޓް ހޯދާފައެވެ. މިޕޯލް ހުޅުވާލުމަށްފަހު ހަފުތާގެ ކޮންމެ ހުކުރަކު ޕޯލްގެ ނަތީޖާ އާމުކުރަމުންދާއިރު، މިދިޔަ ހަފުތާގެ ނަތީޖާގައިވެސް2ވޯޓުގެ ތަފާތާއި އެކު ކުރީގައިއޮތީ މަތީންއެވެ.\nމިދިޔަ ހަފުތާގެ ދެވަނަ އާއި ތިންވަނަ މިހަފުތާގައި ވަނީ ދެވަނާގަ އެވެ. މުޙައްމަދު ޢަބްދުﷲ އާއި އަޙުމަދު ޢަބުދުﷲ އަށް ލިބިފައި ވަނީ 176 ވޯޓެވެ. މިދިޔަ ހަފުތާގައި ހަތަރުވަނާގައި އޮތް އަޙްމަދު ޝާފިޢުއަށް މިހަފުތާގައި ލިބިފައި ވަނީ3ވޯޓުގެ ކުރިއެރުމެކެވެ. އެބޭފުޅާ އަށް ލިބިލައްވާފައި ވަނީ 33 ވޯޓެވެ.\nމާޗް މަހުގެ 20 ވަނަދުވާހާ ހަމައަށް ކުރިއަށްގެންދިއުމަށް ހަމަޖެހިފައިވާ މިޕޯލްއަށް މިހާތަނަށް 580 ފަރާތަކުން ވޯޓްދީފައިވެއެވެ.\nރިޔާސީ އިންތިހާބާ ދިމާކޮށް މިނޫހުން ކުރިޔަށްގެންދިޔަ ޕޯލްއާއި ހިލާފަށް މިފަހަރުގެ ޕޯލް ކުރިޔަށް ގެންދަނީ ފޭސްބުކް މެދުވެރިކޮށެވެ. އެގޮތުން މިފަހަރުގެ ޕޯލްއަށް، ކޮންމެ ފޭސްބުކް ޔޫސަރ އެކައުންޓަކުންވެސް ވޯޓްދެވޭނީ އެއްފަހަރުއެވެ. މިނޫހުގެ ފޭސްބުކް ޕޭޖަށް ލައިކް ކުރައްވާފައި ނުވާ ފަރާތްތަކުން ޕޯލްއަށް ވާސިލްވޭނީ، މިނޫހުގެ ފޭސްބުކް ޕޭޖަށް ލައިކް ކުރެއްވުމުންނެވެ.\nމަޖިލިސް ޕޯލްގެ އެޑްރެހަކީ: www.ihavandhoo.com/poll އެވެ. ކޮންމެ ބޭފުޅަކަށްވެސް މިޕޯލްއަށް ސިއްރުވޯޓެއްލުމަށް ލިބިފައިވާ ފުރުސަތުގެ ބޭނުންހިފާނެކަމަށް އުއްމީދުކުރަމެވެ.\n– 17 މާރިޗު 2014 1 0\nތައުލީމީ ގާބިލް ބޭފުޅެއް..3\n– 18 މާރިޗު 201400\nކޮބާ ޕޯލް މުއްދަތު ހަމަ ވަނީ ކޮން ިރަކުން ތޯ؟\n– 20 މާރިޗު 201400\nޕޯލް ނިމުނީދޯ؟ ކީއްވެ ކްލޯޒް ކޮށްފަ ރިޒަލްޓް ނުނެރުނީ؟ ަްައަދިވެސް ވޯޓް ދެވޭ..\n– 21 މާރިޗު 201400


ޔުނައިޓެޑް ވީ ބަލިކޮށް ސަންސެޓް ތަށި އުފުލާލައިފި\nޔުނައިޓެޑް ވީ ބަލިކޮށް ސަންސެޓް ތަށި އުފުލާލައިފި\n18 އޮކްޓޫބަރ 2013\nޗެމްޕިއަން ސަންސެޓް ބީޗް\nއޭދަފުށީ ޒުވާނުންގެ ކުލަބުން އިންތިޒާމުކޮށްގެން އަލްމަރުހޫމް އިސްމާއިލް ކަލޭފާނުގެ ހަނދާނުގައި ބޭއްވި ބޮޑު އީދު ފުޓްބޯޅަ މުބާރާތުގެ ފައިނަލުގައި މިއަދު ހަވީރު ޔުނައިޓެޑް ވީ އަތުން ޕެނަލްޓީ ޖަހައިގެން މޮޅުވެ، ދެ އަހަރަށްފަހު ސަންސެޓް ބީޗުން އަނެއްކާވެސް ބޮޑު އީދު މުބާރާތުގެ ތަށި އުފުލާލައިފި އެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު 1- 1 އިން އެއްވަރުވެފައި އޮތުމުން، ޕެނަލްޓީ ޖަހައިގެން ސަންސެޓް ކުރި ހޯދީ 5-4އިންނެވެ. ޕެނަލްޓީ ޝޫޓް އައުޓްގައި ސަންސެޓަށް ކާމިޔާބު ލިބުނީ ފަސްވަނަ ޕެނަލްޓީ އަބްދުﷲ ޒުބައިރު ކާމިޔާބުކުރުމުންނެވެ. ޔުނައިޓެޑް ވީ އިން ފުރަތަމަ ޖެހި ދެ ޕެނަލްޓީވެސް ދިޔައީ ގޯލު ދަނޑި މަތިން ބޭރަށެވެ.\nމިއީ ސަންސެޓުން ބޮޑު އީދު ފުޓްބޯޅަ މުބާރާތް ކާމިޔާބުކުރި ތިން ވަނަ ފަހަރެވެ. އެންމެފަހުން އެ ޓީމުން ބޮޑު އީދު މުބާރާތް ކާމިޔާބުކޮށްފައިވަނީ 2010 ވަނަ އަހަރުއެވެ. އޭގެ ކުރިން 2007 ވަނަ އަހަރުގެ މުބާރާތުގެ ޗެމްޕިއަންކަންވެސް އެޓީމުންވަނީ ހޯދަފައިފަ އެވެ.\nއޭދަފުށީ ޒުވާނުންގެ ކްލަބުން ބުނި ގޮތުގައި އަންނަ ހަފްތާތެރޭ މުބާރާތުގެ މަގާމުތައް އިއުލާން ކުރުމާއި އިނާމު ދިނުމުގެ ހަފްލާ ބާއްވާނެ ކަމަށެވެ.\nއޮކްޓޫބަރ 28, 2013 at 8:45 pm\nއިނާމުތައް ދޭނެބާ !!\nހަމައެކަނި ތައްޓެއް ދިނީ.\nrazzagu bodu dhari maahilu\nއޮކްޓޫބަރ 28, 2013 at 8:44 pm\nއޮކްޓޫބަރ 20, 2013 at 2:40 pm\nހަމައެކަނި ތައްޓެއް ދިނީ. ފޭކު ބައްޓޭ ހަމަ ފޭކީ.\nއޮކްޓޫބަރ 19, 2013 at 11:37 am\nތިޔަ އިނާމުތައް ދޭނެބާ !!


Himmafushin Covid jehunu Meehunge Adhadhu 153 Ah Araifi - Vaguthu\nކ. ހިންމަފުށިން ކޮވިޑް-19 އަށް ފައްސިވި މީހުންގެ އަދަދު 153 އަށް އަރައިފިއެވެ.\nއެގޮތުން، މިހާތަނަށް އައިއިރު، އެ ރަށުން ގިނަ އަދަދެއްގެ ގެތަކެއް ވަނީ ކަރަންޓީންކޮށްފައެވެ. އައްސޭރި ޖަލުގެ އިތުރުން، އެ ރަށުގައި ހުންނަ ބައެއް ފެކްޓަރީތަކުގައި މަސައްކަތް ކުރަމުން އަންނަ ގިނަ ބިދޭސީންތަކެއް ވެސް ކޮވިޑަށް ފައްސިވެފައިވެއެވެ.\nހިންމަފުށީގައި ކޮވިޑް ފެތުރެން ފެށުމާ ގުޅިގެން އެ ރަށް މޮނިޓަރިން ހާލަތަށް ގެނައީ މިދިޔަ މަހުގެ 19 ވަނަ ދުވަހުއެވެ.\nރާއްޖޭގެ ހާލަތު މިހާރު އޮތް ގޮތުން، ކޮވިޑް-19 ބޮޑަށް ފެތުރެނީ މާލޭގެ އިތުރުން ލ. މާންދޫ އއ. މަތިވެރި އާއި ބ. އޭދަފުއްޓާއި ކ. މާފުއްޓާއި ތ. ވޭމަންޑޫ އާއި ޅ. ނައިފަރުގައެވެ. މިއީ ކޮވިޑްގެ އެކްޓިވް ވޭދަނަތައް އެންމެ ގިނަވެފައިވާ ރަށްތަކެވެ. މިއިން ކޮންމެ ރަށަކުން 100 އަށް ވުރެ ގިނަ ވޭދަނަ މިހާރު ވަނީ ފެނިފައެވެ.\nރާއްޖެ ތެރޭގައި ކޮވިޑް ބަލިމީހުން ކުއްލިއަކަށް އިތުރުވަނީ، ކޮވިޑް ޖެހޭ މީހާ އާއިލާއިން ވަކިކޮށްނުލާ ގޭ އެންމެންނާއެކު ގޭގައި އުޅެން ބަހައްޓާފައި ހުންނާތީ. ދެން ވާ ގޮތަކީ، ފަހަރަކު މީހަކު އެ ގެއަކުން ޕޮސިޓިވް ވަނީ. ކޮންމެ މީހަކަށް 14 ދުވަސް ޖަހަމުން ގޮސް މަސް ދެމަސް ވާއިރުވެސް ގޭ އެންމެން ބަންދުގަ ތިބެން ޖެހެނީ. އޭގެ ބަދަލުގައި، ސްކޫލް ކަހަލަ ތަނެއްގައި އެނދު އަތުރައި ތައްޔާރުކޮށް ޕޮސިޓިވް ވާމީހުން މާސްކް އަޅައިގެން ރައްކާތެރިކަމާއެކު އެތާ ބައިތިއްބައިގެން ޕާރުސަލްގައި ގެއިން ކާންގެނެސް، ގޭއެންމެން ބަންދު ނުކޮށް މިކަން ކުރިއަށް ގެންދެވިދާނެ. ތިމާގެ ސަބަބުން ގޭ އެންމެންނަށް ކޮވިޑް ޖެހުމަށް ވުރެން 14 ދުވަސް ހަމަވެ ބަލިން ސަލާމަތް ވަންދެން އެކަހެރިކޮށް ކެއްކޮށްލުން މާ ރަނގަޅުވާނެ. ސަރުކާރުން މިކަހަލަ ސިޔާސަތެއް ނުގެންގުޅޭތީ މައްސަލައަކީ. ކޮލެރާއާއި ޝިގެއްލާގައި ގިނަ ރަށްރަށުގަ ކަންތައް ކުރީ މި ގޮތަށް. ކަންކަން ރާވާ ހިންގަން ނުކުޅެދޭ މީހުންނާ ހަވާލުކުރީމަ ވާނެގޮތް މިވަނީ.


ތިން ރަށެއްގައި ހަދަން ނިންމާފައިވާ ހޮސްޕިޓަލްގެ ކުރެހުންތައް އަލުން ރިވިއުކުރަނީ ތިން ރަށެއްގައި ހަދަން ނިންމާފައިވާ ހޮސްޕިޓަލްގެ ކުރެހުންތައް އަލުން ރިވިއުކުރަނީ\nތިން ރަށެއްގައި ހަދަން ނިންމާފައިވާ ހޮސްޕިޓަލްގެ ކުރެހުންތައް އަލުން ރިވިއުކުރަނީ\nސަރުކާރުން ހެދުމަށް ނިންމާފައިވާ ހޮސްޕިޓަލުގެ ކުރެހުމުގެ ފޮޓޯއެއް\nހއ.ދިއްދޫ އާ ބ.އޭދަފުށި އަދި ދ.ކުޑަހުވަދޫގައި ސަރުކާރުން އެޅުމަށް ނިންމާފައިވާ ހޮސްޕިޓަލްތައް ކުރެހުންތައް އަލުން ރިވިއުކުރަމުންދާ ކަމަށް ހެލްތު މިނިސްޓްރީން ބުނެފިއެވެ.\nކުރެހުންތައް އަލުން ރިވިއުކުރަން ނިންމީ މިތިން ރަށުގައި އެޅުމަށް ނިންމާފައިވާ ހޮސްޕިޓަލްގެ އާ އިމާރާތުގެ ޑިޒައިންތައް ހަދާފައިވަނީ ދައުލަތުގެ ބަޖެޓަށް ބުރަ ބޮޑުވާ ގޮތަށް ކަމަށް ވާތީ ކަމަށް ހެލްތު މިނިސްޓްރީން މަޢުލޫމާތުދެއެވެ. މީގެ އިތުރުން މިހާރަށްވުރެ ފުޅާކޮށް ޚިދުމަތް ދިނުމަށް ވިސްނާއިރު ބަދަލު ކުރަންޖެހޭ ގިނަކަންތައްތަކެއް ހުރުމަކީވެސް ކުރެހުންތައް އަލުން ރިވިއު ކުރަން ނިންމި ސަބަބެއް ކަމަށް އެމިނިސްޓްރީން ހާމަކުރެއެވެ.\nކޮންޓްރެކްޓަރ ފައިނޭންސް އުސޫލުން ހއ. ދިއްދޫ އާއި ބ. އޭދަފުށި އަދި ދ. ކުޑަހުވަދޫގައި ހަދާ ހޮސްޕިޓަލްގެ އާ އިމާރާތް ހުންނާނެ ގޮތުގެ ކުރެހުންތައް އާއްމުކުރީ 2020 ގައެވެ.\nޖާގަ ތަނަވަސްކޮށް އާ އިމާރާތެއް އަޅަން ސަރުކާރުން ނިންމީ މިތިން ހޮސްޕިޓަލްގެ ޚިދުމަތުގެ ފެންވަރު ރަނގަޅުކޮށް އެހޮސްޕިޓަލުތަކުގެ ޖާގައިގެ މައްސަލަ ކުރިމަތިވެފައިވާތީ އެކަމަށް ހައްލެއްގެނައުމުގެ ގޮތުންނެވެ. އަތޮޅު ތެރޭގެ ސިއްޙީ ނިޒާމު ފުޅާކޮށް، ފޯރުކޮށްދޭ ޚިދުމަތުގެ ފެންވަރު ރަނގަޅުކުރުމަށް ސަރުކާރުން ގިނަ މަސައްކަތްތަކެއް ކުރަމުންދާކަން ފާހަގަކުރެވެއެވެ.\nރާއްޖޭގައި މިވަގުތު ހުރި ރީޖަނަލް ހޮސްޕިޓަލްތަކާއި އަތޮޅު ހޮސްޕިޓަލްތައް އިތުރަށް ތަރައްޤީކުރުމުގެ މަސައްކަތްތައް ސަރުކާރުންވަނީ ފަށާފައެވެ. އަދި އަތޮޅުތަކުގައި ހުރި ސިއްހީ މަރުކަޒުތަކީވެސް ރަށުފެންވަރުގައި އެކަށީގެންވާ ފަރުވާ ލިބޭނެ ތަންތަނަށް ހެދުމުގެ މަސައްކަތްވެސްދަނީ ކުރަމުންނެވެ.\nއެގޮތުން ރާއްޖޭގެ ހަތް ރަށެއްގައި 30 އެނދުގެ ހޮސްޕިޓަލް ޢިމާރާތްކުރާނެ ފަރާތްތައް ހޯދުމަށް ފިނޭންސް މިނިސްޓްރީން ވަނީ މިހާރުވެސް ހުޅުވާލާފައެވެ.\n30 އެނދުގެ ހޮސްޕިޓަލް އެޅުމަށް ހުޅުވާލި ރަށްތައް\nރާއްޖޭގެ ހަތް ރަށެއްގައި 30 އެނދުގެ ހޮސްޕިޓަލް ޢިމާރާތްކުރުމުގެ މަޝްރޫއަކީ "ދަ ކުވެއިތް ފަންޑް ފޮރ ޢަރަބް އިކޮނޮމިކް ޑިވެލޮޕްމަންޓް"ގެ އެހީގައި ކުރިއަށްގެންދާ މަޝްރޫތަކެކެވެ.\nއަތޮޅުތަކުގެ ސިއްހީ ޚިދުމަތް ތަރައްޤީކުރުމަށް ކުރިއަށްގެންދާ އެންމެ މުހިންމު މަސައްކަތަކީ ރާއްޖޭގެ5ސަރަޙައްދެއްގެ ހޮސްޕިޓަލް ޓަރޝަރީ ފެންވަރަށް ތަރައްޤީކުރުމަށް ކުރިއަށްގެންދާ މަސައްކަތެކެވެ. މިމަސައްކަތަކީ ސިއްހީ ޚިދުމަތް ހޯދުމަށް މާލެ އަންނަންޖެހޭ އައުމަށް ނިމުމެއް ގެނެސް، އަމިއްލަ ރަށުގައި ނުވަތަ ސަރަޙައްދުގައި ތިބެގެން ޚިދުމަތްލިބޭނެ މަގު ފަހިކޮށްދިނުމަށް ސަރުކާރުން ކުރިއަށްގެންދަވާ މަސައްކަތްތަކެކެވެ.


ރާއްޖޭގެ ސަލާމަތާއި ރައްކާތެރިކަމަށްޓަކައި އިންޑިޔާއިން ފާރަވެރިވުން – Dhuvas Online\nފޮރިން މިނިސްޓަރު އަބްދުﷲ ޝާހިދާއި އިންޑިއާ ސަފީރު -- ފޮޓޯ: އިންޑިއާ ހައި ކޮމިޝަން\nރާއްޖޭގެ ސަލާމަތާއި ރައްކާތެރިކަމަށްޓަކައި އިންޑިޔާއިން ފާރަވެރިވުން\nރާއްޖޭގެ އެންމެ އުތުރުބިތުގެ ބޭރުކަނޑުގައި ވަރަށް ސިއްރިއްޔާތުގައި ހިންގި މަސްތުވާތަކެތީގެ މުވާމަލާތެއް ފެނަށް ތިލަކޮށްލަދީ ދިވެހި ސަލާމަތީ ބާރުތަކާއި ކަސްޓަމްސްގެ ސަމާލުކަމަށް، ރާޑަރުގެ ސާފު މަންޒަރުތަކާއެކު ގެނެސްދިނީ އަވަށްޓެރި އިންޑިޔާއިންނެވެ.\nއަރިއަތޮޅާ ދިމާ ބޭރުން ލޯންޗަކަށް މަސްތުވާތަކެތި ބަރުކޮށްގެން ރާއްޖެއާ ދިމާލަށް ދުއްވަމުން އަންނަނިކޮށް، ދިވެހި ކޯސްޓްގާޑާއި ފުލުހުންގެ އިންޓެލިޖެންސަށް އެންގީ އެކުވެރި އިންޑިޔާއިންނެވެ. މަސްވެރިކަންކުރާ އުޅަނދެއްކަމަށް ދައްކައިގެން، މަސްތުވާތަކެތިން ކަޅިވައްތައް ފުރާލާފައި ހުރި އީރާނުގެ ބޯޓު ރާއްޖެ ބަނދަރުކުރުމުގެ ކުރިން އެނުރައްކަލުން ސަލާމަތްވުމަށް ރާއްޖޭގެ ސަމާލުކަމަށް އެކަން ގެނެސްދިނީ އިންޑިޔާކަނޑުގެ އެންމެ ނުފޫޒުފަދަ އިންޑިޔާއިންނެވެ. ދެކުނުގެ އަތޮޅަކަށް ސްމަގުލްކުރި މަސްތުވާތަކެތީގެ ބޮޑު ޝިޕްމަންޓެއްވެސް އަތުލައިގަތުމުގައި އިންޑިޔާގެ ޖާސޫސީ އަދި ސާވިއަލަންސްގެ ވަސީލަތްތަކުގެ އެހީތެރިކަން ރާއްޖެއަށް ލިބިފައިވެއެވެ.\nރާއްޖޭގެ ސަލާމަތާ ރައްކާތެރިކަމަށްޓަކައި ޤާއިމްކުރި ރާޑަރުގެ ނިޒާމަށް އިންޑިޔާއަށް ވާސިލްވެވުމަކީ ރާއްޖެއަށް އޮތް ނުރައްކަލެއްނޫނެވެ. އިންޑިޔާކަނޑުގެ ސަލާމަތާއި ރައްކާތެރިކަން ކަށަވަރުކުރުމުގެ އެންމެ ބޮޑު ޒިންމާ ޖިއޯޕޮލިޓިކްސްގެ ސިޔާސަތުގެ ދަށުން ބޮޑެތި އަދި ބާރުގަދަ ޤައުމުތަކުން މަތިކޮށްފައި އޮތީ އިންޑިޔާއަށެވެ. އަދި އިންޑިޔާކަނޑުގެ ސަލާމަތާއި ރައްކާތެރިކަމުގެ ސިޔާސަތާ ބެހޭ ގޮތުން އެޤައުމުތަކުން ލަފަޔާއި އިރުޝާދު ހޯދަމުން ދަނީވެސް އިންޑިޔާގެ ކިބައިންނެވެ.\nކުރިން ފޮރިން މިނިސްޓަރުކަން ކުރެއްވި ދުންޔާ މަޢުމޫނުގެ ޓްވީޓަކާ ގުޅިގެން ރާއްޖޭގެ ރާޑަރުތަކުގެ މަޢުލޫ އިންޑިޔާއާ ގުޅުވާލައި ބޮޑު ބަހުސަކަށް ސޯޝަލް މީޑިޔާގައި ދިޔައެވެ. ދުންޏާގެ ޓްވީޓްގައި ސިފަކުރައްވާފައިވަނީ ރާއްޖޭގެ ރާޑަރުތަކުގެ ކޮންޓްރޯލް އިންޑިޔާއަށް އޮތުމަކީ ސަލާމަތަށް އޮތް ނުރައްކަލެއްގެ ގޮތުގައެވެ. އެކަމާ ޚިޔާލު ތަފާތު ފަރާތްތަކުން ބުނެފައިވަނީ މިހާތަނަށް އެކަމުގެ ސަބަބުން ރާއްޖެއަށް ލިބިފައިވަނީ ފައިދާއާއި ރައްކާތެރިކަން ކަމަށެވެ.\n“މަސްތުވާތަކެތީގެ ބޮޑެތި މުޢަމަލާތްތަކެއް ފަޅާއަރުވާލެވިއްޖެ. ކަނޑުމަގުން، ސްމަގުލްކުރުމުގެ ދޮރުތައް ބަންދުކުރެވިއްޖެ. ބޭރުގެ މަސްބޯޓުތަކަށް ހިތަކަށް ލިބިފައި އޮތް މަސްކަނޑުތަކުން ބޭރުގެ މަސްބޯޓުތައް ދުރަށް ޖެއްސިއްޖެ. ރާއްޖެއަށް ރައްކާތެރިކަމުގެ ނޭވާއެއް ލެވިއްޖެ. މިކަމުގައި އިންޑިޔާގެ އެހީތެރިކަން ވަރަށް ބޮޑު. ކުރިއަށް އޮތްތަނުގައިވެސް މިކަން ހިނގާނީ މިއުސޫލުން،” ޓްވީޓާގައި އެކަކު ޚިޔާލުފާޅުކޮށްފައިވަނީ މިގޮތަށެވެ.\n“އިންޑިޔާއަކީ ދިވެހިންގެ ދުޝްމަނެއްނޫން. އަބަދުވެސް އެކުވެރިއެއް. މަދަދުގާރެއް.”\nރައީސް ސޯލިހު އަދި އިންޑިއާގެ ބޮޑުވަޒީރު ނަރެންދްރަ މޯދީ —\nފާއިތުވި ވެރިކަމުގައި ދިވެހި ރާޑަރުތައް ކުއްލިއަކަށް ނިއްވާލުމުން، ސްމަގުލްކުރާ މީހުންގެ މުދަލާއި ވަގު މަސްބޯޓު ފަހަރުގެ ހަރަކާތްތަކަށް ފަސޭހަވެގެން ދިއުމުގެ އިތުރުން ވަގު ފައިސާއާއި މަސްތުވާތަކެތީގެ ބޮޑެތި ޝިޕްމަންޓްތައް ހުރަހެއްނެތި ރާއްޖޭގެ ރަށްތަކާ ހަމައަށް ވާސިލްވަމުންދިޔައެވެ. މި ހާލަތު ބަދަލުކޮށްލީ މިދެންނެވި ރާޑަރު ސިސްޓަމެވެ.\nކުރީގެ ރައީސް އަލްއުސްތާޒު މަޢުމޫނު އަބްދުލްޤައްޔޫމުގެ ހާރިޖީ ސިޔާސަތު ބިނާކޮށްފައި އޮތީ “އިންޑިޔާ ފަސްޓް”ގެ ސިޔާސަތުގެ މައްޗަށެވެ. އެހެންނަމަވެސް އެހެން ޤައުމުތަކާއެކުވެސް ގާތް ގުޅުމެއް ބާއްވަމުން ގެންދެވިއެވެ. އެހެންކަމުން ރާއްޖޭގެ ސަލާމަތަށް، ސިޔާދަތަށް އޮޅުންއެރި ކޮންމެ ފަހަރަކު އިންޑިޔާގެ ޝަރުތެއްނެތް އެހީތެރިކަން ލިބިގެން ގޮސްފައިވެއެވެ. އެތަސްވީރުތައް، އެލިއުންތައް ދިވެހި މާޒީވި ސަފުހާތަކުން ފެންނަން އެބަހުއްޓެވެ.\nއިންޑިޔާކަނޑުގެ ދޭދޭ ޤައުމުތަކުގެ މެދުގައި ނުތަނަވަސްކަން އުފެދި، ރައްޔިތުންގެ ހިތްތަކުގައި ބިރުވެރިކަމާއި ހާސްކަން އުފެދޭ ގޮތަށް ވާހަކަ ދެއްކުމަކީ ވަރަށް ނުރައްކާ ކަމެކެވެ. އެކަމުގެ ނުރަނގަޅު ނަތީޖާ އެއް ދުވަހުން ދެ ދުވަހުން ނުފެނިދާނެއެވެ. އެކަމަކު ލަހުން ނަމަވެސް، ފަހުން ނަމަވެސް އެކަން ތަޖުރިބާކުރަން ޖެހުމުގެ ފުރުސަތު ބޮޑެވެ.\nއެހެންކަމުން ރާއްޖޭގެ މިހާރުގެ ޚާރިޖީ ސިޔާސަތުވެސް ބައްޓަންކޮށްފައިވަނީ ކައިރިން ދުރަށް އަދި ދުރުން ކައިރިއަށް ގުޅުވާލެވިފައި އޮންނަ ގޮތަށެވެ، ޚާއްސަކޮށް އިންޑިޔާކަނޑުގެ ހަމެޖެހުމާއި ދޭދޭ ޤައުމުތަގެ ގުޅުން ހަރުދަނާވެ ބަދަހިވެފައި އޮތްކަން ކަށަވަރު ކުރެވޭނެ ފަދަ ސިޔާސަތުތަކެއްގެ މައްޗަށެވެ.\nރާއްޖެ މިހާރު އޮތީ މުޅި ދުނިޔެއަށް ހުޅުވާލެވިފައެވެ. ގުޅުވާލެވިފައެވެ. ރާއްޖޭގެ ޚާރިޖީ ސިޔާސަތު ވަކި ބައްރަކަށް، ޤައުމަކަށް ފަހިވާ ގޮތަށް ބައްޓަންކޮށްފައިވާކަމަށް ސަރުކާރުން ހާމަކުރައްވާފައެއް ނުވެއެވެ. ރަޢީސުލްޖުމްހޫރިއްޔާ ވިދާޅުވެފައިވަނީ ރާއްޖެއިން އެހެން ޤައުމުތަކާއެކު ގުޅުން ބަދަހިކުރަމުން ގެންދާނީ، ރާއްޖޭގެ ސިޔާދަތާއި އިސްތިޤުލާލަށް ނުވާނެކަން ކަށަވަރު ކުރައްވަމުން ކަމަށެވެ. އެހެންކަމުން ދޭދޭ ޤައުމުތަކާ ރާއްޖެއާ އޮންނަ ގުޅުންތަކާމެދު ސަލާމަތާއި ރައްކާތެރިކަމުގެ ނަޒަރުން ބަލާއިރު ކަންބޮޑުވާންޖެހޭ ފަދަ ހާލަތެއް އަދި ނެތެވެ.\nއައިޖީއެމް ހޮސްޕިޓަލުގައި mri މެޝިނެއް ބަހައްޓާ ނުދެވުނުބައެް ތީ!


Covid Control Kurumah Raajje In Kuri Haradhu3Billion Ah - Vaguthu\nރާއްޖޭގައި ފެތުރިފައިވާ ކޮވިޑް-19 ކޮންޓްރޯލް ކުރުމަށް ދައުލަތުން ކުރި ޚަރަދު ތިން ބިލިއަނަށް ވުރެ މައްޗަށް އަރައިފިއެވެ.\nފިނޭންސް މިނިސްޓްރީން އާންމުކޮށްފައިވާ ތަފާސް ހިސާބުތައް ދައްކާ ގޮތުން މިދިޔަ ހަފުތާގެ ނިޔަލަށް ސިއްހީ އަދި އިޖުތިމާއީ ކަންކަމަށް 1.5 ބިލިއަން ރުފިޔާ ވަނީ ހޭދަކޮށްފައެވެ. އަދި އިކޮނޮމިކް ރެސްޕޮންސްގެ ދަށުން 1.5 ބިލިއަން ރުފިޔާ ވަނީ ހޭދަކޮށްފައެވެ.\nމިހާތަނަށް އެންމެ ބޮޑު ހޭދައެއް ކޮށްފައިވަނީ ނެޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އަށެވެ. އެއީ 867.9 މިލިއަން ރުފިޔާއެވެ.\nރާއްޖޭގައި ކޮވިޑް-19 ހަލުވިކަމާ އެކު ފެތުރެމުން އަންނަ އިރު، ފަހަކަށް އައިސް ދުވާލެއްގެ މައްޗަށް ބައްޔަށް ފައްސިވާ މީހުންގެ އަދަދުތައް ހުރީ 100 އަށް ވުރެ މަތީގައެވެ. އަދި ހޮސްޕިޓަލްތަކުގައި އެޑްމިޓްކޮށްގެން ފަރުވާދޭ މީހުންގެ އަދަދު ވަނީ 180 އަށް އަރައިފައެވެ.\nޖެނުއަރީ މަހުން ފެށިގެން ފައްސިވާ މީހުންގެ އަދަދުތައް އިތުރުވާން ފެށިފަހުން، އެ ބަލީގައި ނިޔާވާ މީހުންގެ އަދަދުތައް ވެސް ވަނީ އިތުރުވެފައެވެ. އެގޮތުން ރާއްޖެ އިން މިހާތަނަށް 19،979 މީހަކު ކޮވިޑަށް ފައްސިވެ 62 މީހަކު ވަނީ ނިޔާވެފައެވެ.\nމި ބަލި ޖެހިގެން ރަނގަޅުވެފައި ވަނީ 17،343 މީހުންނެވެ. މި ބަލި ޖެހުނު މީހުންގެ ތެރެއިން ފަރުވާ ހޯދަނީ 2،567 މީހުންނެވެ.\nމާޗް 2, 2021 12:01\nއެއީ ވައްކަން ކުރި ބައިވެސް ލައިގެން\nމާޗް 2, 2021 12:16\nކުރި ޙަރަދޭ!!!!!!ބަލަ ބަލަ ކުރި ވައަކަމޭ ލިޔެލުން މާރަނގަޅުވާނެ. އިންޝާﷲ މިބަލާވެރި ކަމުން ވެސް އަހަރެމެން ސަލާމަތް ކުރައްވާނެ.\nމާޗް 2, 2021 12:19\nލާރިގަނޑު ކާލިވަރުތޯ ތިޔަ ވިދާޅުވީ؟\nމާޗް 2, 2021 12:47\nތިޔައީ ދިވެހިންގެ ޚަޒާނާއިން އިބްރާހިމް މުޙައްމަދު ޞާލިޙާއި އޭނަގެ އައުވާނުންގެ ފައިކޭޓަށް އެޅި ޢަދަދު. ކޮވިޑު ވަގުން ކިޔަނީ ވަނަމަކަށްނޫނެވެ.\nމާޗް 2, 2021 13:50\nކޮންޓުރޯލޭ؟ ހަހަހަހަ... ބަޔަކު މުއްސަނދި ވަނީ ކޮވިޑް އާއި ހެދި!\nމާޗް 2, 2021 14:24\nމާޗް 2, 2021 17:03\n3 ބިލިއަން! އެންމެ ! ހާދަ މަދޭ! ކޯއްޗެއްތި ނެގުނީ ޚަޒާނާއިން! ކަމަކުނުދޭ ! މާ މަދީ އަދި ނަގާ! ބޭނުމީ ރައްޔިތުން!


Dho?! Humam ge music in vashaigenvaa maahauluge adu thah\nހުމާމްގެ މިއުޒިކުން ވަށައިގެންވާ މާހައުލުގެ އަޑުތައް\n"އޭގައި ހުންނާނެ އަތިރިމަތީގައި ރާޅު ޖަހާ އަޑުން ފެށިގެން ވާރޭގެ އަޑާއި ބަސް ދުއްވާ އަޑު ވެސް. މި އީޕީން އިން ކިޔައިދޭނީ ހަމަ ތަފާތު ވާހަކަތަކެއް."\nމީގެ ދިހަ ވަރަކަށް އަހަރު ކުރިން ހުމާމް އިބްރާހިމް ގާތުގައި، އޭނާ އެންމެ ބޮޑު ހުވަފެނަކީ ކޮބައިތޯ އަހައިފި ނަމަ ލިސްޓުގެ އެއްވެސް ހިސާބެއްގައި މިއުޒިކު ނުހިމެނޭނެ އެވެ. ނަމަވެސް ގިޓައެއްގައި ފުރަތަމަ އަތްލި ދުވަހުން ފެށިގެން އެނގުނީ މިއީ އޭނާގެ މުސްތަގުބަލު ބިނާކުރަން ބޭނުންވާ ދާއިރާކަމެވެ. މިހާރު އޭނާ ނޭވާލައި، ދިރިއުޅެނީ ވެސް މިއުޒިކުންނެވެ.\nއުމުރުން 26 އަހަރުގެ ހުމާމް އެންމެ ކުޑައިރުން ފެށިގެން ވެސް ވާން ބޭނުންވީ މެރީން ބަޔޮލޮޖިސްޓަކަށެވެ. އަދި އެ ދާއިރާއިން ކުރިއަށް ދިއުމަށް އޭނާ ހުރީ ވަރަށް ބޮޑަށް ތައްޔާރު ވެސް ވެފަ އެވެ. އެކަމަކު އެ ހުރިހާ ކަމެއް ބަދަލުވީ އޭނާ އަށް 16 އަހަރުވީ ހިސާބުންނެވެ.\n"އެއް ދުވަހަކު ރައްޓެއްސެއް ހަމަ އަހާލަނީ ގިޓާ ކުޅެން ދަސްކުރަން ބޭނުންވޭހޭ. އެއަށް ފަހު އޭނާ ބޭނުންކުރި ގިޓާއެއް ދިނީ. އެހާ ހިސާބުން ދެން ގިޓާ ކުޅެން ދަސްކުރަން ފެށީ. މިއުޒިކްގެ ތެރެއަށް ވަދެވުނީ މި ހިސާބުން،" ހުމާމް ކިޔައިދިނެވެ.\nA post shared by Humam Ibrahim (@muepsycian)\nމިއުޒިކް ކުޅެން ފެށިއިރު އެ ދާއިރާއިން ކުރިއަށް ދިޔުމުގެ އެއްވެސް ވިސްނުމެއް ނެތެވެ. ގިޓާ ކުޅެން ދަސްކުރީ އެކަމަށް ދެވުނު ލޯތްބެއްގެ ބޮޑުކަމުންނެވެ. ނަމަވެސް ގިނައިން އެކަމުގެ ތެރޭގައި އުޅެން ފެށުމުން މިއީ މުސްތަގުބަލުގައި ކުރަން ބޭނުން އަދި ރަނގަޅު ކަމެއްކަން ވެސް ވިސްނުނެވެ.\nއޭގެ ފަހުން ތަފާތު އެކި އިންސްޓްރުމެންޓްތައް ދަސްކުރުމުގެ މަސައްކަތް އޭނާ ފެށި އެވެ. އިތުރަށް މި ކަމަށް ޑެޑިކޭޓްވެ، މިއުޒިކުގެ ތެރެއިން ޝައުގުވެރިކަން އެންމެ ބޮޑަށް ހުރި ދާއިރާ އިން ކިޔެވި އެވެ؛ އެއީ ސައުންޑް އެންޖިނިއަރިންގެ ދާއިރާއިންނެވެ.\nތަފާތު އެކި އިންސްޓްރުމެންޓް ދަސްކޮށްގެން އެކި ކަހަލަ މިއުޒިކްތައް އޭނާ ހަދަ އެވެ. ގިޓާގެ އިތުރުން ޔޫކެލީލީ އާއި ކީބޯޑު ވެސް އޭނާ ދަސްކުރި އެވެ. އަދި މިއުޒިކް އުފައްދަން ފެށީ ތަފާތު އިންސްޓްރުމެންޓް އާއި ސިންތެސައިޒާސްތައް ބޭނުންކޮށްގެންނެވެ.\n"އެންމެ ފުރަތަމަ އަސްލު މިއުޒިކް ހަދަން ފެށިއިރު ބުނެވޭނީ މެޓަލް ގިޓަރިސްޓެކޭ. އެއީ އޭރު ގާތުގައި އުޅުން އެންމެން ވެސް ދަސްކުރަން އުޅުނީ މެޓަލް. އެކަމު ފަހުން ތަފާތު އެކި މީޑިއަމްތައް ދަސްކުރީ،" ހުމާމް ކިޔައިދިނެވެ.\nA post shared by The journey now (@the.journeynow)\nމެޓަލް އަށް ފަހު، ދެން ފޯކް މިއުޒިކްގެ ތެރެއަށް ވަދެވިގެން ދިޔައީ ޔޫކެލީލީ ދަސްކުރުމުގެ ތެރޭގަ އެވެ. މިހާރު ހުމާމްގެ ސްޓައިލަކީ ކްލެސިކަލް ރޮކް އެވެ. އޭނާގެ މިއުޒިކް ސްޓައިލް ސިފަކޮށްދެނީ އެކްސްޕެރިމެންޓަލް ސްޓައިލެއްގެ ގޮތުގަ އެވެ.\nމިއުޒިކްގެ މަސައްކަތް ކުރަމުން ގޮސް އަމިއްލަ ތަފާތު އެކި ކަހަލަ ކްލިޕްތައް ވަނީ ތައްޔާރުކޮށްފަ އެވެ. އެންމެ ފުރަތަމަ އަޕްލޯޑުކޮށްފައި ވަނީ މިދިޔަ އަހަރުގަ އެވެ. "ދަ ޖާނީ ނައު"ގެ ނަމުގައި ހުމާމް މިއުޒިކް އުފައްދަން ފަށައި އެ މަސައްކަތް ސީރިއަސްކޮށް ނެގި އެވެ.\nރާއްޖޭގެ އަމިއްލަ ރިކޯޑިން ލޭބަލެއް ކަމަށްވާ "ވިލޯ ރިކޯޑްސް" ގެ ދަށުން ހުމާމް ފުރަތަމަ އީޕީ އެއް ނެރުނެވެ. "ސްޓާޓް"ގެ ނަމުގައި ނެރުނު އީޕީގައި ހިމެނެނީ ފަސް ޓްރެކެކެވެ. މި އީޕީ ތައްޔާރުކުރުމަށް، ހުމާމް މިއުޒިކް އުފެއްދީ އޭނާ ވަށައިގެން ވާ މާހައުލުން އިވޭ އަޑުތަކުންނެވެ.\n"އޭގައި ހުންނާނެ އަތިރިމަތީގައި ރާޅު ޖަހާ އަޑުން ފެށިގެން ވާރޭގެ އަޑާއި ބަސް ދުއްވާ އަޑު ވެސް. މި އީޕީން އިން ކިޔައިދޭނީ ހަމަ ތަފާތު ވާހަކަތަކެއް،" ހުމާމް ކިޔައިދިނެވެ.\nފުރަތަމަ އީޕީގެ މަސައްކަތް ނިމިފައިވާއިރު، މިހާރު ހުމާމް އިތުރު ސިންގަލްތަކާއި އަލްބަމްގެ މަސައްކަތްތައް ވެސް އަންނަނީ ކުރަމުންނެވެ. އެގޮތުން، ބައިވަރު މެޓީރިއަލް މިހާރު ވެސް އެބަހުރި ކަމަށް ހުމާމް ފާހަގަކުރެ އެވެ.\n"ދެން އަލްބަމް އެއް ހަދާއިރު ބޭނުންވަނީ ކޮންސެޕްޓް އަލްބަމް އެއް ހަދާލަން. ވީޑިއޯ އާއި ލިޔެވިފައިވާ ވާހަކަތައް ހިމެނޭ ގޮތަށް. އެ މަސައްކަތް ވެސް ކުރިއަށް އޮތް ތަނުގައި ކުރާނަން،" ހުމާމް ކިޔައިދިނެވެ.\nހުމާމްގެ މިއުޒިކާ އެކު ދިވެހި އާޓިސްޓުންނަށް އޭނާ ދޭނެ މެސެޖެއް އެބަ އޮތެވެ. އެއީ މިއުޒިކް ހަދަން ބޭނުންވާ މީހަކަށް ކޮންމެ ގޮތަކަށް ވެސް އެކަން ވާނެކަމެވެ. ތަފާތު އެޕްތައް އަޅައިގެން މުޅި އީޕީގެ މަސައްކަތް އޭނާ ކުރީ ވެސް ފޯނުންނެވެ. އޭނާގެ ރިކޯޑް ލޭބަލުން އެ އީޕީގެ މާސްޓަރިން ކުރި ނަމަވެސް ދެން ހުރި ހުރިހާ ކަމެއް ކޮށްފައި ވަނީ އަމިއްލަ އަށެވެ.